བསྡུ་སྒྲིག་གསལ་བཤད།

གོང་ས་ལྔ་པ་ཆེན་པོས། རྒྱལ་ཡུམ་ཡེ་ཤེས་མཁའ་འགྲོས་རྗེས་བཟུང་ས་དྲུག་དཀའ་བ་མེད་བགྲོད་ནས།།བརྟུལ་ཞུགས་སྤྱོད་པས་ལོག་ལམ་འཕྱན་ཀུན་མངོན་མཐོ་ངེས་ལེགས་གནས་བཀོད་དེ།།བཅུ་གསུམ་རྡོ་རྗེ་འཛིན་པའི་སར་གཤེགས་རྣལ་འབྱོར་དབང་ཕྱུག་ཆོས་སྐྱོང་ཞབས།།ཨ་ཧོ་ངུར་སྨྲིག་གོས་ཀྱིས་ཉེར་བཀླུབས་རིགས་ཀུན་བདག་པོ་ཚར་པ་རྗེ།།ཞེས་གསུངས་པ་ལྟར། རྒྱལ་བསྟན་སྤྱི་དང་དཔལ་ལྡན་ས་སྐྱ་པའི་མདོ་རྒྱུད་མན་ངག་ཀུན་གྱི་ཡང་སྙིང་། ཁའུ་བྲག་རྫོང་པའི་བཞེད་པ་ཚང་ལ་མ་ནོར་བ་ཟབ་གསང་སྙན་བརྒྱུད་རྒྱ་མཚོའི་མངའ་བདག་ཚར་ཆེན་རྡོ་རྗེ་འཆང་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོ་མཆོག་གི་གསུང་འབུམ་རིན་པོ་ཆེ་སྲིད་ན་དཀོན་པ་ཡེ་ཤེས་ལྔ་ཡི་གྲངས་ལྡན་དུ་སྤེལ་བ་འདི་དག་ཉེ་བའི་ལོ་ཤས་རིང་ལ་ས་གནས་གང་སར་འཚོལ་བསྡུའི་ལས་ལ་ཞུགས་ནས། མཁན་ཆེན་ཨ་པད་རིན་པོ་ཆེས་བསྡུ་བསྒྲིགས་མཛད་པའི་གསུང་འཐོར་བུའི་སྐོར་པོད་གཅིག་གི་ཁར་ཆོས་ཚན་དུ་མ་གསར་དུ་བསྣན་ཡོད་ལ། དེ་ཡང་གོང་ཞུས་ལྟར། ཚར་ཆེན་རིན་པོ་ཆེ་ནི་ས་སྐྱའི་ཐུན་མོང་མིན་པའི་སྙན་བརྒྱུད་ཀྱི་མངའ་བདག་ཏུ་གྲུབ་ཕྱིར་གསུང་རབ་སྐོར་ཡང་། དབང་ལུང་མན་ངག་གི་བརྒྱུད་པ་བཞུགས་པ་རྣམས་ཀྱི་སྤྱོད་ཡུལ་ཉག་གཅིག་ལས་ཐུན་མོང་དུ་དར་སྤེལ་གཏོང་མི་ཉན་པའི་སྐོར་མང་དུ་བཞུགས་པ་རྣམས་འདིར་བསྡུས་མེད་ལ། འདིར་བསྡུས་པ་རྣམས་ཀྱང་དཔལ་ས་སྐྱའི་༧ཁྲི་ཆེན་རྡོ་རྗེ་འཆང་གོང་མ་རིན་པོ་ཆེས་༢༠༡༡ལོར་ཁོ་བོ་ཅག་ལ་ཆེད་དུ་བསྩལ་བའི་བཀའ་ཤོག་ལས། གཞེན་བསྐུལ་ཞུ་རྒྱུ་ཅུང་གསང་བ་བགྱི་འོས་ཀྱི་ཆོས་ཚན་རྣམས་ཀྱང་སྤར་དུ་བསྐྲུན་པའི་བྱ་བཞག་ལ་མ་ཞུགས་ན། ནམ་ཞིག་མིང་ཙམ་ཡང་མ་ལུས་པར་རྩ་སྟོང་དུ་འགྱུར་ཉེན་ཆེ་བས་དུས་དང་རྣམ་པ་ཀུན་ཏུ་གསང་རྒྱ་ཤིན་ཏུ་དམ་རིགས་ཕུད། དེ་མིན་དཔེ་རྙིང་ཅི་འདྲ་ཞིག་ཡིན་ཀྱང་སྤར་བསྐྲུན་གནང་རྒྱུའི་སྙིང་སྟོབས་མི་ལྷོད་པར་ཕྱི་རབས་པ་རྣམས་ཀྱི་མིག་ལམ་དུ་གནང་སྐྱེས་བཟང་པོ་ཟམ་མི་འཆད་པར་འགྲེམས་སྤེལ་གནང་རོགས། ཞེས་སོགས་རྡོ་རྗེའི་གསུང་གིས་དབུགས་དབྱུང་གནང་བ་སྙིང་དབུས་སུ་བཅང་སྟེ། གསུང་རབ་དག་ལས་འདམས་གསེས་ཀྱི་ཚུལ་དུ་འདིར་བཀོད་ཡོད་དེ།དེ་ཡང་གོ་རིམ་ཡང་། རྗེ་བཙུན་རིན་པོ་ཆེ་བསོད་ནམས་རྩེ་མོའི་རྣམ་པར་ཐར་པ་དོན་གྱི་སྙིང་པོ་བསྡུས་པ་སོགས་ལོ་རྒྱུས་རྣམ་ཐར་གྱི་སྐོར་དང་། མགུར་འབུམ་དང་ཆབ་ཤོག་གི་སྐོར། བླ་མཆོད་དང་སྒྲུབ་ཐབས་ཀྱི་སྐོར། རྗེས་གནང་དང་ཆོ་གའི་སྐོར། དཀར་ཆག་དང་འགྲེལ་པའི་སྐོར་སོགས་སྡེ་ཚན་སོ་སོར་བསྒྲིགས་ཅི་ཐུབ་ཀྱིས་གླེགས་བམ་རིན་པོ་ཆེ་ཡེ་ཤེས་ཀྱི་གྲངས་ལྡན་དུ་བྱས་པ་འདི། ང་ཚོའི་དཔེ་ཚོགས་ཆེན་མོ་གངས་ཅན་རིག་བཅུད་ཀྱི་ནང་དུ་ཚར་པ་ནཱ་ལེནྡྲའི་དཔེ་ཚོགས་ཞེས་པའི་ཚར་པའི་རིང་ལུགས་ཀྱི་བླ་རབས་རིམ་བྱོན་དང་། ནཱ་ལེནྡྲའི་བླ་རབས་རིམ་བྱོན་གྱི་གསུང་འབུམ་མཐར་ཆགས་སུ་བསྒྲིག་རྒྱུའི་གྲོས་ཆོད་བྱུང་བ་ལྟར། དཔལ་རྒྱུན་གྱི་དབང་པོའི་ཆོས་གྲྭའི་མཁན་རིན་པོ་ཆེ་བཟང་པོ་རྒྱལ་མཚན་དང་། དབུ་ཁྲིད་པ་མཁྱེན་སྤྱན་ལྡན་པ་སྐུ་ཞབས་ལེགས་བཤད་སྦྱིན་པ་སོགས་དབུ་འཛིན་རྣམ་པའི་ཐུགས་བཞེད་དང་བསྟུན། རྣམ་དཀར་གྱི་དགེ་ཚོགས་ལྷན་དུ་བསགས་པའི་སྐལ་བ་ཅན་གྱི་གྲོགས་ཀརྨ་བདེ་ལེགས་དང་། ཐུབ་བསྟན་སྨོན་ལམ་སོགས་དང་། ལྷག་ཏུ་རྫོང་གསར་ཁམས་བྱེའི་སློབ་གླིང་གི་མཁན་རིན་པོ་ཆེ་རྣམ་པ་གཙོ་བོར་སྨོས་པའི་མ་དཔེ་མཁོ་སྤྲོད་གནང་མཁན་གྱི་འབྲེལ་ཡོད་མི་སྣ་རྣམ་པ་དང་། ལས་ཁུངས་འདི་ཀའི་བསྟན་པའི་རྒྱལ་མཚན་དང་། བྱམས་པ་བསྟན་འཛིན་གཙོས་པའི་ལས་གྲོགས་རྣམ་པས་དཀའ་ངལ་ཁྱད་བསད་བྱས་པ་དང་། ཁྱད་པར་ཚར་ཆེན་ཆོས་ཀྱི་རྒྱལ་པོའི་བསྟན་པའི་མངའ་བདག་དམ་པ་ཞབས་དྲུང་ངག་དབང་རིན་ཆེན་དཔལ་འབྱོར་མཆོག་གིས་ཞལ་གྲངས་ཆིག་སྟོང་ལྔ་བརྒྱའི་སྤར་བསྐྲུན་འགྲོ་གྲོན་གྱི་མཐུན་སྦྱོར་གནང་བ་དང་། དམ་པ་ཁོང་ལ་འབྲེལ་བ་གནང་མཁན་ནང་ཆེན་རེ་བླ་དགོན་པའི་མཁན་པོ་རྣམ་གཉིས་བཅས་ཁོང་རྣམ་པར་སྙིང་ནས་ཐུགས་རྗེ་ཆེ་ཞུ་བ་དང་འབྲེལ། ཐུགས་བཞེད་མཐའ་དག་གེགས་མེད་ཡིད་བཞིན་འགྲུབ་པའི་སྨོན་འདུན་ཞུ།

འདི་ནས་བསྒྲིགས་སྟངས་ནོར་བ་དང་། གསང་བར་འོས་པ་རྣམས་བསྒྲགས་པ་སོགས་ལྷག་ཆད་ནོར་གསུམ་ཇི་སྙེད་མཆིས་པ་ཀུན་བླ་མ་རྒྱལ་བ་སྲས་དང་བཅས་པའི་སྤྱན་སྔར་མཐོལ་ཞིང་འཆགས་ན། འཕྲལ་ཡུན་གྱི་སྒྲིབ་པར་མི་འགྱུར་བ་དང་། དགེ་བས་བསྟན་པ་དང་འགྲོ་བའི་ཕན་བདེ་དབྱར་གྱི་ཆུ་གཏེར་ལྟར་རྒྱས་པའི་གསོས་སུ་ཤོག་ཅིག་ཅེས་པའི་སྨོན་ཚིག་དང་འབྲེལ། འདིར་བསྡུ་མ་ཐུབ་པ་དང་། ལྷག་ཆད་ནོར་བ་ཅི་མཆིས་ན་སྤར་ཐེངས་རྗེས་མ་རྣམས་སུ་ཁ་སྐོང་ཆོག་པས་མ་དཔེ་མཁོ་འདོན་དང་། དགོངས་འཆར་མཛུབ་སྟོན་བཅས་གནང་བར་ཞུའོ། །

སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་ནས། ༢༠༡༦ལོའི་ཟླ་༨པའི་ཚེས༢༥ཉིན།