༄༅། །གངས་ཅན་མགོན་པོ་དཔལ་ལྡན་ཀརྨ་པ་སྐུ་ཕྲེང་བཅུ་བཞིའི་རྣལ་འབྱོར་དང་འབྲེལ་བའི་གསོལ་འདེབས་ཟུང་འཇུག་ལམ་བཟང་ཞེས་བྱ་བ་བཞུགས་སོ། །

༄༅། །ན་མོ་གུ་རུ་བཛྲ་དྷ་རཱ་ཡ། འདིར་སྐལ་པ་དང་ལྡན་པ་དག་གི་སྤྱོད་ཡུལ་མོས་གུས་བྱིན་རླབས་ཀྱི་ལམ་ཟབ་མོ་བླ་མའི་རྣལ་འབྱོར་བགྱིད་པར་སྤྲོ་བས། མི་རྟག་པའི་ཚུལ་བསམ། འཁོར་བའི་གནས་སྣང་ལ་སྐྱོ་བ་བསྐྱེད། བྱང་ཆུབ་ཁོ་ན་དོན་དུ་གཉེར་བར་འདོད་པའི་བློ་དུང་ངེ་བས། མཆོག་གསུམ་ཀུན་འདུས་བླ་མ་རྡོ་རྗེ་འཆང༌། །རྩ་རླུང་ཐིག་ལེའི་རང་བཞིན་བྱང་ཆུབ་སེམས། །འགྱུར་མེད་གསལ་རིག་སྟོང་པའི་གནས་ལུགས་ལ། །བྱང་ཆུབ་སྙིང་པོར་རོ་གཅིག་སྐྱབས་སུ་མཆི། །ཅེས་སྐྱབས་སུ་འགྲོ། འཛིན་མེད་ཆུ་ཟླ་ལྟ་བུའི་འགྲོ་བ་རྣམས། །སྣང་རིག་ཟུང་འཇུག་གདོད་ནས་དེ་བཞིན་ཉིད། །ཤུགས་འབྱུང་སྟོང་ཉིད་སྙིང་རྗེའི་སྙིང་པོ་ཅན། །མཐའ་བྲལ་འཁོར་བ་དོང་སྤྲུགས་སེམས་༼༥༣༡༽བསྐྱེད་དོ། །ཞེས་སེམས་བསྐྱེད། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཡིད་ཆོས་གདོད་ནས་རྣམ་དག་སྟོང་པ་ཉིད། །དངོས་པོའི་གནས་ལུགས་ཁྱབ་བདག་བླ་མ་མཆོག །སྟོང་གསལ་ཟུང་འཇུག་ལྷ་སྐུ་ཕྱག་རྒྱར་ཤར། །རང་ལུས་ཁམས་དྲུག་ལྡན་པའི་རྡོ་རྗེའི་གཞི། །སྤྱི་བོར་མུ་མཐའ་མེད་པའི་སངས་རྒྱས་ཀྱི། །ཞིང་སྐུའི་ཐིག་ལེ་འོད་ཕུང་འཁྲུགས་པའི་དབུས། །རིགས་ཀུན་ཁྱབ་བདག་དཔལ་ལྡན་ཀརྨ་པ། །ཐེག་མཆོག་རྡོ་རྗེ་དགེ་སློང་ཆ་ལུགས་ཅན། །ཆོས་གོས་རྣམ་གསུམ་ཞྭ་ནག་གསེར་མདངས་གསོལ། །ཕྱག་གཡས་མཆོག་སྦྱིན་ཚེ་བུམ་ཤིང་ལོས་མཛེས། །གཡོན་པ་ཆོས་འཆད་༼༥༣༢༽པད་དཀར་སྡོང་བུ་བསྣམས། །པད་ཟླའི་གདན་ལ་རྡོ་རྗེ་སྐྱིལ་ཀྲུང་བཞུགས། །ཕྱོགས་དང་ཕྱོགས་མཚམས་མཆོག་གི་སྤྲུལ་པའི་སྐུ། །རྫོགས་པའི་སངས་རྒྱས་ཞྭ་ནག་ཅོད་པན་ཅན། །རིམ་པར་བྱོན་པ་བཅུ་གསུམ་གཙོར་གྱུར་པའི། །སྟེང་ན་བཀའ་བརྒྱུད་བླ་མ་སྤྲིན་ལྟར་གཏིབས། །བར་ན་ཡི་དམ་ཞི་ཁྲོ་འཇའ་ལྟར་གསལ། །འོག་ཏུ་ཆོས་སྐྱོང་སྲུང་མ་རླུང་ལྟར་འཚུབས། །སྣང་སྲིད་བླ་མ་ཆོས་སྐུའི་རོལ་པར་ཤར། །བྱིན་རླབས་འཇའ་ཟེར་ཆོས་སྒྲ་རབ་ཏུ་འཁྲུགས། །སྐུ་དང་ཐིག་ལེ་ཐིག་ཕྲན་ཤིག་ཤིག་གང༌། །དྲན་པ་ཙམ་གྱིས་བཟོད་མེད་མོས་གུས་འབར། །མཆོག་གི་རྟོགས་པ་རྒྱུད་ལ་བསྐྱེད་ནུས་གྱུར། །ཅེས་གསལ་བཏབ་ནས། རྒྱལ་དབང་མཚུངས་མེད་ཀརྨ་པ་ལ་གསོལ་བ་འདེབས་སོ། །དཀྱིལ་འཁོར་འཁོར་ལོའི་ཁྱབ་བདག་མཆོག་ལ་གསོལ་བ་འདེབས་སོ། །ཞིང་ཁམས་སྤྲུལ་པས་ཁྱབ་པ་ལ་གསོལ་བ་འདེབས་སོ། །རབ་འབྱམས་ཞིང་གི་བདག་པོ་ལ་གསོལ་བ་འདེབས་སོ། །བཟོད་མེད་སྙིང་རྗེའི་བདག་ཉིད་ལ་གསོལ་བ་འདེབས་སོ། །དོན་བརྒྱུད་རྟོགས་པའི་དབང་ཕྱུག་ལ་གསོལ་བ་འདེབས་སོ། །སངས་རྒྱས་ཀྱི་བྱིན་རླབས་ཀྱི་མཐར་ཐུག་ལ་གསོལ་བ་འདེབས་སོ། །ཀུན་མཁྱེན་ཡེ་ཤེས་ཀྱི་ཕུང་པོ་ལ་གསོལ་བ་འདེབས་སོ། །སྐྱབས་གནས་༼༥༣༣༽ཟུང་འཇུག་གི་ཆོས་སྐུ་ལ་གསོལ་བ་འདེབས་སོ། །གྲོལ་བ་བཞི་ལྡན་མཚུངས་མེད་ཆོས་ཀྱི་རྗེ་ལ་གསོལ་བ་འདེབས་སོ། །ཁམས་གསུམ་མགོན་པོ་སངས་རྒྱས་མི་གཟུགས་སུ་བྱོན་པ་ལ་གསོལ་བ་འདེབས་སོ། །རིན་ཆེན་ཀུན་འདུས་རྡོ་རྗེ་འཆང་ཆེན་པོ་ལ་གསོལ་བ་འདེབས་སོ། །བློ་ཆོས་སུ་འགྲོ་བར་བྱིན་གྱིས་རློབས་ཤིག །ཆོས་ལམ་དུ་འགྲོ་བར་བྱིན་གྱིས་རློབས་ཤིག །ལམ་འཁྲུལ་བ་སེལ་བར་བྱིན་གྱིས་རློབས་ཤིག །འཁྲུལ་སྣང་ཡེ་ཤེས་སུ་འཆར་བར་བྱིན་གྱིས་རློབས་ཤིག །ཚེ་གཅིག་ལུས་གཅིག་ལ་ཟུང་འཇུག་རྡོ་རྗེ་འཆང་གི་གོ་འཕང་མངོན་དུ་ཐོབ་པར་བྱིན་གྱིས་རློབས་ཤིག །ཅེས་མང་དུ་བརྗོད་པའི་མཐར། །དཀྱིལ་འཁོར་འཁོར་ལོའི་ལྷ་ཚོགས་འོད་ཞུ་ནས། །འཁོར་ལོའི་བདག་པོ་གཙོ་བོའི་སྐུ་ལ་ཐིམ། །དེ་ཡི་གསང་གསུམ་རྡོ་རྗེ་ཡེ་ཤེས་ཀྱི། །བྱིན་རླབས་ངོ་བོ་དཀར་དམར་མཐིང་གའི་འོད། །རང་གི་གནས་ལྔར་ཐིམ་པས་སྒྲིབ་དག་ཅིང༌། །དབང་དོན་རྟོགས་པ་རྒྱུད་ལ་སྐྱེས་པར་གྱུར། །བླ་མ་དགྱེས་པའི་ཞལ་གྱི་འཛུམ་མདངས་བཅས། །གཞི་ནས་མ་བཅོས་ཡེ་ནས་ལྷུན་གྲུབ་ལ། །ཐ་མལ་རང་ལུགས་ཆེན་པོར་བཞག་པ་ན། །སྐྱེ་འཆི་མེད་པ་ནམ་མཁའི་ཀློང་ཡངས་སུ། །འཕོ་འགྱུར་མེད་པ་ཆོས་སྐུའི་ལུས་མཐོང་འགྱུར། །ཞེས་༼༥༣༤༽པའི་ཟབ་གསང་བཀའ་ཡི་གནང་བ་ཐོབ། །ལམ་དུས་ཟུང་འཇུག་རྣལ་འབྱོར་མཐར་ཐུག་གྲུབ། །སྐད་ཅིག་རང་ལུས་རྣལ་འབྱོར་མར་གསལ་བའི། །རྩ་གསུམ་འཁོར་ལོ་བཞི་ལྡན་འཁོར་ཕྲན་བཅས། །ཨ་ཧཾ་ཞུ་བདེ་ཡེ་ཤེས་རླུང་སྦྱོར་གྱིས། །སྤྱི་བོའི་དཔལ་ལྡན་བླ་མ་འོད་དུ་ཞུ། །དབུ་མའི་ནང་བྱོན་སྙིང་གའི་དབུས་སུ་ཞུགས། །ཚོགས་བརྒྱད་རྣམ་དག་པདྨ་འདབ་མ་བརྒྱད། །ཟེའུ་འབྲུའི་དབུས་སུ་ཉི་མ་ལ་ཆགས་པའི། །ཧེ་རུ་ཀ་དཔལ་བཅོམ་ལྡན་ཀརྨ་པ། །ཐེག་མཆོག་རྡོ་རྗེ་དཔའ་བོའི་ཆ་བྱད་ཅན། །སྐུ་མདོག་སྔོ་བསང་ཁྲོ་འཛུམ་སྤྱན་གསུམ་པ། །རྡོ་རྗེ་དྲིལ་བུ་འཁྱུད་པའི་སྟབས་ཀྱིས་འཛིན། །གླང་ཆེན་བླ་གོས་སྟག་ལྤགས་ཤམ་ཐབས་གྲོལ། །ཕ་རོལ་ཕྱིན་རྫོགས་ཕྱག་རྒྱ་དྲུག་གིས་སྤྲས། །ཐོར་ཚུག་ཟླ་ཕྱེད་སྣ་ཚོགས་རྡོ་རྗེས་བརྒྱན། །གཡས་བརྐྱང་གཡོན་བསྐུམ་གཟི་བརྗིད་ལྡན་པར་བཞུགས། །ཐུགས་ཀར་ཡེ་ཤེས་སེམས་དཔའི་ངོ་བོ་ནི། །རྗེ་བཙུན་བདུད་ཚོགས་འདུལ་བའི་རྡོ་རྗེ་འཆང༌། །བསྒྲེས་ཉམས་འཁྱུད་རྒྱས་རྡོ་རྗེ་དྲིལ་བུ་འཛིན། །བདེ་ཆེན་འཁོར་ལོར་དཔལ་ལྡན་དུས་གསུམ་མཁྱེན། །བསྒྲེས་ཚུལ་ཕྱག་གཉིས་བྱང་ཆུབ་མཆོག་གི་རྒྱ། །རོ་མར་གྲུབ་ཆེན་ཀརྨ་པཀྴི་ནི། །ཁྲོ་འཛུམ་ཨག་ཚོམ་ཟུར་གསུམ་བདུད་༼༥༣༥༽འདུལ་རྒྱ། །ལོངས་སྤྱོད་འཁོར་ལོར་རང་བྱུང་ཐམས་ཅད་མཁྱེན། །ལྟ་སྟངས་དབྱིངས་གཟིགས་ཕྱག་གཉིས་ས་གནོན་མཛད། །རྐྱང་མར་འཛམ་གླིང་རོལ་པའི་རྡོ་རྗེའི་ཞབས། །མཆོག་སྦྱིན་ཆོས་འཆད་ཨུཏྤལ་རལ་པོད་བསྣམས། །གཡས་ཀྱི་པདྨར་ཐུབ་ཆེན་དེ་བཞིན་གཤེགས། །མཚན་དཔེའི་དཔལ་འབར་ས་གནོན་མཉམ་བཞག་མཛད། །གཡོན་པད་མཐོང་བ་དོན་ལྡན་གཡས་གཡོན་གྱིས། །མཁའ་ལ་གར་བསྒྱུར་མཉམ་བཞག་འཁོར་ལོ་འཆང༌། །རྒྱབ་ཀྱི་པདྨར་ཆོས་གྲགས་རྒྱ་མཚོ་ནི། །ཆོས་འཆད་མཉམ་བཞག་ཡིད་བཞིན་ནོར་བུས་མཚན། །མདུན་གཡས་པདྨར་དབང་ཕྱུག་རྡོ་རྗེའི་དཔལ། །ས་གནོན་བགྲང་ཕྲེང་བསྣམས་ཤིང་མགུལ་ཕུར་འཆང༌། །མདུན་གཡོན་པདྨར་ཆོས་དབྱིངས་རྡོ་རྗེ་མཆོག །འགྱིང་བག་སྐྱབས་སྦྱིན་ཆོས་འཆད་པད་དཀར་འཛིན། །རྒྱབ་གཡས་པདྨར་ཡེ་ཤེས་རྡོ་རྗེའི་ཞབས། །གཞོན་མཛེས་ཆོས་འཆད་དཔལ་བེའུ་ཐུགས་ཀར་བརྩེ། །རྒྱབ་གཡོན་པདྨར་བྱང་ཆུབ་རྡོ་རྗེ་ཅན། །གཡས་གཡོན་ས་གནོན་མཉམ་བཞག་པུ་སྟི་བསྣམས། །ཀུན་ཀྱང་སྐུ་ལ་ཆོས་གོས་རྣམ་གསུམ་བཀླུབས། །མཐོང་གྲོལ་ཞྭ་ནག་ཅོད་པན་གཙུག་ཏུ་བཅིངས། །པད་ཟླར་རྡོ་རྗེའི་སྐྱིལ་མོ་ཀྲུང་གིས་༼༥༣༦༽བཞུགས། །མཚན་དཔེའི་སྐུ་མཆོག་གཟི་བརྗིད་ལྷམ་མེར་འབར། །ཚངས་དབྱངས་གསུང་གིས་ཆོས་སྒྲ་ལྷང་ངེར་སྒྲོགས། །བདེ་སྟོང་ཐུགས་དགོངས་ཡེ་ཤེས་ལྷན་ནེའི་ངང༌། །དམིགས་མེད་སྙིང་རྗེ་མུ་མཐའ་མེད་པར་གཡོ། །ཞི་འཛུམ་སྤྱན་རས་ཟིམ་བུར་ཕྱོགས་བཅུར་གཟིགས། །མདུན་གྱི་པདྨར་བྱིན་རླབས་རྒྱ་མཚོའི་གནས། །ཀུན་མཁྱེན་མི་བསྐྱོད་རྡོ་རྗེ་དགའ་བའི་དབྱངས། །འཇིག་རྟེན་དབང་ཕྱུག་སེམས་ཉིད་ངལ་གསོའི་ཚུལ། །དཀར་གསལ་མཛེས་འཛུམ་གཡས་པ་མཆོག་སྦྱིན་རྒྱ། །གཡོན་པ་ངལ་གསོའི་སྟབས་ཀྱིས་པད་དཀར་འཛིན། །སྤྱན་གསུམ་དབྱིངས་གཟིགས་ཞྭ་ནག་གསེར་མདངས་གསོལ། །ལོངས་སྤྱོད་རྫོགས་སྐུ་དར་དང་རིན་ཆེན་བརྒྱན། །སྐྱིལ་ཀྲུང་ཕྱེད་པས་པད་ཟླའི་གདན་ལ་རོལ། །སྤྲུལ་པའི་འཁོར་ལོར་རྡོ་རྗེ་རྣལ་འབྱོར་མ། །དམར་མོ་གྲི་ཐོད་ཕྱག་རྒྱ་མཁའ་ལ་བསྒྱུར། །བདེ་སྤྱོད་འཁོར་ལོར་མ་ཧཱ་ཀཱ་ལ་ཆེ། །སྲིན་པོའི་གཟུགས་ཅན་གྲི་གུག་ཐོད་ཁྲག་རྔུབ། །བྱིན་རླབས་གཟི་བརྗིད་ཚད་མེད་འོད་དུ་འབར། །དམ་ཡེ་དབྱེར་མེད་གདོད་ནས་ལྷུན་གྱིས་གྲུབ། །སྣང་སྲིད་དག་པ་རབ་འབྱམས་འཁོར་ལོ་ཤར། །ཕྱོགས་བཅུའི་བླ་མ་རྒྱལ་བའི་ཞིང་ཀུན་ནས། །བྱིན་རླབས་ངོ་བོ་འོད་དང་འོད་ཟེར་ཚུལ། །སྐུ་དང་ཕྱག་༼༥༣༧༽མཚན་ཡིག་འབྲུ་ཆར་ལྟར་བབ། །རྡོ་རྗེ་བཞི་ཡི་ངོ་བོར་དབྱེར་མེད་འདྲེས། །རང་རིག་བླ་མ་ཆོས་སྐུའི་མོས་གུས་ཤར། །འཁྲུལ་སྣང་ཡེ་ཤེས་ཕྱག་རྒྱས་ཐེབས་པར་གྱུར། །སྣང་རིག་ཟུང་འཇུག་གི་རྟོགས་པའི་ཀློང་ནས་ཆོས་སྐུའི་མོས་གུས་ཀྱི་ཤུགས་དྲག་པོར་བསྐྱེད་དེ། །དཔལ་རྡོ་རྗེ་འཆང་ཆེན་སྤྲུལ་པའི་སྐུ། །རྗེ་སངས་རྒྱས་མི་གཟུགས་བྱོན་པ་ཅན། །རིགས་ཀུན་གྱི་ཁྱབ་བདག་ཀརྨ་པ། །སྐྱེས་རབས་ཀྱི་ཕྲེང་བར་བྱོན་པ་རྣམས། །སངས་རྒྱས་མངོན་སུམ་དུ་ངེས་པ་ཡིས། །སྙིང་རུས་པའི་གཏིང་ནས་གསོལ་བ་འདེབས། །ཐུགས་ཡིད་གཅིག་འདྲེས་སུ་བྱིན་གྱིས་རློབས། །ཁྱེད་མི་བཟོད་སྙིང་རྗེའི་དབང་ཕྱུག་སྟེ། །ཐུགས་བསྐྱེད་ཀྱི་དམ་བཅའ་རྩལ་སྤྲུག་ལ། །བདག་སྙིགས་དུས་སུ་སྐྱེས་པའི་ལས་ངན་ལ། །བྱིན་རླབས་ཀྱི་དངོས་གྲུབ་མྱུར་དུ་སྩོལ། །ཐུགས་རྗེའི་ནུས་པ་ད་བསྐྱེད་ལ། །བདེ་ཆེན་ཁ་སྦྱོར་གྱི་རོས་མྱོས་པའི། །དཔལ་ཧེ་རུ་ཀ་ཡི་ཡེ་ཤེས་ཕོབ། །བདེན་གཉིས་ཟུང་འཇུག་གི་རྟོགས་པ་སྦོར། །ས་ལམ་གཅིག་ཆོད་དུ་བྱིན་གྱིས་རློབས། །བདུད་བཞི་རང་སར་གྲོལ་བར་མཛོད། །བཟོད་མེད་སྙིང་རྗེའི་དགོངས་པ་བསྐུལ། །ཐུགས་མཁྱེན་ནུས་བརྩེ་བའི་བདག་ཉིད་ཅན། །བདག་ངན་སོང་གི་གཡང་སར་ལྷུང་ལགས་ན། །བཏང་སྙོམས་ཀྱི་གནས་སུ་འདོར་༼༥༣༨༽ཕོད་དམ། །སྐྱབས་གཞན་གྱིས་སྤངས་པའི་ལས་ངན་བདག །ཅི་མཛད་རྒྱལ་བའི་དབང་པོ་མཁྱེན། །ཀུན་མཁྱེན་རྒྱལ་པོས་ལམ་སྣ་དྲོངས། །དགྲ་ཆོས་བརྒྱད་ཀྱི་རྟོགས་པ་ཞི་བ་དང༌། །དུག་ལྔ་རང་སར་གྲོལ་བ་དང༌། །གནས་ལུགས་རང་ངོ་ཤེས་པ་རུ། །རྗེ་ཐམས་ཅད་མཁྱེན་པས་བྱིན་གྱིས་རློབས། །བཀའ་དྲིན་སུམ་ལྡན་བླ་མ་རྗེ། །སངས་རྒྱས་ལག་བཅང་དུ་གནང་བར་མཛོད། །མཆོག་ཐུན་མོང་གི་དངོས་གྲུབ་མྱུར་དུ་སྩོལ། །ཞེས་དང༌། ཀརྨ་པ་མཁྱེན་ནོ། །ཞེས་ཅི་ནུས་སུ་བཟླས། བདེ་སྟོང་ལྷན་ཅིག་སྐྱེས་པའི་དོན་མ་རྟོགས་པའི་མ་རྒན་སེམས་ཅན་རྣམས་ལ་སྙིང་རྗེ་ཚད་མེད་པ་རྒྱུད་ལ་བཞག་སྟེ། རླུང་ཕར་འགྲོ་བ་དང་མཉམ་དུ། བདག་གི་ཐོགས་མེད་ནས་བསགས་པའི་བདེ་དགེ་མ་ལུས་པ་སེམས་ཅན་རྣམས་ལ་བྱིན་པས་ཀུན་ཀྱང་བདེ་བ་ཚད་མེད་པ་དང་ལྡན་པར་བསམ་མོ། །རླུང་ཚུར་འོང་བ་དང་མཉམ་དུ་དེ་དག་གིས་ཐོག་མེད་ནས་བསགས་པའི་སྡིག་སྡུག་ཇི་སྙེད་རང་ལ་བསྟིམ་པས་སྡུག་བསྔལ་མཐའ་དག་དང་བྲལ་ནས་རང་ལུས་མེ་དཔུང་ལ་ཤིང་བསྣན་པ་ལྟར་སྔར་ལས་འབུམ་འགྱུར་གྱི་གཟི་བརྗིད་འཕེལ་བར་བསྒོམ་མཐར། ཀྱེ་མ། སངས་རྒྱས་དྭགས་པོ་བཀའ་བརྒྱུད། །མཐར་ཐུག་ཀརྨ་ཀཾ་ཚང༌། ཁྱད་པར་རྒྱལ་དབང་ཀརྨ་པ་ཡི་དམ་ཆོས་སྐྱོང་གི་ཚོགས་དང་བཅས་པ་ལ་སྙིང་ཐག་པ་ནས་གསོལ་བ་འདེབས་སོ། །བདག་སོགས་འཁྲུལ་པ་རྒྱ་འབྱམས་ཀྱི་དབང་དུ་སོང་བ་རྣམས་ལ་རེ་ས་ཁྱེད་རང་ལས་མེད་དོ། །ཐུགས་ཡིད་གཅིག་ཏུ་འདྲེས་པར་བྱིན་གྱིས་༼༥༣༩༽རློབས་ཤིག །ཟུང་འཇུག་གི་སྐུ་རྣལ་འབྱོར་ཆེན་པོ་ལ་གསལ་སྣང་ཐེབས་པར་བྱིན་གྱིས་རློབས་ཤིག །འགལ་རྐྱེན་དངོས་གྲུབ་ཏུ་ཤེས། ཅི་སྣང་ཆོས་སྐུ་རུ་མཐོང༌། ཉོན་མོངས་པ་ཡེ་ཤེས་སུ་འཆར་ནས་རྫོགས་པའི་སངས་རྒྱས་དཔལ་ལྡན་ཀརྨ་པ་ཆེན་པོའི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོ་ལ་མངའ་བརྙེས་པར་བྱིན་གྱིས་རློབས་ཤིག །ཅེས་གསོལ་བ་ལན་གསུམ་བཏབ་པས། བླ་མ་རྣམས་ཀྱི་སྐུ་ལས་བྱིན་རླབས་ཀྱི། །བདུད་རྩི་འོ་མའི་རྒྱུན་ལྟར་རབ་བབས་པས། །སྡིག་སྒྲིབ་ནད་གདོན་བག་ཆགས་བཅས་པ་བཀྲུས། །རྣམ་སྨིན་ལུས་པོར་འཇའ་ལུས་རྡོ་རྗེར་སྨིན། །ལུས་གནས་རྩ་འཁོར་བདུད་རྩིའི་རྒྱུན་གྱིས་གང༌། །བདེ་སྟོང་རྟོགས་པ་མཐར་ཐུག་སྐྱེས་པར་གྱུར། །བླ་མའི་དཀྱིལ་འཁོར་ལྷ་ཚོགས་འོད་དུ་ཞུ། །གཙོ་བོ་བླ་མ་ཡི་དམ་སྲུང་མར་ཐིམས། །གཙོ་བོའི་སྐུ་ལས་འོད་ཟེར་སྣང་སྲིད་ཁྱབ། །སྣོད་བཅུད་འོད་ཞུ་རང་ལ་ཐིམས་པར་གྱུར། །ཞེས་སོགས་ཀྱི་དམིགས་པའི་འདུ་འཕྲོ་དང་བཅས་རྩ་བ་གསུམ་སོ་སོ་ལ་དམིགས་ཏེ་དབུགས་དབྱུང་རྔུབ་གནས་གསུམ་དང་སྦྱར་བའི་འབྲུ་གསུམ་རྡོ་རྗེའི་བཟླས་པ་ཅི་རིགས་དང༌། མཐར་བུམ་ཅན་དྲག་ཏུ་དགང་སྟེ་ཡིད་ཀྱིས་གསོལ་འདེབས་དང་བཟླས་པ་བྱས་ནས། སྣང་སྲིད་སྣོད་བཅུད་ཐམས་ཅད་མོས་གུས་ཀྱི་འཁོར་ལོར་ཤར། བླ་མ་ཆོས་སྐུའི་རོལ་པར་འདྲེས།

༼༥༤༠༽བདེ་བ་ཆེན་པོའི་རྩལ་རབ་ཏུ་རྒྱས་པར་གྱུར་ཏེ། ཨ་ཧཾ་གཉིས་སུ་མེད་པའི་རྡོ་རྗེ་ནཱ་དའི་སྒྲ་ཆེན་པོ་གྲགས་པ་དང་ཆབ་གཅིག་པར། ཆོས་སྐྱོང་ཡི་དམ་ལ་ཐིམ། ཡི་དམ་བླ་མ་ལ་ཐིམ། བླ་མ་འོད་དུ་ཞུ་སྟེ་རང་སེམས་ཀྱི་ངོ་བོར་ཆུ་ལ་ཆུ་བཞག་པ་ལྟར་གྱུར། ཞེས་མོས་གུས་དྲག་པོའི་སེམས་ཀྱི་ངོ་བོས་མ་ཉམས་པ་དེ་ཉིད་རང་བབས་སུ་སྦྱོར་བས་གེགས་གོལ་ཐམས་ཅད་དང་བྲལ་བའི་དོན་དམ་པའི་གནས་ལུགས་མཐོང་བ་ཡིན་ནོ། །སླར་སྣང་སྲིད་བླ་མའི་རོལ་པར་ལམ་དུ་ཁྱེར་བའི་བབས་སྣ་ཚོགས་པར་ལ་བཟླ་བས། དགེ་འདིས་འགྲོ་བ་མ་ལུས་རྡོ་རྗེ་སེམས། །རྟག་བདེའི་ཐབས་ཤེས་སྦྱོར་བས་འཆི་མེད་ཅིང༌། །ནང་གི་ལམ་ནས་རྡོ་རྗེར་འགྲོ་བ་ཡི། །སངས་རྒྱས་ཉིད་ཀྱི་གོ་འཕང་ཐོབ་ཕྱིར་བསྔོ། །ཞེས་དང༌། །དགེ་བ་འདི་ཡིས་མྱུར་དུ་བདག །དཔལ་ལྡན་བླ་མ་འགྲུབ་གྱུར་ནས། །སོགས་འཁོར་གསུམ་ཡོངས་དག་གི་བསྔོ་སྨོན་གྱིས་རྒྱས་ཐེབས་པར་བྱའོ། །ཞེས་པ་འདིའང་རག་ཤུལ་མི་ཡི་དབང་པོ་དཔལ་ལྡན་ཚེ་བརྟན་རྡོ་རྗེའི་བཞེད་ངོར་པད་དཀར་འཆད་པ་འཆང་བ་ཉིད་ཀྱིས་བཀའ་ཡིས་རྗེས་སུ་གནང་སྟེ། །བཙུན་པས་ཡོན་ཏན་རྒྱ་མཚོས་སྒར་ཆེན་ཆོས་ཀྱི་ཕོ་བྲང་དུ་སྨྲས་པ་དགེ་ལེགས་འཕེལ།། ༈ །།གྲུབ་ཆེན་ཀརྨ་པཀྴི་ལ་བརྟེན་པའི་བླ་མའི་རྣལ་འབྱོར་དོན་གཉིས་འདོད་འཇོ་ཞེས་བྱ་བ་བཞུགས་སོ། །འཕགས་བོད་གྲུབ་པ་ཡོངས་ཀྱི་གཙུག །བྱིན་རླབས་གཏེར་ཆེན་མཐུ་སྟོབས་བདག །རྒྱལ་ཀུན་ཕྲིན་ལས་དབང་བསྒྱུར་དེར། །བཏུད་ནས་སྙིང་པོའི་རྣལ་འབྱོར་བྲི། །༼༥༤༡༽སྤྱིར་དཔལ་ལྡན་བླ་མའི་གསང་གསུམ་ཡོན་ཏན་ཕྲིན་ལས་དང་བཅས་པ་རྒྱལ་བ་སྲས་དང་བཅས་པའི་མི་ཟད་རྒྱན་འཁོར་ལྔའི་རོལ་པར་ཡིད་ཆེས་ཏེ་མོས་ཤིང་གུས་པས་གསོལ་བ་བཏབ་པ་ཁོ་ནས། །སྒྲིབ་གཉིས་མ་ལུས་པ་བྱང༌། ཚོགས་གཉིས་ཡོངས་སུ་རྫོགས། ལོ་ཟླ་ཙམ་གྱིས་སངས་རྒྱས་ཀྱི་ས་ལ་རེག་པར་འགྱུར་བས་མྱུར་ལམ་ཟབ་མོ་དཀར་པོ་གཅིག་ཐུབ་མོས་གུས་ཕྱག་རྒྱ་ཆེན་པོའི་ལམ་དུ་གྲགས་པ་ཡིན་ཞིང༌། བྱེ་བྲག་གྲུབ་ཆེན་ཆོས་ཀྱི་བླ་མ་ལྟ་བུའི་གྲུབ་ཐོབ་འཕགས་པའི་ཡུལ་ནའང་དཀོན་པར་གསུངས་ཤིང་དོན་ལའང་གནས་པའི་དགོངས་རྟོགས་བྱིན་རླབས་ཁྱད་པར་འཕགས་པ་ཡིན་པས་དེ་ཉིད་ལ་གསོལ་བ་གདབ་པར་འདོད་པས། ཁམས་གསུམ་སྡུག་བསྔལ་གྱི་རང་བཞིན་ལ་ངེས་པར་འབྱུང་བ་དང༌། འགྲོ་དྲུག་ཕ་མར་ཤེས་པའི་སྙིང་རྗེ་དང༌། བླ་མ་སངས་རྒྱས་ཀུན་འདུས་སུ་ཤེས་པའི་མོས་གུས་ལ་བློ་རྩེ་གཅིག་ཏུ་གནས་པས་ལུས་བསྲང༌། རིག་པ་གཟེངས་བསྟོད་དེ། བདག་སོགས་མཁའ་མཉམ་འགྲོ་ཀུན་བྱང་ཆུབ་བར། །རྩ་གསུམ་ཀུན་འདུས་ཆོས་ཀྱི་བླ་མ་ལ། །སྐྱབས་སུ་མཆིའོ་སྒོ་གསུམ་དགེ་སྤྱད་རྣམས། །བྱང་ཆུབ་ལམ་དུ་འགྱུར་བར་བྱིན་གྱིས་རློབས། །ལན་གསུམ་གྱིས་སྐྱབས་སེམས་བྱ། །ཆོས་རྣམས་མི་དམིགས་སྟོང་པའི་ངང་ཉིད་ལས། །རང་ཉིད་ཡི་དམ་ལྷར་གསལ་མདུན་གྱི་མཁར། །སྣ་ཚོགས་པདྨ་ཉི་ཟླའི་དཀྱིལ་འཁོར་སྟེང༌། །སངས་རྒྱས་ཀུན་དངོས་རྩ་བའི་བླ་མ་དང༌། །དབྱེར་མེད་གྲུབ་ཆེན་ཀརྨ་པཀྴི་ནི། །སྨུག་ནག་རྡོ་རྗེའི་ལྟ་སྟངས་༼༥༤༢༽མཁའ་ལ་གཟིགས། །ཁྲོ་འཛུམ་ཉམས་ལྡན་ཨག་ཚོམ་ཟུར་གསུམ་ཚུལ། །དགེ་སློང་ཆས་ལྡན་ཞྭ་ནག་གསེར་མདངས་མནབས། །ཕྱག་གཉིས་ས་གནོན་ཞབས་གཉིས་སྐྱིལ་ཀྲུང་བཞུགས། །གཟི་བརྗིད་རབ་འབར་འཇའ་འོད་ཟེར་ཀློང་དུ། །རྩ་གསུམ་རབ་འབྱམས་འདུས་པའི་ངོ་བོར་གསལ། ཨོཾ། མཁའ་ཁྱབ་ཆོས་སྐུའི་ངོ་བོར་རོ་གཅིག་ཀྱང༌། །ལོངས་སྤྱོད་ཡོངས་རྫོགས་བདེ་སྟོང་གསང་བ་ཆེ། །གདུལ་བྱའི་ཡིད་མཚོར་གང་འདུལ་སྤྲུལ་པའི་གཟུགས། །འགྲོ་འོང་མེད་པའི་ཚུལ་གྱིས་གཤེགས་ནས་ཀྱང༌། །བྱང་ཆུབ་བར་དུ་རིགས་བདག་གཙུག་གི་རྒྱན། །སྙིང་དབུས་གེ་སར་པདྨོའི་ཟེའུ་འབྲུའི་བཅུད། །མདུན་མཁར་བསོད་ནམས་བསགས་པའི་ཞིང་མཆོག་ཏུ། །འདུ་འབྲལ་མི་མངའ་བརྟན་པར་བཞུགས་སུ་གསོལ། ན་མོ་གུ་རུ། རྗེ་སངས་རྒྱས་ཐམས་ཅད་འདུས་པའི་སྐུ། །བཀའ་བརྒྱུད་པ་ཡོངས་ཀྱི་གཙུག་གི་རྒྱན། །མཚན་ཐོས་པས་བར་ཆད་ཀུན་སེལ་ཞིང༌། །མཆོག་ཐུན་མོང་དངོས་གྲུབ་སྩོལ་མཛད་པ། །རྗེ་གྲུབ་ཆེན་ཀརྨ་པཀྴི་ལ། །ཡིད་རྩེ་གཅིག་མོས་གུས་གདུང་ཤུགས་བཅས། །ཕྱག་འཚལ་ཞིང་མཆོད་སྤྲིན་རྒྱ་མཚོས་མཆོད། །སྡིག་མི་དགེ་འགྱོད་པས་བཤགས་ཤིང་བསྡམ། །དགེ་ཡི་རང་ཆོས་འཁོར་བསྐོར་བར་༼༥༤༣༽བསྐུལ། །སྐུ་མྱ་ངན་མི་འདའ་རྟག་བཞུགས་གསོལ། །རྒྱུ་དེ་བསགས་དགེ་བས་བདག་གཞན་ཀུན། །རྗེ་ཀརྨ་པཀྴི་མྱུར་འགྲུབ་ཤོག །ཡི་དམ་དབང་གྱུར་སྣང་སྲིད་དབང་དུ་འདུས། །སོག་པོ་མུ་སྟེགས་རྒྱལ་པོའི་དྲེགས་པ་བཏུལ། །མེ་ཆུ་དུག་མཚོན་འབྱུང་པོའི་ནུས་པ་བཅོམ། །ཀརྨ་པཀྴིའི་ཞབས་ལ་གསོལ་བ་འདེབས། །གྲངས་བསོགས་ན་ཤློ་ཀ་དེ་བསྙེན་ནོ། །སྟོང་ཉིད་སྙིང་རྗེའི་རྩལ་ཆེན་རྫོགས། །ཐིག་རླུང་སེམས་གསུམ་རང་དབང་འདུས། །བདེ་སྟོང་ཕྱག་རྒྱ་ཆེན་པོ་གྲུབ། །ཀརྨ་པཀྴིའི་ཞབས་ལ་འདུད། །ཆོས་ཀྱི་བླ་མས་ཐུགས་རྗེས་ཟུངས། །གྲུབ་པའི་དབང་པོས་བྱིན་གྱིས་རློབས། །བདག་སོགས་འཁོར་བར་འཁྱམས་པ་རྣམས། །ཐར་པའི་གནས་སུ་དྲང་དུ་གསོལ། །ལམ་གོལ་ལམ་ལོག་ཞུགས་པ་རྣམས། །ཡང་དག་ལམ་ལ་ཁྲིད་དུ་གསོལ། །གནས་སྐབས་མཐར་ཐུག་འཇིགས་པ་དང༌། །བར་གཅོད་ཀུན་ལས་བསྐྱབ་ཏུ་གསོལ། །ལོང་མེད་རྒྱུད་ལ་སྐྱེས་ནས་ཀྱང༌། །བློ་སྣ་བཙན་ཐབས་བསྒྱུར་དུ་གསོལ། །ངེས་འབྱུང་སྙིང་རྗེ་དག་སྣང་དང༌། །མོས་གུས་དགེ་བློ་བསྐྱེད་དུ་གསོལ། །ཉམས་དང་རྟོགས་པའི་ཡོན་ཏན་ནི། །ཡར་ངོའི་ཟླ་ལྟར་སྤེལ་དུ་གསོལ། །གནས་ལུགས་གཉུག་མ་ཕྱག་རྒྱ་ཆེའི། །རང་ངོ་མངོན་སུམ་༼༥༤༤༽སྤྲད་དུ་གསོལ། །མཆོག་དང་ཐུན་མོང་དངོས་གྲུབ་ཀུན། །མྱུར་ཏུ་ཐོབ་པར་མཛད་དུ་གསོལ། །དོན་གཉིས་མཐར་ཕྱིན་རྫོགས་སངས་རྒྱས། །ཁྱེད་དང་མཉམ་པར་མཛད་དུ་གསོལ། །ཞེས་གསོལ་བ་གདབ་ཅིང་འདོད་དོན་གསོལ། ཀརྨ་པ་མཁྱེན་ནོ། །ཞེས་རྒྱང་འབོད་ཚུལ་དུ་ཅི་ནུས་བརྗོད། མཐར་དབང་བཞི་ལེན་པ་ནི། རྗེ་གྲུབ་པའི་དབང་ཕྱུག་ཧེ་རུ་ཀ །དཔལ་ཆོས་ཀྱི་བླ་མའི་ཞབས་པད་ལ། །སྙིང་རུས་པའི་གཏིང་ནས་གསོལ་བ་འདེབས། །བློ་ཐེ་ཚོམ་མེད་པའི་སྐྱབས་གནས་ཞུ། །དུས་འདི་ཕྱི་བར་དོར་ཁྱེད་རང་མཁྱེན། །བདག་མོས་པའི་བུ་ལ་ཐུགས་རྗེས་གཟིགས། །དབང་བཞི་ཡི་བྱིན་རླབས་སྩལ་ནས་ཀྱང༌། །རྒྱུད་སྨིན་ཅིང་གྲོལ་བར་མཛད་དུ་གསོལ། །ཞེས་གསོལ་བཏབ་དགྱེས་པར་རབ་དགོངས་ཏེ། །གནས་གསུམ་ནས་འོད་ཟེར་དཀར་དམར་མཐིང༌། །རིམ་འཕྲོས་པས་ལུས་ངག་ཡིད་སྒྲིབ་སྦྱངས། །བུམ་པ་དང་གསང་བ་ཤེར་དབང་ཐོབ། །ལམ་བསྐྱེད་རིམ་རླུང་ཐིག་བསྒོམ་ལ་དབང༌། །སྐུ་གསུམ་གྱི་ས་བོན་གསོས་ཐེབས་གྱུར། །སླར་འོད་ཟེར་གསུམ་པོ་ཅིག་ཆར་འཕྲོས། །གནས་གསུམ་ཐིམ་ལྷན་སྐྱེས་སྒྲིབ་པ་དག །ལམ་ཕྱག་རྒྱ་ཆེན་པོ་བསྒོམ་ལ་དབང༌། །འབྲས་ངོ་བོ་ཉིད་སྐུ་ཐོབ་པར་གྱུར། །མཐར་མོས་གུས་ཤུགས་ཀྱིས་ཀརྨ་པ། །འོད་ཐིག་ལེར་ཞུ་ནས་རང་ལ་ཐིམ། །གསང་༼༥༤༥༽གསུམ་དང་སྒོ་གསུམ་རོ་གཅིག་གྱུར། །བློ་མ་བཅོས་ཐ་མལ་ཤེས་པ་ཉིད། །གདོད་གནས་ཀྱི་ཆོས་སྐུ་ཕྱག་རྒྱ་ཆེ། །སེམས་གཏད་སོ་མེད་པའི་རང་བབ་བསྐྱང༌། །འཁོར་འདས་ཀྱི་ཆོས་ཀུན་སེམས་སུ་རྫོགས། །སེམས་ངོ་བོ་སྟོང་པ་ཆོས་ཀྱི་སྐུ། །གདངས་འགག་མེད་གསལ་བ་སྤྲུལ་པའི་སྐུ། །དེ་གཉིས་མེད་ཟུང་འཇུག་ལོངས་སྤྱོད་རྫོགས། །དོན་སྐུ་གསུམ་ངོ་སྤྲོད་ཀྱི་དགོངས་པ་སྟེ། །དཔལ་ཀརྨ་པ་ཡི་ཟབ་ཆོས་ཡིན། །ཆོས་བརྒྱད་ཁྲི་བཞི་སྟོང་སྙིང་པོའི་བཅུད། །བཀའ་བརྒྱུད་པ་ཡོངས་ཀྱི་གཤེགས་པའི་ཤུལ། །འབྲས་ཕྱག་རྒྱ་ཆེན་པོ་མངོན་གྱུར་ནས། །མ་མཁའ་མཉམ་འགྲོ་བ་འདྲེན་ནུས་ཤོག །ཅེས་མཉམ་བཞག་རང་ངོ་བསྐྱང༌། སྨོན་ལམ་ནི། འདིས་མཚོན་དུས་གསུམ་དགེ་བ་ཅི་བསགས་མཐུས། །དཔལ་ལྡན་ཀརྨ་པ་ཡི་སྐུ་གསུང་ཐུགས། །ཡོན་ཏན་ཕྲིན་ལས་བདག་ཉིད་མྱུར་གྲུབ་ནས། །འགྲོ་རྣམས་དེ་ཡི་ས་ལ་འགོད་བྱེད་ཤོག །བློ་རྒྱུད་ལས་རུང་ཟབ་མོའི་ལམ་ལ་ཞུགས། །དམ་ཆོས་སྒྲུབ་ལ་བར་ཆད་མི་འབྱུང་བར། །མྱུར་ཏུ་སྟོང་ཉིད་སྙིང་རྗེའི་རྩལ་ཆེན་རྫོགས། །ཟུང་འཇུག་རྡོ་རྗེ་འཆང་དབང་འགྲུབ་གྱུར་ཅིག །ཅེས་མཁྱེན་དཔྱོད་དད་པའི་དཔལ་མངའ་ར་རུ་ཤེས་ལྡན་ནས་བསྐུལ་ངོར་ཀརྨ་ངག་དབང་ཡོན་ཏན་རྒྱ་མཚོས་རྫོང་སར་བཀྲ་ཤིས་ལྷ་རྩེའི་ཆོས་གྲྭ་ནས་གང་དྲན་༼༥༤༦༽ཡུད་ཙམ་ལ་བྲིས་པ་དགེ་ལེགས་འཕེལ།། ༈ རྒྱལ་དབང་བཅུ་བཞི་པའི་བླ་མའི་རྣལ་འབྱོར་ཉུང་འདུས་བཞུགས་སོ། །ན་མོ་གུ་རུ་ཤྲཱི་ཀརྨ་ཀཱ་ཡ། །རང་ཉིད་རྣལ་འབྱོར་མ་དཔལ་གསལ་བ་ཡི། །སྤྱི་བོར་སེང་ཁྲི་པདྨ་ཉི་ཟླའི་སྟེང༌། །སྤྱན་རས་གཟིགས་དངོས་དཔལ་ལྡན་ཀརྨ་པ། །ཆོས་གོས་གསུམ་གསོལ་ཞྭ་ནག་གསེར་མདངས་ཅན། །ཐབས་ཤེས་ཟུང་འཇུག་རྡོར་དྲིལ་ཕྱག་རྒྱ་བསྣོལ། །སྐྱིལ་མོ་ཀྲུང་བཞུགས་ཞི་འཛུམ་གཟི་བརྗིད་འབར། །དཀོན་མཆོག་རྩ་གསུམ་ཀུན་འདུས་སྐུ་རུ་བཞུགས། །འཁོར་འདས་བརྟན་གཡོའི་ཁྱབ་བདག་བདེ་བ་མཆོག །ཡེ་ཤེས་དབྱིངས་ལས་གཡོ་བ་མི་མངའ་ཡང༌། །དམིགས་མེད་སྙིང་རྗེས་དབང་གིས་འདིར་དགོངས་ལ། །དད་མོས་གསོལ་འདེབས་བུ་ལ་བྱིན་གྱིས་རློབས། །གསོལ་བ་འདེབས་སོ་དཔལ་ལྡན་ཀརྨ་པ། །གསོལ་བ་འདེབས་སོ་ཐེག་མཆོག་རྡོ་རྗེ་འཆང༌། ཁ་ཙམ་མ་ཡིན་སྙིང་ཁོང་རུས་པའི་གཏིང༌། །མོས་གུས་གདུང་ཤུགས་དྲག་པོས་གསོལ་འདེབས་ན། །སྐུ་གསུང་ཐུགས་དང་ཡེ་ཤེས་རྡོ་རྗེ་ཡི། །བྱིན་རླབས་དངོས་གྲུབ་ལུས་ངག་ཡིད་ལ་སྩོལ། །སངས་རྒྱས་རྣམ་རོལ་ཞིང་ཀུན་ཁྱབ་པ་ལས། །གངས་ཅན་ལྗོངས་སུ་ཡོངས་གྲགས་སྤྲུལ་པའི་སྐུ། །དུས་གསུམ་མཁྱེན་པ་ཀརྨ་པཀྴིའི་ཞབས། །རང་བྱུང་རྡོ་རྗེ་འཛམ་༼༥༤༧༽གླིང་ཆོས་ཀྱི་གྲགས། །དེ་བཞིན་གཤེགས་པ་མཐོང་བ་དོན་ལྡན་རྗེ། །ཆོས་གྲགས་རྒྱ་མཚོ་མི་བསྐྱོད་དགའ་བའི་དབྱངས། །དབང་ཕྱུག་རྡོ་རྗེ་ཆོས་དབྱིངས་རྡོ་རྗེ་དང༌། །ཡེ་ཤེས་རྡོ་རྗེ་བྱང་ཆུབ་རྡོ་རྗེའི་སྡེ། །བདུད་འདུལ་རྡོ་རྗེ་ཐེག་མཆོག་རྡོ་རྗེ་ཞེས། །སངས་རྒྱས་ཕྲེང་བ་བརྒྱུད་མར་བྱོན་རྣམས་ལ། །སྒོ་གསུམ་རྩེ་གཅིག་གུས་པས་གསོལ་བ་འདེབས། །ཁྱད་པར་བདག་སོགས་གདུལ་བྱའི་མགོན་གཅིག་པུ། །འཇིག་རྟེན་དབང་ཕྱུག་བཤེས་གཉེན་མཆོག་གི་ཚུལ། །ཐམས་ཅད་མཁྱེན་པ་རྒྱལ་དབང་བཅུ་བཞི་པ། །ཐེག་པ་མཆོག་གི་རྡོ་རྗེར་གསོལ་བ་འདེབས། །དབང་བཞི་སྐུར་ཞིང་རྒྱུད་བཞི་སྨིན་པ་དང༌། །སྐུ་བཞིའི་གོ་འཕང་མྱུར་འགྲུབ་བྱིན་གྱིས་རློབས། །ཀརྨ་པ་མཁྱེན་ནོ། །ཞེས་ཅི་ནུས་བརྗོད། སྐུ་གསུང་ཐུགས་ལས་འོད་ཟེར་དཀར་དམར་མཐིང༌། །བདག་གི་གནས་གསུམ་ལ་ཐིམ་སྒྲིབ་གསུམ་བྱང༌། །བུམ་གསང་ཤེར་ཡེའི་དབང་ཐོབ་བླ་མ་ཉིད། །འོད་ཞུ་རང་ལ་ཐིམ་པས་དོན་དབང་ཐོབ། །ལྷན་སྐྱེས་སྒྲིབ་དག་གནས་ལུགས་ཕྱག་རྒྱ་ཆེ། །བླ་མ་ཆོས་སྐུའི་རང་ཞལ་མཐོང་བར་གྱུར། །དགེ་བས་བདག་གཞན་མཁའ་མཉམ་འགྲོ་བ་ཀུན། །དཔལ་ལྡན་ཀརྨ་པ་ཡི་གསང་གསུམ་དང༌། །དབྱེར་མེད་ཇི་སྲིད་འཁོར་བ་མ་སྟོང་བར། །སངས་༼༥༤༨༽རྒྱས་ཕྲིན་ལས་ཆེན་པོ་སྒྲུབ་ནུས་ཤོག །ཅེས་པ་འདི་ནི་སྒ་སྟོད་ཞེ་འཛོང་དགོན་གྱི་བྱང་འདྲེན་དགེ་བཤེས་ངོར། ཀརྨ་ངག་དབང་ཡོན་ཏན་རྒྱ་མཚོས་སྤེལ་བ་དགེ་ལེགས་འཕེལ།། ༈ བླ་མའི་རྣལ་འབྱོར་འོད་གསལ་གཅེར་མཐོང་བཞུགས་སོ། ན་མོ་གུ་རུ། བདེ་ཆེན་འོད་གསལ་ཆོས་སྐུའི་ཞལ། །བྱིན་རླབས་སྟོབས་ཀྱིས་མཐོང་མཛད་པ། །རྗེ་བཙུན་བླ་མ་ལ་བཏུད་ད། །གསོལ་བ་འདེབས་པའི་རྣལ་འབྱོར་འཆང༌། །བདེ་བའི་གདན་ལ་བསམ་གཏན་གྱི་ཆོས་དང་ལྡན་པས་དྲན་པ་མངོན་དུ་བཞག་སྟེ། །འཁོར་འདས་ཀུན་གྱི་ཁྱབ་བདག་ནམ་མཁའི་དངོས། །རང་རིག་བླ་མར་འབྲལ་མེད་སྐྱབས་གསོལ་ཞིང༌། །ཡེ་ནས་འཁྲུལ་མ་མྱོང་བའི་འགྲོ་བ་ཀུན། །བཅིང་གྲོལ་མེད་པའི་གཉུག་མར་ལ་ཟླའོ། །དྷརྨ་དྷཱ་ཏུ་ཤུདྡྷ་ཨོཾ་ཨཱཿཧཱུྃ། །རང་བཞིན་འོད་གསལ་ཆོས་སྐུའི་ནམ་མཁའ་ལ། །རྩོལ་མེད་ཐུགས་རྗེའི་རང་གཟུགས་སྒྲིབ་བྲལ་སྐུ། །གང་འདུལ་མོས་པའི་རྣམ་འཕྲུལ་ཅི་ཡང་འཆར། །མི་འཇིགས་སེང་གེའི་ཁྲི་སྟེང་པད་ཟླ་ལ། །སངས་རྒྱས་ཀུན་འདུས་དཔལ་ལྡན་ཀརྨ་པ། །འཇིག་རྟེན་དབང་ཕྱུག་ཁ་སརྦ་ཎའི་ཚུལ། །མཐོང་གྲོལ་ཞྭ་ནག་གསེར་མདངས་གཙུག་ཏུ་འཆང༌། །གཡས་སུ་ཁྱབ་བདག་པདྨ་ཉིན་མོར་བྱེད། །ས་བཅུའི་དབང་ཕྱུག་བྱམས་མགོན་རྣམ་པར་བཞེངས། །དབང་རྟགས་ཞྭ་དམར་གསེར་གྱི་༼༥༤༩༽མདངས་ཅན་བཞེས། །གཡོན་དུ་དྲིན་ཆེན་བླ་མ་ཟླ་བ་བཟང༌། །དགེ་སློང་ཆ་ལུགས་ཆོས་འཆད་མཉམ་བཞག་རྒྱ། །ཏིང་འཛིན་གཟིགས་ཚུལ་སྒོམ་ཞྭའི་ཅོད་པན་བཅིངས། །གཉིས་ཀ་དྲི་མེད་པད་ཟླའི་གདན་ལ་བཞུགས། །རང་བྱུང་ཡེ་ཤེས་འོད་ལྔའི་གུར་ཁང་འཁྲིགས། །རྟོགས་པ་དོན་གྱི་བྱིན་རླབས་གཟི་བརྗིད་འབར། །གང་གིས་རྒྱལ་ལ་དད་པས་ཡིད་བྱེད་པ། །དེ་མདུན་གདོད་ནས་རང་བཞིན་གཉུག་མར་བཞུགས། །རྡོ་རྗེ་གསུམ་གྱི་ངོ་བོར་ལྷུན་གྲུབ་གྱུར། ཛཿ སྙིང་རྗེའི་ལྕགས་ཀྱུས་ཐུགས་དམ་དབྱིངས་ནས་བསྐུལ། ཧཱུྃ། བྱམས་པའི་ཞགས་པས་མོས་པའི་ཡུལ་དུ་དྲངས། བཾ། དགའ་བའི་སྒྲོག་གིས་སྣང་ཤེས་རོ་མཉམ་བསྡོམ། ཧོཿ བཏང་སྙོམས་དྲིལ་བུས་ཟག་མེད་དགྱེས་པ་སྐྱེད། །རིགས་བརྒྱའི་དབང་ཕྱུག་སྲས་དང་བཅས་པ་ལ། །དོན་དམ་ལྷ་མཐོང་རྟོགས་པ་དོན་ཕྱག་འཚལ། །མི་གནས་ཡེ་ཤེས་ཆེན་པོའི་མཆོད་སྤྲིན་འབུལ། །ལུགས་འབྱུང་རྟེན་འབྲེལ་སྐྱེ་བ་མེད་པར་བཤགས། །ཚོགས་ཆེན་རང་བཞིན་རྫོགས་ལ་རྗེས་ཡི་རང༌། །ཆོས་ཆེན་དབྱངས་ཀྱི་འཁོར་ལོ་བསྐོར་བཞིན་དུ། །རྟག་བརྟན་གཡུང་དྲུང་ཐེར་ཟུག་ཆེན་པོར་བཞུགས། །འཁོར་གསུམ་སྤྲོས་བྲལ་བདེ་བ་ཆེན་པོར་བསྔོ། །འཐུག་པོ་༼༥༥༠༽བཀོད་པར་གཟི་བརྗིད་འོད་དཔག་མེད། །བདེ་བ་ཅན་ན་སྙིང་རྗེའི་དབང་ཕྱུག་ཚུལ། །འཇིག་རྟེན་མགོན་པོ་རྒྱལ་དབང་ཀརྨ་པ། །ཐེག་པ་མཆོག་གི་རྡོ་རྗེར་གསོལ་བ་འདེབས། །མ་འོངས་སངས་རྒྱས་ལྔ་པ་བྱམས་ཆེན་མགོན། །བཀའ་བརྒྱུད་ཆུ་འགོ་དགྱེས་མཛད་མར་པའི་ཞབས། །བདུད་འདུལ་ནག་པོ་ཆེ་དང་དབྱེར་མེད་པ། །པདྨ་ཉིན་བྱེད་དབང་པོར་གསོལ་བ་འདེབས། །དྲི་མེད་ཡེ་ཤེས་དབྱིངས་ལས་རྣམ་རོལ་གྱི། །ཟླ་བ་གཞོན་ནུ་བསླབ་གསུམ་ཆ་ཤས་གང༌། །གཞན་ཕན་བསིལ་བའི་ཟེར་འཕྲོ་ངེས་དོན་གྱི། །བསྟན་པ་རབ་རྒྱས་མཛད་ལ་གསོལ་བ་འདེབས། །རྡོ་རྗེ་འཆང་དབང་བཤེས་གཉེན་གཟུགས་སུ་བྱོན། །འགྲོ་བ་སྒྲོལ་བའི་ཐབས་མཁས་རྨད་བྱུང་ལྡན། །དུས་གསུམ་རྒྱལ་ལས་བཀའ་དྲིན་ཆེས་ལྷག་པའི། །དཔལ་ལྡན་བླ་མ་རྣམས་ལ་གསོལ་བ་འདེབས། །སྐུ་གསུམ་བདག་ཉིད་བླ་མ་རྗེ། །མི་ཕྱེད་དད་པས་བདག་གསོལ་འདེབས། །ཐོག་མེད་དུས་ནས་ལྷན་ཅིག་སྐྱེས། །མ་རིག་མུན་པའི་སྒྲིབ་གཡོགས་སོལ། །སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་ཕྱག་རྒྱ་རབ་ཏུ་སྩོལ། །རྡོ་རྗེ་ཡེ་ཤེས་དབང་བསྐུར་གྱིས། །རྟོགས་གྲོལ་དུས་མཉམ་བྱིན་ཆེན་ཕོབ། །རྣམ་ཤེས་རྒྱལ་ཁམས་ལས་འདས་པའི། །ཡེ་ཤེས་བདེན་གྲུབ་མཐོང་བར་མཛོད། །༼༥༥༡༽གཟུང་འཛིན་བློ་ལས་འདས་པའི་གཤིས། །མི་བསྐྱོད་རྡོ་རྗེར་དེང་བདག་སྒྲུབས། །འོད་གསལ་རྣམ་པ་ཐམས་ཅད་པ། །ཕྱག་རྒྱ་ཆེན་པོའི་དངོས་གྲུབ་སྩོལ། །ཁྱབ་དང་རྟག་པའི་ཕྲིན་ལས་ཀྱིས། །མཁའ་མཉམ་འགྲོ་བ་སྒྲོལ་བྱིན་རློབས། མ་ནམ་བཞི་སྐོར་ཅི་ནུས་བརྗོད་པས་ཕུར་ཚུགས་སུ་གསོལ་བ་བཏབ་ལ། མཐར། གསོལ་བ་བཏབ་པས་བཟོད་མེད་ཐུགས་རྗེ་བསྐུལ། །མཆོག་ཏུ་མི་འགྱུར་བདེ་ཆེན་དགྱེས་པ་བསྐྱེད། །འདྲེན་པ་གཡས་གཡོན་གཙོ་བོའི་སྐུ་ལ་ཐིམ། །འཇིག་རྟེན་དབང་ཕྱུག་གནས་བཞིར་རྡོ་རྗེ་བཞིའི། །རང་གཟུགས་ཡིག་འབྲུའི་འོད་དང་བདུད་རྩིའི་རྒྱུན། །རང་གི་གནས་བཞིར་ཐིམ་པས་སྒྲིབ་བཞི་དག །དབང་བཞི་ཐོབ་ཅིང་ལམ་བཞི་སྒོམ་ལ་དབང༌། །སྐུ་བཞི་གྲུབ་པའི་ས་བོན་གསོས་ཐེབས་གྱུར། །སྙིང་རྗེའི་འཛུམ་ཞལ་གཡོ་བའི་འཇིག་རྟེན་མགོན། །མོས་གུས་ཤུགས་ཀྱིས་འོད་ལྔའི་གོང་བུར་ཞུ། །རང་གི་དངོས་པོའི་གནས་ལུགས་གཉིས་ལ་ཁྱབ། །ལྷན་སྐྱེས་ཆོས་སྐུ་ཉག་གཅིག་བདེ་བ་ཆེ་ཧོ། །བླ་མའི་བྱིན་རླབས་འགྲོ་ཀུན་རྒྱུད་ལ་ཞུགས། །གཞི་ལམ་འབྲས་བུ་བདེ་བ་ཆེན་པོར་སྡོམ། །སངས་རྒྱས་ཀུན་དང་དགོངས་སྤྱོད་མཉམ་པ་ཡི། །བསམ་དོན་ཚེ་འདི་ཉིད་ལ་ཡོངས་འགྲུབ་ཤོག། །།སླར་༼༥༥༢༽ཡང་སྣང་གྲགས་རྟོག་གསུམ་དཔལ་ལྡན་བླ་མའི་རྡོ་རྗེ་གསུམ་པོར་རྣལ་དུ་འབྱོར་བས་སྤྱོད་ལམ་རྣམ་བཞི་རྡོ་རྗེ་ཅན་གྱི་གསང་ལམ་དུ་བསྒྱུར་བར་བྱའོ། །བསྒོམ་བཟླས་ཀུན་གྱི་སྙིང་པོ་ནི། །རྡོ་རྗེ་འཛིན་པས་རབ་བསྔགས་ཕྱིར། །འདི་བྲིས་བསོད་ནམས་མཐུ་ཡིས་ཀྱང༌། །ཕྱག་རྒྱ་ཆེན་མོར་ལོངས་སྤྱོད་ཤོག །ཅེས་པའང་དད་སོགས་འཕགས་ནོར་གྱིས་ཕྱུག་པ་རྒིས་རྣ་བླ་མ་ཀརྨ་རྣམ་དག་གི་བཞེད་པ་བསྐང་ཕྱིར། ཀརྨ་ངག་དབང་ཡོན་ཏན་རྒྱ་མཚོ་བློ་གྲོས་མཐའ་ཡས་པའི་སྡེས། །ལྕི་ཆུ་སྔོན་མོ་དལ་གྱིས་འབབས་པའི་འགྲམ། །སྭང་ཐང་གསེར་གཡུའི་མདངས་ཅན་གྱི་ཕོང་བ། ཀཱ་ཤི་ཀཱའི་གུར་ཁྱིམ་གྲུ་བཞི་པའི་ལྡིང་ཁང་དུ་ཡུད་ཙམ་ལ་ཅི་ཐོད་དུ་སྨྲས་པ་དགེ་ལེགས་འཕེལ།། ༈ །།བྱམས་མགོན་བླ་མ་དབྱེར་མེད་དུ་སྒྲུབ་པའི་ཐབས་བྱམས་ཆེན་དགྱེས་པའི་སྣང་བ་ཞེས་བྱ་བ་བཞུགས་སོ། །བྱམས་ཆེན་བླ་མ་འཇམ་པའི་དབྱངས། །མཁྱེན་གཉིས་ཡེ་ཤེས་གཟི་འབར་བས། །སྙིང་གི་མུན་པ་རབ་བསལ་ནས། །རྣལ་འབྱོར་ལམ་བཟང་སྣང་བར་མཛོད། །ལྷག་པའི་ཚུལ་ཁྲིམས་རྣམ་པར་དག་ཅིང་ཡེ་ཤེས་ཀྱི་སྣང་བ་རྒྱས་པར་འདོད་པས། མི་ཕམ་བྱམས་པ་མགོན་པོ་དང་འཇམ་མགོན་བླ་མ་དབྱེར་མེད་དུ་བསྒྲུབ་པར་བྱ་སྟེ། སྐུ་བརྙན་གྱི་སྤྱན་སྔར་མཎྜལ་ཚོམ་བུ་གཅིག་པ་མཆོད་པའི་ཡོ་བྱད་གཙང་ལ་དག་པར་བཤམ། སྐྱབས་སུ་འགྲོ་བ་ནི། དཀོན་མཆོག་གསུམ་དངོས་རྒྱལ་ཚབ་རྗེ། །རྩ་གསུམ་ཀུན་འདུས་བླ་མའི་ཚུལ། །ཀུན་མཁྱེན་བསྟན་པའི་ཉིན་བྱེད་ལ། །བྱང་ཆུབ་བར་དུ་སྐྱབས་སུ་མཆི། །སེམས་བསྐྱེད་པ་ནི། བྱམས་ཆེན་༼༥༥༣༽ཏིང་འཛིན་ཟབ་མོ་ཡིས། །འགྲོ་ཀུན་སྲིད་མཚོ་ལས་བསྒྲལ་ཏེ། །བྱམས་མགོན་བླ་མའི་གོ་འཕང་ལ། །འགོད་ཕྱིར་རྣལ་འབྱོར་བསྒོམ་པར་བྱ། །བདག་བསྐྱེད་ནི། ཨོཾ་སྭ་བྷཱ་བ་ཤུདྡྷཿསརྦ་དྷརྨ་སཱ་བྷཱ་བ་ཤུདྡྷོ྅ཧཾ། སྟོང་པའི་ངང་ལས་པད་ཟླའི་སྟེང༌། །རང་སེམས་མེཾ་ཡིག་གསེར་མདོག་ལས། །འོད་འཕྲོས་རྒྱལ་བ་སྲས་བཅས་མཆོད། །ཐུགས་དམ་རྒྱུད་བསྐུལ་བྱིན་རླབས་བསྡུས། །ཡོངས་གྱུར་བདག་ཉིད་བྱམས་པ་མགོན། །སྐུ་མདོག་བཙོ་མ་གསེར་གྱི་མདོག །ཞལ་གཅིག་ཞི་འཛུམ་མཚན་དཔེས་སྤྲས། །ཕྱག་གཉིས་ཆོས་འཆད་ཕྱག་རྒྱ་ཡིས། །ཨུཏྤལ་སྡོང་བུ་བསྣམས་པ་ཡི། །མེ་ཏོག་སྙན་ཐང་བྱེ་བའི་སྟེང༌། །གཡས་གཡོན་བུམ་པ་ཀླུ་ཤིང་མཚན། །ལྷ་རྒྱལ་དྲང་སྲོང་ཆེན་པོའི་ཚུལ། །འཁོར་ལོས་སྒྱུར་བའི་ཆ་བྱད་རྫོགས། །ཞབས་གཉིས་ཕྱེད་སྐྱིལ་རོལ་པས་བཞུགས། །ལྟ་བས་ཆོག་མི་ཤེས་པའི་སྐུ། །འོད་དང་འོད་ཟེར་དཔག་མེད་འཕྲོ། །གནས་གསུམ་འབྲུ་གསུམ་མཚན་པ་ལས། །འོད་འཕྲོས་རང་འདྲའི་ཡེ་ཤེས་པ། །སྤྱན་དྲངས་བཛྲ་ས་མཱ་ཛཿ ཛཿཧཱུྃ་བཾ་ཧོཿ སླར་ཡང་དབང་ལྷ་སྤྱན་དྲངས་ཏེ། །དབང་བསྐུར་སྐུ་གང་དྲི་མ་དག །ཆུ་ལྷག་ཡར་ལུད་རིགས་ཀྱི་བདག །གསེར་གྱི་མཆོད་རྟེན་འབར་བས་བརྒྱན། །ཐུགས་༼༥༥༤༽ཀར་ཟླ་སྟེང་མེཾ་ཡིག་ལ། །སྔགས་ཕྲེང་གསེར་མདོག་གཡས་སུ་འཁོར། །འོད་འཕྲོས་འཕགས་མཆོད་ཐུགས་དམ་བསྐུལ། །འགྲོ་ཀུན་ལས་སྒྲིབ་ཀུན་བསལ་ནས། །བྱང་ཆུབ་སེམས་གཉིས་བསྐྱེད་པར་གྱུར། ཅེས་མོས་ལ། ཨོཾ་བུདྡྷ་མེ་ཏྲི་མེཾ་སྭཱ་ཧཱ། །ཞེས་འབུམ་ཕྲག་བརྒྱད་དང་བྱེ་བ་ནི་རྩ་བའི་བསྙེན་པ་ཡིན་ལ། ཨོཾ་མ་ཏི་མ་ཏི་སྨྲྀ་ཏི་སྭཱ་ཧཱ། ཞེས་བཟླས་པས་ཤེས་རབ་ཕུན་སུམ་ཚོགས་པ་བསྐྱེད་པ་དང༌། ཨོཾ་མོ་ཧི་མོ་ཧི་མོ་ཧི་མ་ཧཱ་མོ་ཧི་སྭཱ་ཧཱ། །ཞེས་བཟླས་པས་འགྲོ་དོན་ཆེན་པོར་འགྱུར་བར་གསུངས་སོ། །མཆོད་རྫས་རྣམས་བསང་སྦྱང༌། །སྟོང་པའི་ངང་ལས་ཨོཾ་ཡིག་ལས། །རིན་ཆེན་སྣོད་མཆོག་ཡངས་པའི་ནང༌། །ཨོཾ་ལས་ལྷ་རྫས་མཆོད་པའི་སྤྲིན། །ཀུན་བཟང་སྨོན་ལམ་ལས་གྲུབ་པ། །རྒྱ་ཆེ་རྒྱུན་མི་འཆད་པར་གྱུར། །ཨོཾ་སརྦ་བིདྦཱུ་ར་པཱུ་ར་སུ་ར་སུ་ར་ཨཱ་བརྟ་ཡ་ཧོཿ ཨོཾ་བཛྲ་སྥ་ར་ཎ་ཕཊ། ཞེས་བྱིན་བརླབ། མདུན་བསྐྱེད་ཀྱི་རྟེན་བསང་སྦྱང༌། སྟོང་པའི་ངང་ལས་སངས་རྒྱས་ཞིང༌། །རྣམ་དག་བཀོད་པ་ཕུན་ཚོགས་ཀྱི། །གཞལ་མེད་ཁང་དབུས་པད་ཟླའི་སྟེང༌། །མེཾ་ཡིག་གསེར་གྱི་མདོག་ཅན་ལས། །འོད་འཕྲོས་རྒྱལ་བ་སྲས་བཅས་མཆོད། །ཐུགས་དམ་རྒྱུད་བསྐུལ་བྱིན་རླབས་བསྡུས། །ཡོངས་གྱུར་རྗེ་བཙུན་བྱམས་པ་མགོན། །དབྱེར་མེད་བསྟན་པའི་ཉིན་མོར་བྱེད། །སྐུ་མདོག་བཙོ་མ་གསེར་གྱི་མདོག །༼༥༥༥༽ཞལ་གཅིག་ཞི་འཛུམ་མཚན་དཔེས་སྤྲས། །མཐོང་གྲོལ་དམར་པོ་གསེར་མདངས་ཅན། །ནོར་བུའི་ཏོག་གིས་སྤྲས་པ་གསོལ། །ཕྱག་གཉིས་ཆོས་འཆད་ཕྱག་རྒྱ་ཡིས། །ཨུཏྤལ་སྡོང་བུ་བསྣམས་པ་ཡི། །མེ་ཏོག་སྙན་ཐད་བྱེ་བའི་སྟེང༌། །གཡས་གཡོན་བུམ་པ་ཀླུ་ཤིང་མཚན། །ལྷ་རྒྱལ་དྲང་སྲོང་ཆེན་པོའི་ཚུལ། །འཁོར་ལོས་སྒྱུར་བའི་ཆ་བྱད་རྫོགས། །ཞབས་གཉིས་ཕྱེད་སྐྱིལ་རོལ་པས་བཞུགས། །ལྟ་བས་ཆོག་མི་ཤེས་པའི་སྐུ། །འོད་དང་འོད་ཟེར་དཔག་མེད་འཕྲོ། །གནས་གསུམ་འབྲུ་གསུམ་མཚན་པ་ལས། །འོད་འཕྲོས་རང་འདྲའི་ཡེ་ཤེས་པ། །སྤྱན་དྲངས་བཛྲ་ས་མཱ་ཛཿ དགའ་ལྡན་ཆོས་ཀྱི་འདུན་ས་སོགས། །ཕྱོགས་བཅུའི་སངས་རྒྱས་ཞིང་ཁམས་ནས། །བྱམས་མགོན་བླ་མ་ཆོས་ཀྱི་འབྱུང༌། །ཐུགས་རྗེའི་དབང་གིས་འདིར་གཤེགས་གསོལ། །ཛཿཧཱུྃ་བཾ་ཧོཿ དད་ཅིང་མོས་པས་རྣམ་འཕྲུལ་པའི། །ཡིད་དགའ་ཆོས་འཛིན་སྙིང་པོར་ཁྲིར། །ཞབས་ཀྱི་པདྨ་རབ་བཀོད་ལ། །མཁྱེན་དང་བརྩེ་བས་དགྱེས་པར་དགོངས། །པདྨ་ཀ་མ་ལཱ་ཡ་སྟྭཾ། །སླར་ཡང་དབང་ལྷ་སྤྱན་དྲངས་ཏེ། །དབང་བསྐུར་སྐུ་གང་དྲི་མ་དག །ཆུ་ལྷག་ཡར་ལུད་རིགས་ཀྱི་བདག །མཐོང་གྲོལ་ཅོད་པན་དབྱེར་མེད་གྱུར། །ཕྱག་འཚལ་བ་ནི། གང་གིས་༼༥༥༦༽འཁོར་བའི་ཉེས་པ་ནི། །དྲན་པ་ཙམ་གྱིས་འཇོམས་མཛད་ཅིང༌། །བླ་མེད་བྱང་ཆུབ་ཐོབ་བྱེད་པའི། །བླ་མའི་ཞབས་ལ་ཕྱག་འཚལ་ལོ། །བྱམས་ཆེན་མེ་ཡིས་ཞེ་སྡང་བུད་ཤིང་བསྲེག །ཡེ་ཤེས་འོད་ཀྱིས་མ་རིག་མུན་པ་སེལ། །ཆོས་ཀྱི་རྒྱལ་ཚབ་འགྲོ་བའི་མགོན་གྱུར་པའི། །དགའ་ལྡན་བཞུགས་པ་དེ་ལ་ཕྱག་འཚལ་ལོ། །ཇི་ལྟ་ཇི་སྙེད་གཟིགས་པའི་ཐམས་ཅད་མཁྱེན། །མཁའ་ཁྱབ་འགྲོ་བ་འདུལ་མཛད་བརྩེ་བ་ཆེ། །འཁོར་བ་དོང་སྤྲུགས་ནུས་པ་གྲུབ་པའི་གཙོ། །ཆོས་ཀྱི་འབྱུང་གནས་ཞབས་ལ་ཕྱག་འཚལ་ལོ། །ན་མོ་ན་མཱ་མི། མཆོད་པ་ནི། གླིང་བཞིའི་འཇིག་རྟེན་བྱེ་བ་བརྒྱ། །བཀྲ་ཤིས་རྫས་རྟགས་རིན་ཆེན་བདུན། །ཉེར་སྤྱོད་འདོད་ཡོན་རྣམ་པ་ལྔ། །ལྷ་མིའི་འབྱོར་པས་བཀང་སྟེ་འབུལ། །བདག་པོས་བཟུང་དང་མ་བཟུང་བའི། །བདེ་བའི་ཡོ་བྱད་ཇི་སྙེད་དང༌། །ལུས་དང་ལོངས་སྤྱོད་དུས་གསུམ་གྱི། །དགེ་བའི་དངོས་ཀུན་འབུལ་བར་བགྱི། །བྱང་ཆུབ་མཆོག་ཏུ་སེམས་བསྐྱེད་དོ། །འགྲོ་ཀུན་བསྒྲལ་བར་དམ་བཅའ་ཞིང༌། །བདེན་གཉིས་དབྱེར་མེད་རྟོགས་པ་ཡི། །བླ་མེད་མཆོད་པ་ཆེན་པོས་མཆོད། །བསྟོད་པ་ནི། བདེ་བ་ཅན་ན་ཆོས་ཀྱི་འབྱུང༌། །དགའ་ལྡན་གནས་སུ་མ་ཕམ་པ། །སོ་ས་གླིང་ན་ཤྲཱི་སིཾ་ཧ། །གསང་བར་དགྱེས་པར་ཧེ་བཛྲ། །༼༥༥༧༽བཀའ་བརྒྱུད་སྤྱི་མེས་ལྷོ་བྲག་པ། །འགྲོ་མགོན་རས་པ་ཆེན་པོ་ཉིད། །སྙིགས་དུས་ཐམས་ཅད་མཁྱེན་ཏུ་བཞེངས། །སྒྲུབ་བརྒྱུད་བསྟན་པའི་ཉིན་མོར་བྱེད། །འཇམ་མགོན་ཆོས་ཀྱི་འབྱུང་གནས་ཀྱི། །གསང་གསུམ་ཡོན་ཏན་མཛད་པར་བཅས། །ཡེ་ཤེས་བསམ་མི་ཁྱབ་པའི་འཕྲུལ། །རྨད་དུ་བྱུང་ལ་གུས་པས་བསྟོད། །དེ་ནས་ཐུགས་རྒྱུད་བསྐུལ་བའི་བཟླས་པ་ནི། །ཐུགས་ཀར་ཟླ་སྟེང་སོགས་དམིགས་པའི་འཕྲོ་འདུ་དང༌། བསྙེན་བཟླས་གསུམ་པོ་གོང་ལྟར་བྱ། གཞན་ཡང་ཕན་ཡོན་ཆེན་པོ་དང་ལྡན་པ་བྱམས་པས་དམ་བཅས་པའི་གཟུངས་ནི། ན་མོ་རཏྣ་ཏྲ་ཡཱ་ཡ། ཨོཾ་ན་མོ་བྷ་ག་བ་ཏེ་ཤཱཀྱ་མུ་ན་ཡེ་ཏ་ཐཱ་ག་ཏཱ་ཡ་ཨཱརྷཏེ་སམྱཾཀྶཾ་བུདྡྷ་ཡ། ཏ་དྱ་ཐཱ། ཨོཾ་ཨ་ཛི་ཏེ། ཨ་ཛི་ཏེ། ཨ་པ་རཱ་ཛི་ཏེ། ཨ་ཛི་ཏཉྫ་ཡ། ཧ་ར་ཧ་ར། མེཾཏྲི་ཨ་བ་ལོ་ཀི་ཏེ། ཀ་ར་ཀ་ར། མ་ཧཱ་ས་མ་ཡ་སིདྡྷི། བྷ་ར་བྷ་ར། མ་ཧཱ་བོ་དྷི་མཎྜ་བཱི་ཛེ། སྨ་ར་སྨ་ར། ཨཱཏྨཀཾ་ས་མ་ཡ། བོ་དྷི་བོ་དྷི། མ་ཧཱ་བོ་དྷི་སྭཱ་ཧཱ། ཨོཾ་མོ་ཧི་མོ་ཧི་མ་ཧཱ་མོ་ཧི་སྭཱ་ཧཱ། །ཨོཾ་མུ་ནི་མུ་ནི་སྨ་ར་སྭཱ་ཧཱ། ཞེས་པའང་བརྗོད། བཟླས་པ་གྲུབ་པ་དང་སེམས་ཅན་ཐམས་ཅད་ལ་བྱམས་པའི་སེམས་ཉེ་བར་བཞག་སྟེ་ཚད་མེད་བཞི་ཡུན་རིང་དུ་བསྒོམ། མཐར། སངས་རྒྱས་ཀུན་ལ་ཕྱག་འཚལ་ལོ། །སོགས་ནས། རབ་གནས་ཤོག །བར་བྱམས་པའི་སྨོན་ལམ་གྱི་རྒྱལ་པོས་བསགས་སྦྱངས་ཡན་ལག་བདུན་པ་དང་བྱང་ཆུབ་སྤྱོད་༼༥༥༨༽པའི་སྨོན་ལམ་སྙིང་ཐག་པ་ནས་གདབ། སྤྲོ་ན་རྗེ་ཆོས་ཀྱི་འབྱུང་གནས་ཀྱི་གསོལ་འདེབས་མཁའ་ཁྱབ་ལ་སོགས་ཀྱང་བརྗོད་ལ། རྗེ་བཙུན་མི་ཕམ་མགོན་པོ་དང༌། །དབྱེར་མེད་ཀུན་མཁྱེན་བླ་མ་ལ། །རྩེ་གཅིག་གུས་པས་གསོལ་འདེབས་ན། །དམིགས་མེད་ཐུགས་རྗེས་རྗེས་དགོངས་ལ། །སྐུ་གསུང་ཐུགས་ཀྱི་བྱིན་གྱིས་རློབས། །སྒོ་གསུམ་སྨིན་ཅིང་གྲོལ་བར་མཛོད། །ཞིང་མཆོག་དགའ་བ་ལྡན་པ་རུ། །ས་བཅུའི་དབང་ཕྱུག་ཞལ་མཐོང་ནས། །ཆོས་ཀྱི་བདུད་རྩིར་ལོངས་སྤྱོད་དེ། །བྱང་ཆུབ་སྤྱོད་པ་མཐར་ཕྱིན་པའི། །ཡེ་ཤེས་འོད་ཀྱིས་ལམ་སྣ་དྲོངས། །དོན་གཉིས་ལྷུན་གྲུབ་མཛད་དུ་གསོལ། །བླ་མའི་གསང་གསུམ་ཡེ་ཤེས་ཀྱི། །འོད་ཟེར་བདུད་རྩིའི་རྒྱུན་བབས་པས། །བདག་གི་གནས་གསུམ་རིམ་པར་དང༌། །གཅིག་ཆར་ཚུལ་གྱིས་ཐིམ་པ་ཡིས། །སྒྲིབ་དག་ཡེ་ཤེས་སྐྱེས་པར་གྱུར། །བྱམས་མགོན་དགྱེས་པའི་མཛོད་སྤུ་ནས། །དཀར་གསལ་འོད་ཀྱི་སྦུ་གུ་བྱུང༌། །སྨིན་མཚམས་ནས་བརྒྱུད་སྙིང་གར་ཟུག །རང་སེམས་ཐིག་ལེ་དཀར་པོའི་ཚུལ། །ལིངས་ཀྱིས་འཕར་ནས་འོད་ལམ་ཞུགས། །བྱམས་ཆེན་ཐུགས་ཀྱི་ཐིག་ལེར་ཐིམ། །བླ་མ་རང་སེམས་ཆོས་ཀྱི་སྐུ། །དབྱེར་མེད་འོད་གསལ་སྙིང་པོར་འདྲེས། །བློ་འདས་ཆོས་སྐུ་ཨེ་མ་ཧོ། །ཞེས་མོས་ལ་ཅི་གནས་སུ་མཉམ་པར་བཞག །བདག་མདུན་སོགས་ཀྱིས་འཁོར་༼༥༥༩༽གསུམ་གྱི་འཛིན་རྟོག་ཐམས་ཅད་སྤྲོས་བྲལ་གཉུག་མའི་དབྱིངས་སུ་བསྐུལ་བར་བྱའོ། །རྗེས་དགེ་བ་བསྔོ་བ་ནི། འདིས་མཚོན་དུས་གསུམ་དགེ་བའི་མཐུས། །བྱམས་མགོན་བླ་མ་མཆོག་འགྲུབ་ནས། །འགྲོ་ཀུན་ས་བཅུའི་དབང་ཕྱུག་ཏུ། །བཀོད་ནས་ལུང་བསྟན་ཐོབ་བྱེད་ཤོག །ཅེས་དང༌། །འདི་ལྟར་བགྱིས་པའི་བསོད་ནམས་དཔག་མེད་ཀྱིས། སོགས་དང༌། རབ་འབྱམས་རྒྱལ་བ་རྒྱ་མཚོའི་རིགས་ཀྱི་བདག །སོགས་བསྔོ་སྨོན་ཤིས་བརྗོད་གང་འོས་བྱའོ། བྱམས་ཆེན་དགྱེས་པའི་ཟླ་ཟེར་གྱིས། །སྙིང་པོའི་ཀུ་མུད་རབ་བཞད་དེ། །ཡེ་ཤེས་སྦྲང་རྩིའི་དགའ་སྟོན་གྱིས། །ལུས་ཅན་བུང་བ་འཚོ་གྱུར་ཅིག །ཅེས་པ་འདི་ནི་འཕགས་པའི་ནོར་གྱིས་མ་ཕོངས་པའི་སྐལ་པ་དགེ་བ་ཅན་ཀརྨ་ཤེས་རབ་ནས་ཆེད་དུ་བསྐུལ་ངོར། བྱམས་མགོན་བླ་མའི་ཞབས་པད་སྤྱི་བོའི་རྒྱན་དུ་བྱེད་པ་ཀརྨ་ངག་དབང་ཡོན་ཏན་རྒྱ་མཚོ་ཕྲིན་ལས་ཀུན་ཁྱབ་དཔལ་བཟང་པོས་ཀུན་བཟང་བདེ་ཆེན་འོད་གསལ་གླིང་དུ་སྦྱར་བ་དགེ་ལེགས་འཕེལ།། ༈ །།བླ་མ་མགོན་པོ་དབྱེར་མེད་ཀྱི་རྣལ་འབྱོར་རིགས་འདུས་མཆོག་གསང་བདེ་བར་སྒྲུབ་པའི་མན་ངག་བཞུགས་སོ། །རྒྱལ་ཀུན་གསང་གསུམ་ཡེ་ཤེས་ནི། །ཕྲིན་ལས་མི་ཟད་གར་མཛད་པ། །དཔལ་ལྡན་མགོན་པོ་པདྨའི་མཚན། །ཁྱོད་ཞབས་བྱང་ཆུབ་བར་དུ་བསྙེན། བླ་མ་མགོན་པོ་དབྱེར་མེད་དུ་གསོལ་བ་འདེབས་ཤིང་བསྒྲུབ་པར་འདོད་པས། སྐྱབས་སུ་འགྲོ་བ་དང༌། གཞན་དོན་བྱང་ཆུབ་ཏུ་སེམས་བསྐྱེད་པ་སྔོན་དུ་བཏང་ནས། མདུན་གྱི་ནམ་མཁར་པདྨ་ཉི་ཟླའི་༼༥༦༠༽གདན་གྱི་སྟེང་དུ་རྩ་བའི་བླ་མ་རྡོ་རྗེ་འཆང་པདྨ་ཉིན་བྱེད་དབང་པོ་དགེ་སློང་གི་ཆ་ལུགས་མཐོང་གྲོལ་གསེར་གྱི་མདངས་ཅན་བཞེས་པ། ཕྱག་གཉིས་བདུད་འདུལ་གྱི་ཕྱག་རྒྱ་མཛད་པ། །སྐུ་གཟི་བརྗིད་འོད་དུ་འབར་ཞིང༌། གསུང་ཚངས་དབྱངས་ཆོས་སྒྲ་སྒྲོགས་པ། ཐུགས་ཏིང་ངེ་འཛིན་གྱི་སྒོ་དུ་མ་ལ་འཇུག་ཅིང་ལྡང་བ། བདག་སོགས་ལ་དགྱེས་པ་ཆེན་པོས་རྩེ་གཅིག་ཏུ་དགོངས་ཤིང་བྱིན་གྱིས་རློབ་པའི་སྤྱི་བོར་ཟླ་བ་ལ་ཧཱུྃ་དཀར་པོ། མགྲིན་པར་ཉི་མ་ལ་ཧཱུྃ་དམར་པོ། ཐུགས་ཀར་པདྨ་ལ་ཧཱུྃ་སྔོན་པོ། སྐུ་གསུང་ཐུགས་ཀྱི་སྙིང་པོས་བསྐོར་བ་ལས་འོད་འཕྲོས། མཆོག་གསུམ་རྩ་གསུམ་དམ་ཅན་སྲུང་མ་དང་བཅས་སྤྱན་དྲངས་ཏེ་ཐིམ་པས་དཀོན་མཆོག་ཀུན་འདུས་ཀྱི་ངོ་བོར་གྱུར། ན་མོ་གུ་རུ། ཕྱི་ལྟར་མར་པ་ལོ་ཙཱ་བ། །ནང་ལྟར་ཌོམ་བི་ཧེ་རུ་ཀ །གསང་བ་དགྱེས་མཛད་ཧེ་རུ་ཀ །གསོལ་བ་འདེབས་སོ་བྱིན་གྱིས་རློབས། །ཕྱི་ལྟར་སི་ཏུ་སྤྲུལ་པའི་སྐུ། །ནང་ལྟར་འགྲོ་མགོན་རས་པ་ཆེ། །གསང་བ་རྡོ་རྗེ་བེར་ནག་ཅན། །གསོལ་བ་འདེབས་སོ་བྱིན་གྱིས་རློབས། །ཕྱི་ལྟར་ཆོས་ཀྱི་རྒྱལ་མཚན་པ། །ནང་ལྟར་རྗེ་བཙུན་རི་འགོ་བ། །གསང་བ་དམ་ཅན་རྒྱ་མཚོའི་གཙོ། །གསོལ་བ་འདེབས་སོ་བྱིན་གྱིས་རློབས། །ཕྱི་ལྟར་རྒྱལ་སྲས་མྱུ་གུའི་ཚུལ། །ནང་ལྟར་ཆོས་༼༥༦༡༽ཀྱི་གོ་ཆ་སྟེ། །གསང་བ་དཔལ་ལྡན་མགོན་པོ་ཉིད། །གསོལ་བ༴ །ཕྱི་ལྟར་ཆོས་ཀྱི་འབྱུང་གནས་མཚན། །ནང་ལྟར་རྗེ་བཙུན་འཇམ་དཔལ་དབྱངས། །གསང་བ་མི་ཕམས་བྱམས་པ་མགོན། །གསོལ་བ་འདེབས་སོ་བྱིན་གྱིས་རློབས། །ཕྱི་ལྟར་པདྨ་ཉིན་བྱེད་དབང༌། །ནང་ལྟར་མཚོ་སྐྱེས་རྡོ་རྗེ་འཆང༌། །གསང་བ་བཛྲ་གྲོ་བོ་ལོད། །གསོལ་བ་འདེབས་སོ་བྱིན་གྱིས་རློབས། །རྒྱལ་བ་རྒྱ་མཚོ་སྤྱན་རས་གཟིགས། །རྒྱ་མཚོ་ལྔ་ཡི་དཀྱིལ་འཁོར་གྱི། །འོག་ཕྱོགས་དམ་ཅན་རྒྱ་མཚོ་ཡི། །གཙོ་བོ་རྡོ་རྗེ་བེར་ཅན་ལ། །གསོལ་བ་འདེབས་སོ་བྱིན་གྱིས་རློབས། །བསྟན་དང་རྣལ་འབྱོར་བདག་ཅག་ལ། །བར་ཆད་ཐམས་ཅད་བསལ་དུ་གསོལ། །ཕྲིན་ལས་ཐམས་ཅད་སྒྲུབ་ཏུ་གསོལ། །སྔོན་གྱི་ཐུགས་དམ་མ་གཡེལ་ཅིག། རྟགས་དང་མཚན་མ་དངོས་སུ་སྟོན། །ལེ་ལོ་བཏང་སྙོམས་མ་མཛད་པར། །དུས་ལ་བབ་བོ་ས་མ་ཡ། །མཆོག་དང་ཐུན་མོང་དངོས་གྲུབ་སྩོལ། ཞེས་གསོལ་བ་ལན་གྲངས་དྲག་ཏུ་བཏབ་པས་བླ་མ་ཉིད་ཡེ་ཤེས་མགོན་པོ་གང་རུང་དུ་གནས་འགྱུར་བ་མོས་ཏེ། །དེའང་འདིར་རིགས་བསྡུས་ལྟར་ན། བླ་མ་དགྱེས་པ་ཆེན་པོས་འོད་དུ་ཞུ་ནས་ཡོངས་སུ་གྱུར་པ་ནི། དབུས་སུ་རྡོ་རྗེ་མཱ་ཀཱ་ལ་ནོར་བུ་ཐོན་ཀ་ཆེན་པོའི་མདོག་ཅན། ཤར་དུ་སྐུའི་མགོན་པོ། ལྷོར་༼༥༦༢༽ཡོན་ཏན་གྱི་མགོན་པོ། ནུབ་ཏུ་གསུང་གི་མགོན་པོ། བྱང་དུ་ཕྲིན་ལས་ཀྱི་མགོན་པོ། སྐུ་མདོག་དཀར་སེར་དམར་ལྗང༌། ཕྱག་གཡས་པ་རྣམས་རང་རྟགས་ཀྱིས་མཚན་པའི་གྲི་གུག །གཡོན་པས་ཐོད་ཁྲག་འཛིན་པ། དར་གྱི་ལྷབ་ལྷུབ། སྟག་ལྤགས་ཀྱི་ཤམ་ཐབས། རུས་པ་དང་རིན་པོ་ཆེ་དང་མགོ་ཕྲེང་སྦྲུལ་གྱིས་བརྒྱན་ཅིང་ཞབས་གཡོན་བརྐྱང་པས་རོལ་པ་ལ་ཐུགས་གསུང་སྐུ་དང་ཡོན་ཏན་ཕྲིན་ལས་ཀྱི་ཌཱ་ཀི་བྱེ་བ་དུང་ཕྱུར་གྱིས་བསྐོར་བར་གྱུར། ཞེས་མོས་ལ། ཨོཾ་གུ་རུ་ཛྙཱ་ན་མ་ཧཱ་ཀཱ་ལི་ཡེ་ཧཱུྃ། ཞེས་པའི་སྔགས་ཅི་ནུས་སུ་བཟླས་པས་གསོལ་བ་དྲག་ཏུ་གདབ། མཐར། བླ་མ་མགོན་པོའི་ཐུགས་ཀ་ནས་འོད་ཟེར་དང་ཐིག་ལེ་དཔག་ཏུ་མེད་པ་འཕྲོས། སྣང་སྲིད་ཐམས་ཅད་བླ་མའི་ཐུགས་ཡེ་ཤེས་ཆེན་པོའི་རོལ་པར་བྱས། མགུར་གྱི་འོད། སྔགས་ཀྱི་གཟུགས་བརྙན་སྒྲ་དང་བཅས་པས་ཐམས་ཅད་བླ་མའི་གསུང་གྲགས་སྟོང་སྔགས་ཀྱི་རོལ་མོར་བྱས། སྨིན་མཚམས་ཀྱི་འོད་དང་སྐུའི་ཚོགས་ཆེ་ཕྲ་དུ་མས་ཐམས་ཅད་བླ་མའི་སྐུ་མི་ཕྱེད་པའི་ཕྱག་རྒྱར་བྱས། བླ་མ་ཡེ་ཤེས་མགོན་པོ་འཁོར་བཅས་འོད་དུ་ཞུ། རང་ལ་ཐིམ་པས་བླ་མའི་རྡོ་རྗེ་གསུམ་དང་རང་གི་སྒོ་གསུམ་དབྱེར་མི་ཕྱེད་པར་གྱུར། བར་མོས་ལ་མཉམ་པར་བཞག་ཅིང༌། ལམ་ཁྱེར་དང་ལྡན་པས་དགེ་བ་བསྔོ། ཐུན་མོང་མ་ཡིན་པའི་༼༥༦༣༽དབང་དང་དམ་ཚིག་ལྡན་པས། གོང་དུ་མདུན་བསྐྱེད་དུ་སྨོས་པ་དེ་ཉིད་བདག་བསྒོམ་དུ་སྦྱར་བ་བྱ་སྟེ་བྱིན་རླབས་ཤིན་ཏུ་ཆེའོ། །འདི་ནི་དཔལ་མཁའ་སྤྱོད་པས། ཡེ་ཤེས་མགོན་པོ་བླ་མར་བསྒྲུབ་པས། བར་ཆད་སེལ། ཉམས་རྟོགས་འཕེལ། ཕྲིན་ལས་འགྲུབ་པ་སྟེ། མཆོག་ཏུ་ཟང་ཅེས་གསུངས་པའི་གཞུང་ལ། ཆགས་མེད་རིན་པོ་ཆེའི་དག་སྣང་དུ་བྱུང་བའི་སི་ཏུའི་གསོལ་འདེབས་འདོན་ན་མགོན་པོ་བླ་མ་དབྱེར་མེད་དུ་འགྲུབ་པའི་རྟེན་འབྲེལ་ཡོད་ཅེས་གསུངས་པའི་སྐུ་ཕྲེང་ཕྱི་མ་རྗེ་པདྨའི་ཞབས་དང་ཆགས་མེད་མཆོག་སྤྲུལ་གྱིས་ཁ་བསྐངས་མཛད་པ་ཉིད་ཀྱིས་བརྒྱན་ཏེ་བཀླག་ཆོག་ཏུ། ཛྙཱ་ན་ནཱ་ཐཱ་པདྨའི་བཀའ་འབངས་མུ་ཏོ་པ་གུ་ཎས་དཔལ་སྤུངས་གདན་སར་བྲིས་པ་དགེ་ལེགས་འཕེལ།། །།