༄༅། །ན་མོ་གུ་རུ་ཨཱརྻ་ཏཱ་རཱ་ཙྪིནྡ་ཙ་ཀྲཱ་ཡ། ཐུགས་བསྐྱེད་སྨོན་ལམ་རྣམ་ཐར་ཟླ་བྲལ་བ། །དུས་གསུམ་ཕྱོགས་བཅུར་མ་བྱུང་མི་འབྱུང་བས། །རྒྱུ་སྐར་དབུས་ན་ཉ་རྒྱས་ཟླ་བ་ལྟར། །འདྲེན་པ་སྲས་བཅས་དབུས་ན་རབ་འཕགས་པ། །སྒྲོལ་མ་མྱུར་མ་དཔའ་མོ་ཤེར་ཕྱིན་སོགས། །ངོ་མཚར་བསམ་ཡས་མཚན་གྱི་སྙན་པས་ཁྱབ། །གང་ཞིག་སྐྱེད་པའི་ཡུམ་མཆོག་ཉིད་གཟིགས་ནས། །ཕྱོགས་བཅུའི་འདྲེན་མཆོག་རྣམས་ཀྱིས་བསྟི་སྟང་འབུལ། །དཔའ་ཆེན་རྒྱལ་བའི་སྲས་དང་མཁའ་འགྲོའི་དབང༌། །རིག་འཛིན་གྲུབ་པའི་ཚོགས་ཀྱིས་མདུན་ནས་བསྔགས། །ལྷ་ཀླུ་མི་དབང་འཇིག་རྟེན་སྐྱོང་རྣམས་དང༌། །མ་རུངས་བདུད་སྲིན་འབྱུང་པོས་ཞབས་ལ་བཏུད། །འཇིགས་པའི་འཕྲང་ལས་སྒྲོལ་འདོད་ས་གསུམ་གྱི། །ལུས་ཅན་ཇི་སྙེད་གསོལ་འདེབས་དབྱངས་སུ་ལེན། །ཆོས་དབྱིངས་རྟག་པ་དམ་པའི་མཁའ་ཀློང་དུ། །བསོད་ནམས་བརྒྱ་པའི་མཚན་དཔེའི་གཟི་བརྗིད་འབར། །འོད་ཀྱི་དཀྱིལ་འཁོར་ནམ་མཁའི་ཕར་མཐར་འགྲོ། །ཚངས་པའི་གསུང་དབྱངས་འཁོར་འདས་ཀུན་ལ་ཁྱབ། །དགོངས་པ་ཆོས་ཀྱི་དབྱིངས་དང་སྙམས་པར་ཞུགས། །ཚད་མེད་ཐུགས་རྗེ་མཁའ་མཉམ་འགྲོ་ལ་དགོངས། །དུས་གསུམ་རྒྱལ་བ་སྲས་བཅས་ཁྱོད་ལས་འཁྲུངས། །སྲས་བཅས་རྒྱལ་བས་ཁྱོད་ཉིད་གཅིག་པུར་སྐྱེད། །༼༡༦༤༽མཚན་གྱི་ཡི་གེས་བདུད་དཔུང་ཟིལ་གྱིས་གནོན། །རིག་པའི་གཟི་ཡི་འཆི་བདག་སྨག་རུམ་བསྙིལ། །དྲན་པ་ཙམ་གྱིས་འཇིགས་པ་ཀུན་ལས་སྐྱོབས། །གསོལ་བ་བཏབ་པས་དངོས་གྲུབ་ཐོགས་མེད་སྩོལ། །སྙིང་རྗེའི་དབང་གྱུར་འཕགས་རྣམས་ཆོས་ཉིད་ཀྱང༌། །ཐུགས་རྗེ་མྱུར་མ་ཁྱོད་ཀྱི་མཚུངས་ཟླ་བྲལ། །སྡུག་བསྔལ་རྒྱ་མཚོར་བྱིང་བའི་ལུས་ཅན་རྣམས། །ཕྲིན་ལས་གྲུ་བོས་རྟག་ཏུ་སྒྲོལ་མཛད་མ། །སྐད་ཅིག་རེར་ཡང་ཡིད་སྲུབས་བྱེ་བ་ཕྲག །བདེ་བླག་བཏུལ་མཛད་འཇིགས་བྲལ་དཔའ་མོ་ཆེ། །འཇིགས་སོགས་མི་བདེ་གང་དུ་མཆིས་པ་དེར། །ཐུགས་རྗེའི་རྩལ་ཤུགས་གློག་ལྟར་མྱུར་བ་མོ། །ཆུ་ཤེལ་མདངས་འཚེར་རབ་ཞི་ཟླ་བའི་གདོང༌། །མི་བཟད་ཚ་གདུང་སེལ་བའི་གཉེན་དུ་ཤར། །ནོར་སྦྱིན་ཛམྦུ་ཆུ་བོའི་གསེར་གྱི་མདོག །འཛད་མེད་འདོད་རྒུ་རིན་ཆེན་གྲུ་ཆར་འབེབས། །པད་རག་ལྷུན་པོའི་དཔལ་འཛིན་ཕུག་གནས་མས། །སྲིད་གསུམ་སྙིང་ལ་དབང་གི་ལྕགས་ཀྱུས་འདེབས། །དྲག་ཤུལ་ཆེན་མོ་བསྐལ་མེའི་གཟི་བརྗིད་ཀྱིས། །བདུད་བགེགས་འཆི་བདག་རྡུལ་ཚོགས་ཐལ་བར་སྲེག །ཡིད་བཞིན་འཁོར་ལོ་སྟོན་ཟླའི་དཔལ་འཛིན་མས། །ཚེ་དབང་ཡེ་ཤེས་བདུད་རྩིའི་ཟིལ་དངར་སྦྱིན། །མཚན་དང་སྐུ་ཡི་བཀོད་པ་བསམ་མི་ཁྱབ། །དེ་སྙེད་གང་འདུལ་ཕྲིན་ལས་རྣམ་པར་རོལ། །དྲི་མེད་ཡེ་ཤེས་ཆོས་ཀུན་༼༡༦༥༽དབྱིངས་སུ་ཞུགས། །སྙིང་རྗེའི་འོད་ཟེར་འཁོར་བའི་ཕ་མཐར་ཁྱབ། །བྱམས་པའི་འཛུམ་ཞལ་སྒྲུབ་པ་པོ་ལ་སྟོན། །བརྩེ་ཆེན་ཕྱག་གིས་འགྲོ་ཀུན་དབུགས་འབྱིན་མཛད། །འཇིགས་པས་ཉེན་ཀུན་དེ་མ་ཐག་ཏུ་བསྐྱབས། །ཁྱོད་འདྲེའི་འདྲེན་མཆོག་ཕྱོགས་བཅུ་དུས་གསུམ་དུ། །ཨུ་དུམྦ་རའི་མེ་ཏོག་བཞིན་དུ་དཀོན། །ལྟ་བ་ལོག་དང་ནག་ཕྱོགས་བདུད་རིགས་སོགས། །སུས་ཀྱང་མ་དུལ་བ་རྣམས་གདུལ་བར་མཛད། །བླ་མ་མཆོག་དང་དབྱེར་མེད་ལྷག་པའི་ལྷ། །སྲས་བཅས་རྒྱལ་ཀུན་འདུས་ཞལ་ཡེ་ཤེས་སྐུ། །ཤེས་རབ་ཕ་རོལ་ཕྱིན་ཡུམ་རྗེ་བཙུན་མ། །འདི་ཕྱི་ཀུན་ཏུ་བློ་གཏད་གཅིག་ཆོག་གིས། །རྟག་ཏུ་གུས་པས་སྙིང་ནས་གསོལ་འདེབས་ཤིང༌། །སྐྱབས་སུ་བསྙེན་ཏེ་རྣལ་འབྱོར་བརྩོན་པ་པོ། །བདག་དང་བདག་ལ་བློ་གཏད་བཅས་རྣམས་ལ། །མཁྱེན་བརྩེ་ཡེ་ཤེས་སྤྱན་གྱིས་གཟིགས་སུ་གསོལ། །དམིགས་མེད་ཐུགས་རྗེས་དབྱེར་མེད་དགོངས་མཛོད་ལ། །མཐུ་སྟོབས་ནུས་པའི་རྩལ་རྫོགས་ཆེན་པོ་ཡིས། །འཆི་བདག་བདུད་ཀྱི་གཡུལ་ངོ་མྱུར་ཏུ་ཟློག །འཆི་མེད་བདུད་རྩིའི་རྒྱུན་གྱིས་དབང་བསྐུར་སྩོལ། །མི་ཤིགས་རྡོ་རྗེའི་སྐུ་རུ་བྱིན་གྱིས་རློབས། །གཞོལ་མེད་རང་བྱུང་སྔགས་ཀྱི་སྒྲ་རུ་སྨིན། །བདེ་སྟོང་འོད་གསལ་དབྱིངས་དང་དབྱེར་མེད་མཛོད། །འཇིགས་ལས་སྒྲོལ་བའི་༼༡༦༦༽ཐུགས་དམ་དེང་བསྐུལ་ན། །ངན་སོང་འཁོར་བའི་རྒྱ་མཚོ་གཏིང་ཟབ་དང༌། །འཇིགས་ཆེན་མཐར་ཐུག་དུས་ཀྱི་ཆད་པ་ལས། །མྱུར་མ་དཔའ་མོས་སྒྲོལ་ཞིང་བསྐྱབ་ཏུ་གསོལ། །སྲོག་གི་ཀ་བ་རྡོ་རྗེའི་ཆོས་སུ་བརྟེན། །སྐྱེ་འཆི་མེད་པའི་ཚེ་ལ་དབང་མཆོག་ཐོབ། །འབད་མེད་གཞན་ཕན་ལྷུན་གྱིས་གྲུབ་པ་ཡིས། །བསམ་དོན་ཡིད་བཞིན་འགྲུབ་པར་མཛད་དུ་གསོལ། །དེང་ནས་བཟུང་ཏེ་རྨི་ལམ་ཙམ་དུ་ཡང༌། །ཁྱོད་ཞབས་སྙིང་གི་པདྨོར་མི་འབྲལ་བར། །འཆི་མེད་ཡེ་ཤེས་གྲུབ་པའི་ཟིལ་དངར་གྱིས། །བྱང་ཆུབ་བར་དུ་ལུས་སེམས་འཚོ་བར་མཛོད། །འགྲོ་མགོན་སྟོབས་བཅུ་མངའ་བ་དེ་སྲས་བཅས། །ཁྱད་པར་གངས་ཅན་མགོན་པོ་པད་དཀར་འཆང༌། །སྙིགས་འགྲོའི་སྐྱབས་གཅིག་གུ་རུ་ཡབ་ཡུམ་སོགས། །དབྱིངས་ཡེ་ཕྲིན་ལས་གཅིག་གྱུར་རྗེ་བཙུན་མས། །སྙིགས་མའི་རྣམ་འགྱུར་ཤིན་ཏུ་མི་བཟད་པས། །གཅེས་པའི་ཉམ་ཐག་འགྲོ་རྣམས་ཐུགས་རྗེས་སྐྱོབས། །སྐལ་དམན་གདུལ་བྱ་ཡལ་བར་མ་འདོར་བར། །སྒྲིབ་མེད་ཡེ་ཤེས་སྤྱན་གྱིས་རྟག་ཏུ་གཟིགས། །དུས་རིང་ཐོག་མ་མེད་ནས་འཁོར་བར་འཁྱམས། །ད་རུང་མཐའ་མེད་སྡུག་བསྔལ་རྒྱ་མཚོར་བྱིངས། །བདག་དང་བདག་འདྲ་ལས་ངན་དབང་གྱུར་རྣམས། །ཡུམ་མཆོག་ཁྱོད་ལས་རེ་ས་གཞན་མེད་པས། །ཕྱོགས་དུས་འདྲེན་པ་ཀུན་ལས་ཁྱད་འཕགས་པའི། །༼༡༦༧༽ཐུགས་བསྐྱེད་རྩལ་སྤྲུགས་ཐུགས་རྗེའི་ཕྱག་རྐྱོངས་ལ། །མི་ལྡོག་ཐར་པའི་སྐལ་པར་དྲངས་ནས་ཀྱང༌། །གཏན་བདེའི་རྒྱལ་སྲིད་མྱུར་ཏུ་ཐོབ་པར་མཛོད། །དགེ་ལེགས་འཕེལ། །