༄༅། །ཕ་དམ་པ་སངས་རྒྱས་ལ་བསྔགས་པ་བརྗོད་པ་དཔའ་བོའི་རོལ་མོ་ཞེས་བྱ་བ། འཕགས་པའི་ཡུལ་དུ་སྐུ་འཁྲུངས་ཤིང༌། །ཕྱོགས་མེད་གནས་སུ་བརྟུལ་ཞུགས་གྲུབ། །རྒྱ་བོད་གཉིས་སུ་འགྲོ་དོན་མཛད། །དམ་པ་སངས་རྒྱས་ཞབས་ལ་འདུད། །སྦྱངས་པའི་ཡོན་ཏན་དཔག་ཏུ་མེད། །གྲུབ་ཐོབ་ཕོ་མོ་ལྔ་བཅུ་བཞིའི། །བྱིན་རླབས་གདམས་པའི་བདུད་རྩི་གསོལ། །སྐྱེས་མཆོག་མི་ཡི་སེང་གེར་འདུད། །བདེ་གཤེགས་གནམ་གྱི་སྐར་མ་ཙམ། །ཞལ་གཟིགས་རྗེས་སུ་གནང་བ་སྩོལ། །མདོ་རྒྱུད་གཉིས་ལ་རང་དབང་ཐོབ། །འཇིགས་མེད་སྤྱོད་འཆང་དེ་ལ་འདུད། །བདུད་བཞི་སྐྱེ་མེད་དབྱིངས་སུ་གཅོད། །ཐུག་ཕྲད་ཤེས་པ་རང་སར་གྲོལ། །འཁོར་འདས་གཉིས་ཀྱི་འཁྲུལ་བ་ཞིག །དཔའ་བོ་ཆེན་པོ་དེ་ལ་འདུད། །རྟོགས་པའི་ཡེ་ཤེས་མཁའ་དང་མཉམ། །བྱིན་རླབས་གཟི་བརྗིད་ཉི་བཞིན་འབར། །དོན་བརྒྱུད་ཆུ་ཀླུང་བྱེ་བའི་ཕུག །གྲུབ་པའི་སྤྱི་མེས་དེ་ལ་འདུད། །སྐྱེ་འཆི་མེད་པའི་བཙན་ས་ཟིན། །གནས་གསུམ་མཁའ་འགྲོའི་ཚོགས་ཀྱི་རྗེ། །དོན་ཆེན་གསང་བ་ཀུན་གྱི་བདག །སྐུ་བཞིའི་དབང་ཕྱུག་དེ་ལ་འདུད། །སྒྲིབ་པ་ཀུན་སྤངས་གཅེར་བུའི་ཚུལ། །ཆོས་ཉིད་དོན་སྟོན་ནག་པོ་ཆེ། །རྟེན་འབྲེལ་ཀུན་མཁྱེན་བལ་ཐུལ་གསོལ། །རང་བྱུང་རྣལ་འབྱོར་རྒྱལ་པོར་འདུད། །ཨཱ་ལི་ཀཱ་ལིའི་སྒྲ་དོན་རྟོགས། །བརྗོད་མེད་དོན་ལ་སྤོབས་པ་བརྙེས། །བརྗོད་པའི་ཆོས་སྒོར་མཚུངས་པ་མེད། །སྨྲ་བའི་སེང་༼༡༧༠༽གེ་དེ་ལ་འདུད། །བརྡ་དང་ཐབས་ཀྱི་གསང་བ་འཆད། །འབྲེལ་ཚད་རྟོགས་གྲོལ་དུས་མཉམ་མཛད། །གྲུབ་ཐོབ་ལྔ་བརྒྱའི་གཙུག་གི་རྒྱན། །ཕ་གཅིག་དམ་པ་དེ་ལ་འདུད། །སྐྱེ་འགག་མེད་པའི་དགོངས་པ་རྟོགས། །སྡུག་བསྔལ་ཞི་བྱེད་ཆོས་འཁོར་བསྐོར། །སྡུག་བསྔལ་གསུམ་གྱི་འཆིང་བ་དགྲོལ། །འགྲོ་བའི་སྨན་པ་དེ་ལ་འདུད། །འབྱུང་བ་ལྔ་ལ་དབང་དུ་མཛད། །རྒྱ་བོད་ཀུན་ཏུ་ཞབས་ཀྱིས་བཅགས། །རྫུ་འཕྲུལ་རོལ་མོ་མཐའ་ཡས་སྒྱུར། །འགྲན་གྱིས་ཟླ་མེད་དེ་ལ་འདུད། །ཁྱོད་སྐུ་རྗེ་བཙུན་སྨྲ་བའི་སེང༌། །གསུང་དབྱངས་སྐྱེ་མེད་ནཱ་དའི་སྒྲ། །ནམ་མཁའ་ལྟ་བུའི་ཡེ་ཤེས་ཐུགས། །རྟོགས་ངོར་རོ་མཉམ་སྣང་བས་འདུད། །སྣང་ཚད་ཡེ་ཤེས་ཆེན་པོར་མཆོད། །འཁྲུལ་པ་ཅེར་གྲོལ་ཉིད་དུ་བཤགས། །ལམ་ལྔ་བགྲོད་མེད་རྗེས་ཡི་རང༌། །སྟོང་ཉིད་རྟེན་འབྱུང་འཁོར་ལོ་སྐུལ། །རང་ཤར་ཟུང་འཇུག་རྟག་བརྟན་གསོལ། །ཤར་གྲོལ་བརྗོད་མེད་དབྱིངས་སུ་བསྔོ། །ཡེ་ཤེས་སྐུ་ལ་ཕྱོགས་རིས་མེད། །ཐུགས་རྗེའི་སྤྱན་ལ་ཉེ་རིང་མེད། །ཉམ་ཆུང་མོས་པའི་བུ་ལ་དགོངས། །རྟོགས་པའི་བྱིན་གྱིས་བདག་ལ་རློབས། །ཉམས་རྟོགས་རྒྱ་མཚོ་འཕྱུར་བ་དང༌། །མཁའ་མཉམ་འགྲོ་སྒྲོལ་དངོས་གྲུབ་སྩོལ། །ལམ་ལྔའི་མངོན་རྟོགས་མཐར་ཕྱིན་ནས། །རྡོ་རྗེ་ལྟ་བུའི་ཏིང་འཛིན་བརྙེས། །རྗེ་བཙུན་ཁྱོད་དང་མཉམ་པ་ཡི། །གོ་འཕང་དེ་རིང་སྩལ་དུ་གསོལ། །འདི་ནི་རྩི་སྟོད་དཔའ་རྒོད་ཀྱི་གངས་དཀར་པོའི་༼༡༧༡༽གཡས་ཟུར། ཕ་དམ་པས་ལྷ་འདྲེ་གདུག་པ་ཅན་རྣམས་དམ་ལ་བཞག་ཅིང་རྒྱུད་སྨིན་གྲོལ་དུ་མཛད་པའི་བྲག་གི་བ་གམ་དང་ཁད་ཉེ་བའི་སྤང་ལྗོངས་མཛེས་པའི་མཎྜལ་དུ་སྐྱིལ་མོ་ཀྲུང་གཅིག་ལ་ཐོལ་བྱུང་ཚིག་གི་རོལ་མོ་འཁྲོལ་བ་པོ་རང་བྱུང་བློ་གྲོས་མཐའ་ཡས་པའི་སྡེའོ། །དགེ་ལེགས་འཕེལ།། །།