༄༅། །རྗེ་བཙུན་མར་པ་ལོ་ཙའི་བླ་སྒྲུབ་ལས་གསང་སྒྲུབ་དབང་གི་ཆ་ོག་བཀླགས་ཆོག་ཏུ་བཀོད་པ་བྱིན་རླབས་སྒོ་འབྱེད་ཅེས་བྱ་བ་བཞུགས་སོ། །

༄༅། །ན་མོ་གུ་རུ་མ་ཱཧཱ་ལོ་ཙཱ་མ་ཏྱཻ། ཁ་བ་ཅན་ལྗོངས་འདུལ་བའི་རྒྱལ་ཚབ་ཏུ། །མཁས་གྲུབ་ནཱ་རོ་མི་ཏྲིས་མངའ་གསོལ་བ། །མར་པ་ཆོས་ཀྱི་བློ་གྲོས་གསང་གསུམ་གྱི། །བྱིན་རླབས་བདག་གཞན་སྒོ་གསུམ་རྒྱུད་ལ་སྩོལ། །རྒྱ་གཞུང་ཁུངས་དང་བྱིན་རླབས་རྒྱུན། །མ་ཉམས་ལམ་ཟབ་སྨིན་བྱེད་ལུས། །མཚམས་སྦྱོར་གསེར་གྱི་རྒྱན་བཟང་སྤྲས། །ཐར་འདོད་སྙིང་གི་དཔྱིད་དུ་གྲུབ། གྲུབ་ཆེན་ཏཻ་ལོ་པའི་གདམས་ངག་བརྒྱུད་པའི་བཀའ་སྲོལ་མ་ཉམས་པར་བྱོན་པའི་ལམ་ཟབ་བླ་མ་སྒྲུབ་པ་ཉིད་མངའ་བདག་མར་པའི་གསང་སྒྲུབ་ཏུ་སྦྱར་བའི་དབང་གི་ཆོ་གས་སྐལ་ལྡན་རྗེས་སུ་བཟུང་བ་ལ་གསུམ། སྔོན་ཏུ་བྱ་བ། དངོས་གཞིའི་ལས་རིམ། རྗེས་ཀྱི་ཆོ་གའོ། །དང་པོ་ནི། འདིའི་ཁུངས་ཚར་གསུམ་ཁུག་པའི་གདམས་ངག་ཉིད་ཡིན་པས་ཀུན་སྤངས་ལ་ཚིག་ཙམ་གྱིས་སྦྱིན་པར་བྱ་བ་དང༌། གཞན་དུ་ཕྱི་དཀྱིལ་ལ་མི་ལྟོས་པར་བུམ་པ་སོགས་དབང་རྫས་འདུ་བྱས་ཏེ་སློབ་དཔོན་གྱིས་བདག་བསྐྱེད་བཟླས་པ་དང་བཅས་པའི་༼༤༤༣༽མཐར་དབང་བསྐུར་བ་ཙམ་གྱིས་གྲུབ་པ་ཡིན་ཀྱང༌། ལས་དང་པོ་པ་བློ་དམན་སྤྲོས་པ་ལ་དགའ་བའི་དབང་དུ་བྱས་ཏེ་ད་ལྟའི་ཕྱག་རྒྱུན་ལྟར་འཛོམས་ན་རས་བྲིས་ཀྱི་དཀྱིལ་འཁོར་སྒོ་དང་རྒྱན་རྫོགས་རྡོ་ར་མི་རི་དང་བཅས་པའི་དབུས་སུ་སྣ་ཚོགས་པདྨ་འདབ་མ་ལྔ་པ་ལྟེ་བ་མཐིང་ནག་གེ་སར་ཟེའུ་འབྲུ་དང་བཅས་པ་ལ་རྡོ་རྗེ་དང་རིགས་ལྔ་ཡབ་ཡུམ་གྱི་སྐུའམ་ཕྱག་མཚན་བྲིས་པའམ་མ་འཛོམ་ན་འབྲུའི་ཚོམ་བུ་གཙོ་འཁོར་ལྔ་བཀོད་པའི་སྟེང་དུ་སྟེགས་བུ་ལ་བུམ་པ་བདུད་རྩི་ལྔ་དང་དྲི་བཟང་གི་ཆུས་བཀང་བ་མགུལ་ཆིངས་སྔོན་པོ་ཅན་གྱི་ཁར་བདུད་རྩི་རིལ་བུ་དང་སྦྱར་བའི་ཐོད་ཆང༌། མཐའ་བསྐོར་དུ་དབུ་རྒྱན་རིགས་ལྔ་དར་དཔྱངས་དང་བཅས་པ། རྡོ་རྗེ། དྲིལ་བུ། ལས་ཐམས་ཅད་པའི་བུམ་པ། རིག་མའི་ཙཀླི་རྣམས་བཀོད། ཕྱི་མཆོད་གཡས་བསྐོར། རྒྱབ་ངོས་སུ་འབུལ་གཏོར། ཚོགས་ཀྱི་ཡོ་བྱད་སོགས་རྒྱས་པར་བཤམ། མིག་དར། མེ་ཏོག་སོགས་ཉེར་མཁོའི་ཡོ་བྱད་ཚོགས་པར་བྱའོ། །གཉིས་པ་ལ་གཉིས། དབང་དོན་སྒྲུབ་མཆོད། དབང་བསྐུར་བ་དངོས་སོ། །དང་པོ་ནི། གསོལ་འདེབས་དང་སྐྱབས་སེམས་སྔོན་དུ་འགྲོ་བས། གསང་སྒྲུབ་ལྟར་བདག་བསྐྱེད། མདུན་བསྐྱེད། བུམ་བསྐྱེད་བཟླས་པ་བདག་འཇུག་དང་བཅས་པ་ཚང་བ་བཏང༌། གཉིས་པ་ནི། སློབ་མ་རྣམས་ལ་ཁྲུས་དང༌། ༼༤༤༤༽མཎྜལ་བཀྱེ་བསྡུ་བྱས་ལ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བླ་མ་རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱ། དེའི་ཆེད་དུ་ལམ་ཟབ་མོ་བླ་མ་སྒྲུབ་པའི་དབང་བསྐུར་གསན་ནས་དོན་ཉམས་སུ་ལེན་པར་བགྱིའོ་སྙམ་པའི་ཐུགས་བསྐྱེད་གསལ་བཏབ་ནས་གསན་པར་ཞུ། དེའང་རྒྱལ་བ་ཐམས་ཅད་མཁྱེན་པས་གསུངས་པའི་ཆོས་ཐམས་ཅད་ཀྱི་ཉིང་ཁུ་ནི་གསང་སྔགས་རྡོ་རྗེ་ཐེག་པ་ཡིན་ལ། དེའི་དཀྱིལ་འཁོར་འཁོར་ལོའི་མགོན་པོ་ནི་དཔལ་ལྡན་བླ་མ་མཆོག་གི་རྡོ་རྗེ་ཅན་ཉིད་ལས་གཞན་དུ་མ་དམིགས་པའི་ཕྱིར་ལམ་ཟབ་མོ་བླ་མའི་རྣལ་འབྱོར་ཅེས་འཕགས་བོད་ཀུན་ཏུ་རླུང་ལྟར་གྲགས་པ་ལས། དཔལ་ལྡན་ན་རོ་ཏཱ་པའི་བཀའ་བརྒྱུད་འདི་ཉིད་ལམ་ཟབ་མོས་གུས་ཀྱི་བཀའ་བབས་པས་བཤད་པ་ཚིག་ཙམ་དུ་མ་ལུས་པར་ཚུལ་བཞིན་ཐུགས་ཉམས་སུ་ལོན་པས་བརྒྱུད་པའི་གང་ཟག་མཐའ་དག་མཆོག་གི་དངོས་གྲུབ་ཉམས་འོག་ཏུ་ཆུད་པ་ཤ་སྟག་བྱོན་པར་འདུག །དེའང་གྲུབ་ཐོབ་རྣལ་འབྱོར་གྱི་དབང་ཕྱུག་སོ་སོ་ལ་བརྟེན་པའི་མོས་གུས་ལམ་དུ་ཁྱེར་ཚུལ་ཇི་སྙེད་ཅིག་མཆིས་པ་ལས། འདིར་བཀའ་བརྒྱུད་ཡོངས་ཀྱི་སྤྱི་མེས་དགྱེས་མཛད་མར་པ་ལོ་ཙཱ་ལ་བརྟེན་པའི་ལམ་ཟབ་བླ་མ་སྒྲུབ་པའི་དབང་བསྐུར་བ་སྐབས་སུ་བབས་པ་སྟེ། མར་སྟོན་ཆོས་ཀྱི་བློ་གྲོས་འདི་ཉིད་ངོ་བོ་བཅོམ་ལྡན་འདས་དགྱེས་པ་རྡོ་རྗེ་དང་ཐ་དད་མེད་པ་ལས། རྣམ་པ་གདུལ་བྱ་མཐའ་ཡས་པ་ལ་གང་འདུལ་དེར་སྟོན་གྱི་ཚུལ་ད་ུས་བཅུའི་དབང་ཕྱུག་བྱང་ཆུབ་སེམས་དཔའ་ཀུན་ཏུ་བཟང་པོ། འཕགས་པའི་ཡུལ་དུ་གྲུབ་ཆེན་ཌོམྦི་ཧེ་རུ་ཀ་སོགས་རྣམ་པར་རོལ་པའི་ཆོ་འཕྲུལ་རྒྱ་མཚོས་མ་བརྒལ་པའི་འགྲོ་བ་མཐའ་དག་བསྒྲལ་བར་མཛད་ཅིང༌། ཁྱད་༼༤༤༥༽པར་གངས་རིའི་ལྗོངས་སུ་རྡོ་རྗེ་ཐེག་པ་བླ་མེད་ངེས་དོན་སྙིང་པོའི་བསྟན་པ་སྤེལ་བའི་སླད་དུ་བོད་ཡུལ་ལྷོ་བྲག་ཏུ་མར་པའི་རིགས་སུ་སྐུ་འཁྲུངས། དགུང་ལོ་བཅུ་གཉིས་ནས་ཆོས་སྒོར་ཞུགས་ཤིང་འབྲོག་མི་ལོ་ཙཱ་ལས་རྒྱ་སྐད་མཐར་ཕྱིན་པ་བསླབས། ལས་འཕྲོས་སད་པའི་སྟོབས་ཀྱིས་རྒྱ་གར་དུ་ཕེབ་པའི་ལམ་ཞོར་བལ་པོ་སྤྱི་ཐེར་བ་དང་པེན་ཏ་པ་སྐུ་མཆེད་ལས་གསང་འདུས་དང་གདན་བཞི་སོགས་ནཱ་རོ་པ་ལས་བརྒྱུད་པའི་གཞུང་གདམས་མང་དུ་གསན། དཀའ་སྤྱད་ཆེན་པོས་འཕགས་ཡུལ་དུ་བྱོན་ཏེ་བྱང་ཕྱོགས་པུཥྤ་ཧ་རིའི་དགོན་པར་དཔལ་ནཱ་རོ་ཏཱ་པ་མཇལ་ཞིང༌། དེས་ཀྱང་བླ་མ་ཏེ་ལོ་པས་ལུང་བསྟན་པའི་ཐུགས་ཀྱི་སྲས་སུ་དགོངས་ཏེ་བརྩེ་བ་ཆེན་པོས་རྗེས་སུ་བཟུང༌། སྔ་ཕྱི་བར་གསུམ་ལ་ལོ་བཅུ་དྲུག་དང་ཟླ་བ་བདུན་བསྟེན། སྤྱིར་རྒྱ་གར་དུ་འབྱོན་ཐེབས་ལན་གསུམ་མཛད་པའི་དང་པོ་ལ་ལོ་བཅུ་གཉིས། བར་པ་ལོ་དྲུག །རྗེས་མར་ལོ་གསུམ་དུ་བཞུགས་ཤིང༌། མངའ་བདག་མཻ་ཏྲི་པ་ཆེན་པོ། པཎ་ཆེན་ཡེ་ཤེས་སྙིང་པོ། ནག་པོ་ཤཱནྟི་བྷ་དྲ། རྣལ་འབྱོར་མ་མི་རུས་ཀྱི་རྒྱན་ཅན། དཔལ་སིངྒ་གླིང་པ་མཆེད་སོགས་མཁས་ཤིང་གྲུབ་པ་ཐོབ་པའི་བླ་མ་མང་དུ་བསྟེན་ནས་མཉེས་པ་དགུ་ཕྲུགས་སུ་བསྒྲུབས། དགྱེས་གསང་གཙོ་བོར་གྱུར་པའི་རྒྱུད་སྡེ། བཀའ་བཞི་བརྒྱུད་པས་ཐོག་དྲངས་པའི་གདམས་ངག །ཕྱག་རྒྱ་ཆེན་པོ་སྙིང་པོའི་དོན་སྐོར། རྫོགས་རིམ་ཁ་འཐོར་དང་བསྟན་སྲུང་གི་རིགས། ལས་ཕྲན་ཚེགས་ཀྱི་སྦྱོར་བ་དུ་མ་གསན་ཅིང༌། ཁྱད་པར་འབྱོན་ཐེབས་རྗེས་མར་ནཱ་རོ་པ་སྤྱོད་པ་ལ་གཤེགས་ཟིན་པས་གདུལ་བྱ་ཐུན་༼༤༤༦༽མོང་བ་རྣམས་ཀྱིས་མཇལ་དུ་མེད་ཀྱང༌། རྗེ་འདིས་མོས་གུས་དང་དགའ་སྤྱད་ཆེན་པོས་བཙལ་བས་ཞལ་མངོན་སུམ་དུ་མཇལ་ཞིང་བདེ་མཆོག་མཁའ་འགྲོ་སྙན་བརྒྱུད་ཡོངས་སུ་རྫོགས་པ་གནང༌། དུས་དེར་འཕགས་ཡུལ་ཙམ་ན་འགྲན་ཟླ་བྲལ་བའི་བླ་མ་ནཱ་རོ་པ་དང་མཻ་ཏྲི་རྣམ་པ་གཉིས་ཀྱིས་བྱང་ཕྱོགས་ཁ་བ་ཅན་རྣམས་འདུལ་བའི་རྒྱལ་ཚབ་ཏུ་མངའ་གསོལ། ཐོས་སྒོམ་སྟབས་གཅིག་ཏུ་མཛད་པས་རླུང་སེམས་ལ་རང་དབང་ཐོབ། འོད་གསལ་གྱི་སྩལ་འབྱངས། དགྱེས་རྡོར་དང་གདན་བཞི་སོགས་ཡི་དམ་ལྷའི་དཀྱིལ་འཁོར་ཡང་ཡང་མཇལ། །ཡེ་ཤེས་ཀྱི་མཁའ་འགྲོ་མ་རྣམས་ལས་དབང་དང་གདམས་པ་གསན། ཁྱད་པར་དཔལ་ས་ར་ཧ་པའི་ཡེ་ཤེས་ཀྱི་སྐུས་རྗེས་སུ་བཟུང་ཞིང་ཕྱག་རྒྱ་ཆེན་པོའི་ངོ་སྤྲོད་ཐུན་མོང་མ་ཡིན་པ་སྩལ། སྐྱེ་བ་གསུམ་གྱི་འོག་ཏུ་མངོན་པར་རྫོགས་པར་འཚང་རྒྱ་བའི་ལུང་བསྟན་ཐོབ། སྣོད་ལྡན་ཐུན་མོང་མ་ཡིན་པ་རྣམས་ཀྱི་སྣང་ངོར། དགྱེས་རྡོར། བདེ་མཆོག །གསང་འདུས་སོགས་རྒྱུད་སྡེའི་ལྷར་སྤྲུལ་པ་དང༌། ཟད་པར་ཟིལ་གནོན་སོགས་ངོ་མཚར་བའི་ཆོ་འཕྲུལ་བསྟན་པས་སྤྲོ་བ་བསྐྱེད་ཅིང༌། ཐུན་མོང་བ་རྣམས་ལ་གྲོང་འཇུག་སོགས་བློ་དང་འཚམས་པའི་རྫུ་འཕྲུལ་གྱིས་དད་པ་ལ་སྦྱོར་བས་འཕགས་ཡུལ་དུའང་གྲུབ་ཐོབ་ཀྱི་སྙན་པས་ཁྱབ་པ་སོགས་སྐུ་ཆེ་བའི་ཡོན་ཏན་བསམ་གྱིས་མི་ཁྱབ་པ་མངའ་ཡང༌། བོད་ཡུལ་གདུལ་བྱ་སྤྱི་མཐུན་གྱི་སྣང་ངོར་སྦས་ཚུལ་གཙོ་བོར་བསྟན་ཏེ་འདོད་པའི་ཡོན་ཏན་ལྔ་ལ་ཅི་དགར་སྤྱོད་པའི་རྣམ་པས་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་ནས། ཐུགས་སྲས་ཀྱི་གཙོ་༼༤༤༧༽བོ་ཀ་ཆེན་བཞི། ལས་ཅན་གྱི་སློབ་མ་བཞིའི་གཙོར་བྱས་སྐལ་ལྡན་གྱི་གདུལ་བྱ་མང་པོ་སྨིན་གྲོལ་ལ་བཀོད། སྒྲུབ་བརྒྱུད་རྟོགས་པའི་བསྟན་པ་མཁའ་ཁྱབ་ཏུ་སྤེལ། བཀའ་བརྒྱུད་གྲུབ་ཐོབ་རྒྱ་མཚོའི་ཆུ་འགོ་བཙུགས། སྐུ་ཚེ་དང་མཛད་པ་མཐར་ཕྱིན་པའི་སྐབས་སུ་ཚོགས་ཀྱི་འཁོར་ལོ་མཛད་པའི་ཚེ་ཡབ་ཡུམ་རྣམས་དགྱེས་རྡོར་སྤྲུལ་པའི་ལྷ་དགུའི་དཀྱིལ་འཁོར་དུ་དངོས་སུ་བཞེངས་ནས། ཇོ་མོ་བརྒྱད་པོ། བདག་མེད་ལ་བསྡུས། བདག་མེད་མ་འོད་ཀྱི་ཐིག་ལེར་བྱས་ནས་ཉིད་ཀྱི་ཐུགས་ཀར་བསྡུས་ཏེ་ངོ་མཚར་བའི་ལྟས་དཔག་ཏུ་མེད་པ་དང་བཅས་མཁའ་སྤྱོད་ཀྱི་གྲོང་ཁྱེར་ཆེན་པོར་གཤེགས་པ་སྟེ། དེ་ལྟར་བཀའ་བརྒྱུད་ཡོངས་ཀྱི་སྤྱི་མེས་ཆེན་པོ་སྲས་དང་བཅས་པ་གསང་བ་རྒྱལ་བ་རིགས་ལྔའི་ཚུལ་དུ་སྒྲུབ་པའི་ལམ་ཟབ་བླ་མའི་དཀྱིལ་འཁོར་དུ་དབང་བསྐུར་བ་བགྱི་བ་ལ། སློབ་དཔོན་གྱི་བྱ་བའི་རིམ་པ་རྣམས་གྲུབ་ཟིན། སློབ་མའི་བྱ་བ་དཀྱིལ་འཁོར་དུ་འཇུག་པ་དང༌། ཞུགས་ནས་དབང་བསྐུར་བ་གཉིས་སུ་ཡོད་པ་ལས་ཐོག་མར་འཇུག་པའི་ཆོས་རྣམས་ཞུ་བའི་ཡོན་དུ་དམིགས་ཏེ་མཎྜལ་ཞིག་འབུལ་བར་ཞུ། ཞེས་མཎྜལ་འབུལ་དུ་གཞུག །ཐལ་མོ་མེ་ཏོག་དང་བཅས་གསོལ་བ་འདེབས་པ་འདིའི་རྗེས་ཟློས་མཛོད། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་མགོན་ལ་སྐྱབས་སུ་མཆི། །གཙོ་བོ་མཁའ་འགྲོ་མར་བཅས་པའི། །ལྷ་རྣམས་ཀུན་ལ་ཕྱག་འཚལ་ལོ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། ལན་གསུམ། སྔོན་ཆད་ལྷན་ཅིག་སྐྱེས་པའི་མ་རིག་གིས་རིག་པ་ཡེ་ཤེས་ཀྱི་མིག་༼༤༤༨༽བསྒྲིབས་པས་དོན་དམ་རྡོ་རྗེའི་དཀྱིལ་འཁོར་མ་མཐོང་བར་མཚོན་པའི་གདོང་གཡོགས་འཆིང་མཛོད། ཨོཾ་ཨཱཿཧཱུྃ། ཞེས་མིག་དར་འཆིང༌། རིགས་ཀྱི་སྐལ་པ་བརྟག་པའི་སླད་དུ་མེ་ཏོག་གི་ཆུན་པོ་ཐོགས་པར་མོས་ཤིག །འབྲུ་གསུམ་བརྗོད་ལ་མེ་ཏོག་སྦྱིན། རྒྱུད་རྣམ་པར་དག་པར་བྱ་བའི་སླད་དུ། བླ་མ་རྡོ་རྗེ་འཆང་ཡེ་ཤེས་རིགས་ལྔའི་དཀྱིལ་འཁོར་པ་རྩ་གསུམ་རྒྱལ་བ་སྲས་དང་བཅས་པའི་དྲུང་དུ་བདུན་རྣམ་དག་སྔོན་དུ་འགྲོ་བ་ཅན་གྱི་བྱང་ཆུབ་མཆོག་ཏུ་ཐུགས་བསྐྱེད་པར་བགྱིའོ་སྙམ་པས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི། །སྡིག་པ་མི་དགེ་སོ་སོར་བཤགས། །འགྲོ་བའི་དགེ་ལ་རྗེས་ཡི་རང༌། །སངས་རྒྱས་བྱང་ཆུབ་ཡིད་ཀྱིས་བཟུང༌། །སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་སྐྱབས་སུ་མཆི། །བྱང་ཆུབ་སེམས་སུ་འདི་བགྱིད་དེ། །བདག་དང་གཞན་དོན་རབ་སྒྲུབ་ཕྱིར། །བདག་གིས་བྱང་ཆུབ་སེམས་མཆོག་བསྐྱེད། །ཨེ་མ་ཧོ་སེམས་ཅན་ཀུན་མགྲོན་གཉེར། །བྱང་ཆུབ་སྤྱོད་མཆོག་མཛད་བཞིན་སྤྱད། །འགྲོ་ལ་ཕན་ཕྱིར་སངས་རྒྱས་ཤོག །ཅེས་ལན་གསུམ་གྱིས་རྒྱུད་སྦྱང༌། ཁྱེད་རང་གི་སྙིང་གར་ཀུན་རྫོབ་བྱང་ཆུབ་སེམས་ཀྱི་ངོ་བོ་ཟླ་བའི་དཀྱིལ་འཁོར་ཉ་གང་བ་ལ། དོན་དམ་བྱང་ཆུབ་སེམས་ཀྱི་ངོ་བོ་རྡོ་རྗེ་དཀར་པོ་རྩེ་ལྔ་པས་རྒྱས་བཏབ་པར་མོས་ལ་འདིའི་རྗེས་ཟློས། ཨོཾ་སརྦ་ཡོ་ག་ཙིཏྟ་ཨུཏྤ་དྭ་ཡ་མི། ལན་གསུམ། ཐམས་ཅད་རྡོ་རྗེའི་རྣལ་འབྱོར་དུ་སེམས་བསྐྱེད་པ་དེ་ཉིད་བརྟན་པར་བྱས་པའི་མོས་པར་མཛོད། རྡོ་རྗེ་སྙིང་གར་བཞག་ལ། ཨོཾ་སུ་ར་ཏེ་ས་མ་ཡ་སྟྭཾ་ཧོ་སིདྡྷི་༼༤༤༩༽བཛྲ་ཡ་ཐཱ་སུ་ཁཾ། ཞེས་བརྗོད། ལས་ཀྱི་རྡོ་རྗེའི་ཕྱག་གི་རྡོ་རྗེ་ལ་འཇུས་ནས་དཀྱིལ་འཁོར་གྱི་ནང་དུ་ཞུགས་པའི་མོས་པ་མཛོད། ཨོཾ་ཨཱ་ཁཾ་བཱི་ར་ཧཱུྃ། ཡེ་ཤེས་པ་དབབ་བ་ལ་ལུས་གནད་དྲང་པོར་བསྲང༌། རླུང་ཁ་སྦྱོར་དུ་འཆིང། ཡིད་གཞན་དུ་མ་ཡེངས་པར་དམིགས་པ་འདི་བཞིན་དུ་མཛོད། ཁྱེད་རང་རྣམས་གང་དུ་གནས་པའི་གོ་སར་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་པདྨ་ཟླ་ཉི་བརྩེགས་པའི་གདན་ལ། ཁྱེད་རང་རྣམས་ཀྱི་སེམས་རྒྱུ་དུས་ཀྱི་བླ་མ་རྡོ་རྗེ་སེམས་དཔའ་ཐོག་མ་ཐ་མ་མེད་པའི་ཀུན་ཏུ་བཟང་པོ་བརྟན་གཡོ་ཐམས་ཅད་ཀྱི་ཁྱབ་བདག་ཏུ་གྱུར་པ་དེ་ཉིད་ཐུགས་རྗེ་ཆེན་པོའི་དབང་གིས་ཁམས་གསུམ་གྱི་སྲིད་པ་ན་འགྲོ་བའི་དོན་མཛད་པའི་ཕྱིར། ཧཱུྃ་ཡིག་གི་སྤྲུལ་པའི་འབྲས་བུའི་བླ་མ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་བལྟ་བས་ཆོག་མི་ཤེས་པར་མཛེས་པ་མཚན་དཔེས་སྤྲས་པའི་སྐུ་ཨིནྡྲ་ནཱི་ལ་བཅག་པའི་འཕྲོ་ལྟར་སྔོ་བ། ཤིན་ཏུ་ཞི་ཞིང་འཛུམ་པ་རལ་པའི་ཟུར་ཕུད་ལ་སྣ་ཚོགས་རྡོ་རྗེ་དང་ཟླ་བ་ཕྱེད་པ་འཛིན་པ། རིན་པོ་ཆེའི་ཅོད་པན་ལ་སོགས་པའི་རྒྱན་དང་ཕྱག་རྒྱ་དྲུག་གིས་བརྒྱན་པ་དར་གྱི་སྟོད་གཡོགས་དང་ཤམ་ཐབས་ཅན་རྡོ་རྗེ་སྙེམས་མ་དམར་མོ་མཛེས་སྡུག་གི་ཕུལ་དུ་བྱོན་པ་བཅུ་དྲུག་པའི་ལང་ཚོ་ཅན་ཕྱོགས་ཀྱི་གོས་མ་ཕྱག་རྒྱ་ལྔས་བརྒྱན་ཅིང་གྲི་ཐོད་འཛིན་པ་ལ་རྡོ་རྗེ་དང་དྲིལ་བུ་འཛིན་པའི་ཕྱག་དག་གིས་འཁྱུད་དེ་སྐྱིལ་མོ་ཀྲུང་གིས་འོད་ཀྱི་ཕྲེང་བ་འཁྲིགས་པའི་དབུས་ན་ཞུགས་པར་གྱུར་པ་ལ་བླ་མ་དཀྱིལ་འཁོར་གྱི་གཙོ་བོའི་ཐུགས་ཀ་ནས་སྐུ་གསུང་ཐུགས་ཡེ་ཤེས་རྡོ་རྗེའི་རང་བཞིན་གྱི་འོད་ཟེར་སྣ་ཚོགས་པ་སློབ་མའི་ལུས་ལ་ཞུགས་པས་ཟུང་འཇུག་༼༤༥༠༽འབྲས་བུའི་བླ་མ་རིགས་ཐམས་ཅད་ཀྱི་ཁྱབ་བདག་དང་དབྱེར་མི་ཕྱེད་པར་གྱུར་པའི་མོས་པ་རྩེ་གཅིག་ཏུ་མཛོད་ཅིག །གུ་གུལ་ཟླ་མཚན་འདྲེས་པ་བསྲེག་ཅིང་རོལ་མོའི་སྒྲ་དང་བཅས་པས། ཨོཾ་བཛྲ་ཨཱ་བེ་ཤ་ཡ་ཨཱཿཨཱཿཞེས་བྱིན་དབབ། ཡེ་ཤེས་པ་དེ་ཉིད་བྱང་ཆུབ་མ་ཐོབ་ཀྱི་བར་དུ་རྒྱུད་ལ་བརྟན་པར་མོས་ཤིག། རྡོ་རྗེ་མགོར་བཞག་ལ། ཏིཥྛ་བཛྲ་བརྗོད། སྔར་བྱིན་པའི་མེ་ཏོག་དེ་ཉིད་སློབ་དཔོན་གྱི་ལུས་ལ་ཕུལ་བཞིན་པར་སྔགས་འདིའི་རྗེས་ཟློས། པྲ་ཏཱིཙྪ་བཛྲ་ཧོཿ ཞེས་དོར་དུ་གཞུག་པས་གནས་ལྔ་གང་དུ་ཕོག་པའི་རིགས་ངེས་པར་བྱ། རིགས་ཀྱི་ལྷས་མེ་ཏོག་གི་ཕྲེང་བ་དེ་ཉིད་ཁྱེད་རང་རྣམས་ཀྱི་སྤྱི་བོར་དབང་རྟགས་ཅོད་པན་གྱི་ཚུལ་དུ་སླར་འཆིང་བར་མོས་ཤིག །མེ་ཏོག་སྤྱི་བོར་བཞག་ལ། པྲ་ཏི་གྲྀཧྞ་སྟྭཾ་ས་ཏྭ་མ་ཧཱ་བ་ལ། མིག་དར་གྱི་མཚོན་ནས་མ་རིག་པའི་སྒྲིབ་པ་བསལ་བས་གདོད་གནས་རང་བྱུང་ཡེ་ཤེས་ཀྱི་དཀྱིལ་འཁོར་ཆེན་པོ་མངོན་སུམ་དུ་མཐོང་བར་མོས་ཤིག །ཨོཾ་ཨཱཿཧཱུྃ། ཞེས་མིག་དར་དབྱེ། དེ་དག་གི་འཇུག་པའི་ཆོས་རྣམས་གྲུབ་པ་ལགས། ཞུགས་ནས་མངོན་པར་དབང་བསྐུར་བ་ལ་བུམ་གསང་ཤེས་རབ་ཚིག་དབང་རིན་པོ་ཆེ་བཞི་ལས། ཐོག་མར་བུམ་པ་དང་རྗེས་སུ་འབྲེལ་བའི་རིག་པའི་དབང་ལྔ་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས། །བྱང་ཆུབ་རྡོ་རྗེས་སངས་རྒྱས་ལ། །མཆོད་སྦྱིན་ཇི་ལྟར་སྩལ་བ་ལྟར། །བདག་ཀྱང་རབ་ཏུ་བསྐྱབ་པའི་ཕྱིར། །ནམ་མཁའི་རྡོ་རྗེ་དེང་བདག་སྩོལ། །ལན་གསུམ། ལས་རྡོར་གྱིས་རྣམ་བུམ་བཏེགས་པ་དང་སློབ་མ་གཉིས་ཀ་ལས་བུམ་གྱི་ཆུ་དང༌། སུམྦྷ་ནིས་བསང༌། སྭ་བྷཱ་ཝས་སྦྱང༌། སྟོང་པའི་ངང་ལས། པད་ཉིའི་གདན་ལ་སློབ་མ་དང་དབང་རྫས་༼༤༥༡༽བུམ་པའི་ཆུ་གཉིས་ཀ་ཧཱུྃ་ལས་མི་བསྐྱོད་རྡོ་རྗེ་སྐུ་མདོག་སྔོན་པོ་རྡོ་རྗེ་དང་དྲིལ་བུ་འཛིན་པ། རྒྱན་ཐམས་ཅད་ཀྱིས་བརྒྱན་ནས་སྐྱིལ་ཀྲུང་གིས་བཞུགས་པའི་ཐུགས་ཀའི་ས་བོན་ལས་འོད་འཕྲོས་ཡེ་ཤེས་པ་ཛཿཧཱུྃ་བཾ་ཧོཿ དབང་རྫས་མི་བསྐྱོད་པ་འོད་དུ་ཞུ་བ་བུམ་པའི་བདུད་རྩིར་གྱུར། དཀྱིལ་འཁོར་གྱི་དེ་བཞིན་གཤེགས་པ་རྣམས་ཀྱིས་དབང་བསྐུར་བའི་དགོངས་པ་མཛད། རིག་པའི་ལྷ་མོ་རྣམས་ཀྱིས་དབང་བསྐུར། དབང་ཡུལ་གྱི་སེམས་དཔའ་སེམས་མས་བཀྲ་ཤིས་བརྗོད་ཅིང་མཆོད། །ལས་དབང་གི་ཁྲོ་བོ་ཁྲོ་མོས་བགེགས་སྐྲོད་པར་མོས་ཤིག །རྡོ་རྗེ་ཆེན་པོས་དབང་བསྐུར་བ། ཁམས་གསུམ་ཀུན་གྱིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། ཨོཾ་བཛྲ་ཨ་བྷི་ཥིཉྩ་མི། ཞེས་བུམ་པས་དབང་བསྐུར་ཞིང་བུམ་ཆུ་འཐུང་དུ་གཞུག་གོ །དབུ་རྒྱན་དང་སློབ་མ་སྔར་ལྟར་བསང་སྦྱང༌། སྟོང་པའི་ངང་ལས་པད་ཉིའི་གདན་ལ་སློབ་མ་དང་དབང་རྫས་ཅོན་པན་གཉིས་ཀྟྲཱཾ་ལས་རིན་འབྱུང་རྡོ་རྗེ་འཆང་སྐུ་མདོག་སེར་པོ་རྡོ་རྗེ་དང་ནས། དབང་རྫས་ཀྱི་རིན་འབྱུང་འོད་དུ་ཞུ་བ་ཅོད་པན་དུ་གྱུར། རྒྱས་པར་སྤྲོ་ན། དཀྱིལ་འཁོར་གྱི་སོགས་ནས། བགེགས་སྐྲོད་པར་མོས་ཤིག །བར་བུམ་དབང་སྐབས་ལྟར་སྦྱར་བ་འདི་ཕྱིན་གཞན་རྣམས་ལའང་འགྲེ། བསྡུ་ན་མི་དགོས། རལ་པའི་ཐོར་ཚུགས་ཀྱིས་བརྒྱན་པའི། །སངས་རྒྱས་ཀུན་གྱིས་བསྔགས་པ་ཡི། །རིན་ཆེན་དག་གི་དབུ་རྒྱན་དང༌། །དར་དཔྱངས་དབང་བསྐུར་སྦྱིན་པར་བྱ། །ཨོཾ་རཏྣ་ཨ་བྷི་ཥིཉྩ་མི། ཞེས་དབུ་རྒྱན་མགོ་ལ་བཀོན། རྡོ་རྗེ་དང་སློབ་མ་བསང་སྦྱང༌། སྟོང་པའི་ངང་ལས། པད་ཉིའི་གདན་ལ་སློབ་མ་དང་༼༤༥༢༽དབང་རྫས་རྡོ་རྗེ་གཉིས་ཀ་ཧྲཱིཿལས་སྣང་བ་མཐའ་ཡས་རྡོ་རྗེ་འཆང་སྐུ་མདོག་དམར་པོ་རྡོ་རྗེ་དང་སོགས་ནས། དབང་རྫས་ཀྱི་སྣང་བ་མཐའ་ཡས་འོད་དུ་ཞུ་བའི་རྡོ་རྗེར་གྱུར། སངས་རྒྱས་ཀུན་གྱི་རྡོ་རྗེའི་དབང༌། །དེ་རིང་ཁྱོད་ལ་བསྐུར་བར་བྱ། །སངས་རྒྱས་ཀུན་ནས་རབ་སྒྲུབ་ཕྱིར། །རྡོ་རྗེ་འདི་ནི་ཁྱོད་ཀྱིས་ལོངས། །ཨོཾ་པདྨ་ཨ་བྷི་ཥིཉྩ་མི། ཞེས་ལག་གཡས་པར་རྡོ་རྗེ་གཏད། དྲིལ་བུ་དང་སློབ་མ་བསང་སྦྱང༌། སྟོང་པའི་ངང་ལས། པད་ཉིའི་གདན་ལ་སློབ་མ་དང་དབང་རྫས་དྲིལ་བུ་གཉིས་ཀ་ཨཱཿལས་དོན་གྲུབ་རྡོ་རྗེ་འཆང་སྐུ་མདོག་ལྗང་གུ་ནས། དོན་གྲུབ་འོད་དུ་ཞུ་བའི་དྲིལ་བུར་གྱུར། ངས་རྒྱས་ཀུན་གྱི་དྲིལ་བུའི་དབང༌། །དེ་རིང་ཁྱོད་ལ་བསྐུར་བར་བྱ། །སངས་རྒྱས་ཀུན་ཏུ་རབ་གྲུབ་ཕྱིར། །དྲིལ་བུ་འདི་ནི་ཁྱོད་ཀྱིས་ལོངས། ཨོཾ་ཀརྨ་ཨ་བྷི་ཥིཉྩ་མི། ཞེས་ལག་གཡོན་པར་དྲིལ་བུ་གཏད། སློབ་མ་བསང་སྦྱང༌། སྟོང་པའི་ངང་ལས། པད་ཉིའི་གདན་ལ་སློབ་མ་རྣམ་སྣང་རྡོ་རྗེ་འཆང་སྐུ་མདོག་དཀར་པོ་རྡོ་རྗེ་དང་སོགས་ནས། ཛཿཧཱུྃ་བཾ་ཧོཿདཀྱིལ་འཁོར་གྱི་སོགས་ནས། བགེགས་སྐྲོད་པར་མོས་ཤིག །རྡོར་དྲིལ་ལྷན་ཅིག་སྤྱི་བོར་དཀྲོལ་ལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་མི། བཛྲ་ནཱ་མ་ཨ་བྷི་ཥེ་ཀ་ཏ་ཀྱེ་དཔལ། གསང་བའི་མིང་སོ་སོའི་མཐར། རྡོ་རྗེ་ཞེས་བྱ་བའོ། །དེ་རྣམས་ཀྱིས་ཕུང་པོ་དང་ཁམས་ལྔའི་དྲི་མ་སྦྱངས་ཤིང༌། མ་རིག་པ་ལྔ་ལས་བཟློག་ནས་རིག་པའི་ཡེ་ཤེས་ལྔ་བསྐྱེད་པས་རིག་པའི་དབང་ཞེས་བྱའོ། །དེ་ནས་རྡོ་རྗེ་སློབ་དཔོན་གྱི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས། དཔའ་བོ་ཆེན་པོ་མི་ལྡོག་པའི། །དབང་བསྐུར་བ་ནི་བདག་ལ་༼༤༥༣༽སྩོལ། །སེམས་ཅན་ཀུན་གྱི་དོན་གྱི་ཕྱིར། །རྟག་ཏུ་བདག་ནི་སློབ་དཔོན་གྱུར། ལན་གསུམ། སློབ་མ་བསང་སྦྱང༌། ཁྱེད་རང་དཀྱིལ་འཁོར་གྱི་ཤར་ཁྱམས་སུ་སེང་གེས་བཏེགས་པའི་ཁྲི་ལ་རྡོ་རྗེ་འཆང་རིགས་ཐམས་ཅད་ཀྱི་བདག་པོ་སོགས་གང་གི་བྱིན་འབེབས་སྐབས་བཞིན་ལ། དབུས་ན་བཞུགས་པ་གྱུར་པ་ལ་སངས་རྒྱས་ཐམས་ཅད་ཀྱི་རྡོ་རྗེ་གསུམ་གྱི་དམ་ཚིག་སྩལ་བར་མོས་ཤིག །རྡོ་དྲིལ་གཏད་ཅིང་འཁྱུད་ཚུལ་བྱེད་དུ་གཞུག་ལ། །རྡོ་རྗེ་རབ་གནས་རྡོ་རྗེ་ཉིད། །ཆེ་དང་དྲིལ་བུ་ཆེན་པོ་ཟུངས། །དེ་རིང་རྡོ་རྗེ་སློབ་དཔོན་གྱུར། །སློབ་མ་བསྡུ་བ་ཉིད་དུ་གྱིས། རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང་གི་དམ་ཚིག །ཕྱག་རྒྱ་སྐུའི་དམ་ཚིག་སྟེ་བརྟུལ་ཞུགས་དམ་ཚིག་གསུམ་དང་མི་འབྲལ་བའི་སྒོ་ནས་སེམས་ཅན་གྱི་དོན་གྱིས་ཤིག །ཅེས་རྗེས་སུ་གནང་བ་སྦྱིན། དེ་རྣམས་ཀྱིས་ལུས་ཀྱི་དྲི་མ་དག །བུམ་པའི་དབང་ཐོབ། ལམ་བསྐྱེད་རིམ་བསྒོམ་པ་ལ་དབང༌། འབྲས་བུ་སྐུ་རྡོ་རྗེ་སྤྲུལ་པའི་སྐུ་ཐོབ་པའི་སྐལ་པ་ཅན་ཏུ་བྱས་པ་ཡིན་ནོ། །གཉིས་པ་གསང་བའི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས། །ཁྱབ་བདག་བདག་ལ་སྨན་པ་དང༌། །བདག་དོན་བདག་ལ་ཐུགས་བརྩེའི་ཕྱིར། །སྒྱུ་འཕྲུལ་དྲྭ་བས་མངོན་རྫོགས་པའི། །བྱང་ཆུབ་ཅི་ནས་བདག་ཐོབ་མཛོད། ལུས་ཀྱི་དཀྱིལ་འཁོར་མ་མཐོང་བའི་བརྡར་གདོང་གཡོགས་བཅིང༌། ཨོཾ་ཨཱཿཧཱུྃ། བླ་མ་རྡོ་རྗེ་འཆང་ཡབ་ཡུམ་སྙོམས་པར་ཞུགས། །སྐུ་གསུང་ཐུགས་ཡེ་ཤེས་རྡོ་རྗེའི་ལྷ་ཚོགས་ཐམས་ཅད་ཞུ་བའི་བདུད་རྩི་བྱང་ཆུབ་ཀྱི་སེམས་དཀར་དམར་འདྲེས་པའི་ཐིག་ལེ་པདྨར་བབས་པ་ལྕེས་བླངས་བར་མོས་ཤིག །ཐོད་པའི་༼༤༥༤༽བདུད་རྩི་སྦྱིན་ལ། ཇི་ལྟར་འདས་པའི་སངས་རྒྱས་ཀྱིས། །བྱང་ཆུབ་སྲས་རྣམས་དབང་བསྐུར་ལྟར། །དེ་བཞིན་བྱང་ཆུབ་སེམས་རྒྱུན་གྱིས། །དེ་རིང་ཁྱོད་ལ་དབང་བསྐུར་རོ། །ཨ་ཧོ་མཱ་སུ་ཁ། བྱང་སེམས་བདུད་རྩིའི་རྒྱུན་གྱིས་ཕུང་ཁམས་སྐྱེ་མཆེད་ཐམས་ཅད་ལ་ཁྱབ་པས་རྩ་རླུང་ཐིག་ལེ་ཡེ་ཤེས་སུ་བྱིན་གྱིས་རླབས། གསལ་སྟོང་རྣམ་པར་མི་རྟོག་པའི་ཏིང་ངེ་འཛིན་རྒྱུད་ལ་སྐྱེས་པར་མོས་ལ་གདོང་གཡོགས་སོལ། འབྲུ་གསུམ་བརྗོད། དེས་ངག་གི་དྲི་མ་དག །གསང་བའི་དབང་ཐོབ། ལམ་རྩ་རླུང་ཐིག་ལེ་བསྒོམ་པ་ལ་དབང་འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་ཐོབ་པའི་སྐལ་པ་ཅན་དུ་བྱས་པ་ཡིན་ནོ། །གསུམ་པ་ཤེས་རབ་ཡེ་ཤེས་ཀྱི་དབང་བསྐུར་ཞུ་བའི་ཡོན་དུ་མཎྜལ་ཕུལ། །གསོལ་བ་འདེབས་པ་འདིའི་རྗེས་ཟློས། ཁྱབ་བདག་བདག་ལ་སོགས། བྷ་གའི་དཀྱིལ་འཁོར་མ་མཐོང་བའི་བརྡར་གདོང་གཡོགས་བཅིང༌། ཨོཾ་ཨཱཿཧཱུྃ། ཁྱེད་རང་རྣམས་རྡོ་རྗེ་འཆང་ཆེན་པོར་གསལ་བ་ལ། སངས་རྒྱས་རྣམས་ཀྱི་དཔང་པོར་བཅས་པའི་བླ་མས་མཚན་ཉིད་དང་ལྡན་ཅིང་ཡོངས་སུ་དག་པའི་རིག་མ་རྡོ་རྗེ་སྙེམས་མའི་ངོ་བོར་བྱིན་གྱིས་བརླབས་པ་ཕྱག་ཏུ་བསྩལ་བར་མོས་ཤིག །རིག་ཙཀ་སྦྱིན་ལ། ལྷ་མོ་དགའ་སྦྱིན་གནས་སྦྱིན་མ། །སྣ་ཚོགས་གཟུགས་ཅན་ཡིད་འོང་མ། །ཁྱེར་ཅིག་ཁྱེར་ཅིག་སེམས་དཔའ་ཆེ། །ཁྱེད་ལ་མཆོད་པ་རྟག་ཏུ་གྱིས། ཕྱག་རྒྱ་དང་སྙོམས་པར་ཞུགས་པས་དགའ་བ་དང་མཆོག་དགའི་མཐར། ལྷན་ཅིག་སྐྱེས་པའི་སྐད་ཅིག་མར་སོ་སོ་རང་གིས་རག་པར་བྱ་བ་བདེ་ཆེན་དཔེའི་ཡེ་ཤེས་ཉམས་སུ་མྱོང་བར་མོས་ལ་གདོང་གཡོགས་སོལ། འབྲུ་གསུམ་བརྗོད། དེས་ཡིད་ཀྱི་དྲི་མ་དག །ཤེས་རབ་ཡེ་ཤེས་ཀྱི་དབང་ཐོབ་༼༤༥༥༽ཕོ་ཉའི་ལམ་བསྒོམ་པ་ལ་དབང༌། འབྲས་བུ་ཐུགས་རྡོ་རྗེ་ཆོས་ཀྱི་སྐུ་ཐོབ་པའི་སྐལ་བ་ཅན་ཏུ་བྱས་པ་ཡིན་ནོ། །བཞི་པ་ཚིག་དབང་རིན་པོ་ཆེ་ཞུ་བའི་ཡོན་ཏུ་མཎྜལ་ཕུལ། །གསོལ་བ་འདེབས་པ་འདིའི་རྗེས་ཟློས། ཁྱབ་བདག་བདག་ལ་སོགས། དེ་ཁོ་ན་ཉིད་ཀྱི་དཀྱིལ་འཁོར་མ་མཐོང་བའི་བརྡར་གདོང་གཡོགས་བཅིང༌། ཨོཾ་ཨཱཿཧཱུྃ། སྔར་རྩོལ་བཅས་ཐབས་ཀྱི་ལམ་ལ་བརྟེན་ནས་ལྷན་སྐྱེས་དཔེའི་ཡེ་ཤེས་ཉམས་སུ་མྱོང་བ་དེས་མཚོན་བྱེད་དུ་བྱས་ནས་རྩོལ་མེད་དོན་དམ་རང་བྱུང་གི་ཡེ་ཤེས་ཚིག་གི་སྒོ་ནས་ངོ་སྤྲོད་པ་འདི་ལ་གསན་ཅིང་ཕྱག་རྒྱ་ཆེན་པོ་རྣམ་པར་མི་རྟོག་པའི་ངང་དུ་མཉམ་པར་འཇོག་པར་ཞུ། ཡེ་ཤེས་འདི་ནི་ཆེས་ཕྲ་ཞིང༌། །རྡོ་རྗེ་ནམ་མཁའི་དཀྱིལ་ལྟ་བུ། །རྡུལ་བྲལ་མཐར་ཕྱིན་ཞི་བ་ཉིད། །ཁྱེད་རང་ཡང་ནི་དེ་ཡི་ཕ། སྣང་སྲིད་ཕྱག་རྒྱ་ཆེན་པོ་ཅི་སྣང་ཆོས་སྐུའི་རང་བཞིན་མངོན་དུ་གྱུར་པར་མོས་ལ་གདོང་གཡོགས་སོལ། འབྲུ་གསུམ་བརྗོད། དེས་ལུས་ངག་ཡིད་གསུམ་ཐ་དད་དུ་འཛིན་པའི་དྲི་མ་དག །དབང་བཞི་པ་ཐོབ། ལམ་ཕྱག་རྒྱ་ཆེན་པོ་བསྒོམ་པ་ལ་དབང༌། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་ཐོབ་པའི་སྐལ་པ་ཅན་དུ་བྱས་པའོ། །དེ་ནས་ཐུན་མོང་མ་ཡིན་པའི་དམ་ཚིག་བསྒྲག་པ་འདི་ལ་གསན་པར་འཚལ། ཁྱོད་ཀྱིས་སྲོག་ཆགས་བསད་པར་བྱ། །རྫུན་གྱི་ཚིག་ཀྱང་སྨྲ་བར་བྱ། །མ་བྱིན་པ་ཡང་ཁྱོད་ཀྱིས་ལོངས། །གཞན་གྱིས་བུད་མེད་བསྟེན་པར་གྱིས། དེ་ལྟར་ཡང་ལས་དང་པོས་དམ་ཚིག་བཞི་པོ་སྦས་དོན་སྒྲ་ཇི་བཞིན་མིན་པ་ལ་གཙོ་བོར་ཉམས་སུ་ལེན་ཅིང༌། དྲོད་ཐོབ་ཀྱི་རྣལ་འབྱོར་པས་ཚིག་དོན་སྒྲ་ཇི་བཞིན་པའི་བརྟུལ་ཞུགས་ལ་སྤྱོད་པར་རྗེས་སུ་གདམས་པ་ལགས་སོ། །སྤྲོ་ན་ཤིས་༼༤༥༦༽བརྗོད་བྱ། དེ་དག་རྣམས་ཀྱིས་མངའ་བདག་མར་པའི་གདམས་ཟབ་ཐུན་མོང་མ་ཡིན་པ་ལམ་ཟབ་བླ་མ་སྒྲུབ་པའི་སྨིན་བྱེད་ཕྱག་བཞེས་ལྟར་ཕུལ་གྲུབ་བ་ཡིན་པས་རྩ་བ་དང་ཡན་ལག་གིས་བསྡུས་པའི་དམ་ཚིག་རྣམས་ལེགས་པར་བླངས་ནས་ཚུལ་བཞིན་དུ་བསྲུང་ངོ་སྙམ་པས་འདིའི་རྗེས་ཟློས། གཙོ་བོས་ཇི་ལྟར་སོགས་དང༌། གཏང་རག་མཎྜལ་ཕུལ། ལུས་ལོངས་སྤྱོད་འབུལ་བ་དང༌། དགེ་བསྔོ་བྱས་ནས་སློབ་མ་རྣམས་རང་གནས་སུ་བཏང་ངོ། གསུམ་པ་ནི། གཞུང་གི་གཤམ་ནས་འབྱུང་བ་ལྟར་གཏོར་འབུལ། །ཚོགས་མཆོད། གཏང་རག་མཆོད་བསྟོད། ནོངས་བཤགས། །མདུན་བསྐྱེད་རྟེན་ཡོད་མེད་དང་བསྟུན་ཡེ་ཤེས་པ་བརྟན་བཞུགས་སམ། གཤེགས་གསོལ་བྱས་ནས་དམ་ཚིག་པ་རང་ལ་བསྡུ། བདག་བསྐྱེད་འོད་གསལ་དུ་བསྡུ་ཞིང་ཟུང་འཇུག་གི་སྐུར་ལྡང༌། བསྔོ་སྨོན་བཀྲ་ཤིས་རྒྱས་པར་སྤེལ་བར་བྱའོ། །དགྱེས་མཛད་ལོ་ཙཱའི་བྱིན་རླབས་ཉི་འོད་ཀྱིས། །བདག་གཞན་འཁྲུལ་པའི་མུན་ཁང་བརྟོལ་ནས་ཀྱང༌། །ཡེ་ཤེས་སྙིང་གི་པདྨ་ཁ་ཕྱེ་ནས། །གྲུབ་གཉིས་སྦྲང་རྩིའི་སྐལ་ལྡན་ཚིམ་བྱེད་ཤོག །ཅེས་པའང་བསླབ་གསུམ་མངའ་བདག་མཁན་བླ་མ་བཀྲ་ཤིས་འོད་ཟེར་རབ་ཏུ་རྒྱས་པའི་སྡེས་གསུང་བསྐུལ་མཛད་ངོར། མངའ་བདག་མར་པའི་བཀའ་བརྒྱུད་ཀྱི་གྲལ་མཐར་སྙེགས་པ་ཀརྨ་ངག་དབང་ཡོན་ཏན་རྒྱ་མཚོས་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་བགྱིས་པ་དགེ་ལེགས་འཕེལ། །སརྦ་དཱ་མངྒ་ལཾ།།