བསྡུ་སྒྲིག་གསལ་བཤད།

ས་རྡུལ་གྱི་ཀློང་ན་གོ་མེད་ཚོར་མེད་དུ་རྨས་ཕོག་པའི་སྲོག་ཆག་ལྟར་ཉལ་བའི་གླེགས་བམ་ཐེད་པོ་དག་མཇལ་ཐེངས་རེ་ལ། རླབས་ཆེ་བའི་མེས་པོ་ཚོའི་སྙིང་སྟོབས་དྲན་ཡོང་། ཤེས་རབ་དྲན་ཡོང་། གསར་བཏོད་དྲན་ཡོང་། རང་གི་བུ་རབས་ཚ་རྒྱུད་དག་དང་། མཐའ་ཡས་པའི་སྲོག་ལྡན་ཡོད་དོ་ཅོག་གི་མ་འོངས་པའི་མདུན་ལམ་ཀྱི་ཆེད་དུ། འདི་ཕྱིའི་བདེ་སྐྱིད་ཀྱི་ཆེད་དུ། སྐུ་སྲོག་འབེན་ལ་བཞག།།ཤ་ཁྲག་གཟན་དུ་བོར་ཏེ། ཟ་འོག་ཐགས་སུ་བསྐྲུན་པའི་ཡུལ་གྲུ་ནས། ཛཱ་ཏིའི་དྲི་བསུང་འཕྲོ་བའི་རྒྱལ་ཁབ་ཀྱི་བར། འབད་པ་ཁྲི་ཕྲག་གིས་ངལ་བ་བརྟེན་ཅིང་དཀའ་སྡུག་རྫོགས་མེད་ཀྱི་སྐུ་ཚེ་བསྐྱལ་བའི་རྣམ་ཐར་དྲན་ཡོང་། འདི་ལྟར་ཕྱིར་འདེང་རེ་བརྒྱབ་ཚེ། སུམ་ཉིས་དབང་དུ་བསྡུས་པ་ནི་ངག་རྒྱུན་ཙམ་མ་ཡིན་ལ། གོང་མ་ཁྲི་ལས་ཕབ་པའང་ལྷ་སྒྲུང་ཙམ་ག་ལ་ཡིན། དེ་ལས་ཀྱང་གླིང་ཆེན་ལྔས་མཚོན་པའི་སྲོག་ལྡན་ཡོངས་ཀྱི་ཞི་བདེའི་ལམ་ཡིག་སྟེ། སྟོན་པ་ཐུབ་པའི་དབང་པོའི་ལུང་རྟོགས་ཀྱི་བསྟན་པ་རིན་པོ་ཆེའི་སྒྲོན་མེ་བྱང་ཕྱོགས་མུན་པའི་སྨག་ཁྲོད་དུ་སྦར་ཏེ། ནང་ཆོས་ཀྱི་ལྟེ་གནས་དང་། ཞི་བདེ་ཡི་ཕ་ས་རུ་བསྒྱུར་པ་ནི་ངོ་མ་ཅི་འདྲའི་སྐལ་བ་བཟང་པོ་ཞིག་རེད་ཨང་།

ལྷག་པར་ལེགས་བཤད་སྟོང་ཕྲག་གིས་ཕྱུག་ཅིང་། བདེན་པ་ཁྲི་འབུམ་གྱིས་གཏམས་པའི་གསུང་རབ་རིག་པའི་ཉིང་བཅུད་དག། དབྱངས་གསལ་སོ་བཞིའི་རང་སྒྲ་དང་འགྲོག་ཏེ། གླེགས་བམ་དང་གླེགས་བམ་གྱི་ཚུལ་དུ་བྲག་ལྟར་བརྩིགས་ཤིང་། རི་ལྟར་སྤུངས་ནས་ཕྱི་རབས་པ་ཡོངས་ལ་ལམ་སྟོན་གྱི་སྒྲོན་མེ་རུ་སྦར་ཀྱང་། རྒྱ་མཚོ་རོ་དང་། བཀྲ་ཤིས་རྣ་ནག་མའི་དཔེ་ལྟར། ཆོས་ཟབ་ཙ་ན་ནག་པོའི་བདུད་ཀྱང་ཟབ་པར་གསུངས་པས། ལོ་ཟླའི་བརྩེགས་རིམ་རིང་མོའི་བར་གསེང་ནས། ཕྱི་ནང་གི་འགལ་རྐྱེན་རབས་དང་རིམ་པ་ཞིག་གི་བརྒྱུད་རིམ་ཁྲོད། ལ་ལ་ཞིག་བསོད་ནམས་དམན་པ་ཁོ་བོ་ཅག་གི་སྤྱོད་ཡུལ་ལས་རིང་དུ་འདས་ཟིན།

ཤི་འཕྲོ་བརླག་དན་དུ་སོང་བ་ཁག་གཅིག་ཀྱང་། སྟོད་ཀྱི་དགོན་པའི་མཆོད་སྟེགས་ནས། སྨད་ཀྱི་མཆོད་རྟེན་གྱི་གཟུངས་གཞུག་གི་བར་དང་། ཁྱིམ་གྱི་ཕྱུག་པོའི་ནང་རྟེན་ནས། ཐང་གི་ཚོང་པའི་མ་རྩའི་བར། མདོར་ན། དངོས་རྫས་བཀྲམ་སྟོན་ཁང་གི་ལྕགས་ཀྱི་ར་བ་ནས། བླ་རྒན་ཨུ་ཚུགས་ཅན་གྱི་སྔས་ཀྱི་སྒམ་ཆུང་གི་ནང་། དཔོན་ཆེན་དབང་ཆ་ཅན་གྱི་གཞུང་སྒྲུབ་ཁང་སོགས་ལ་དང་ལུང་པ་མང་པོར་ཁ་འཐོར་ཡ་འཐོར་དུ་གྱུར་ཡོད་སྟབས། འཚོལ་བསྡུ་དང་ཕྱོགས་བསྒྲིགས་བྱེད་རྒྱུ་དེ་འདྲའི་ལས་སླ་པོ་ཞིག་མ་ཡིན་ཀྱང་། དཀའ་མོའི་ལས་ཀ་མ་ལས་ན། ཞིམ་པོའི་ཟ་མ་མི་རེག་པའི་དཔེ་ལྟར། ཉམ་ཆུང་ཞིང་ཉག་ཕྲ་བའི་རིག་གནས་འདི་དག་གི་ཆེད། ཡོད་ཚད་བློས་བཏང་སྟེ། སྒོ་གསུམ་གྱི་ནུས་པ་ཡོད་དགུ་དང་། རིན་ཐང་ཆེ་བའི་དུས་ཚོད་ཡོད་ཚད་འདི་ཕྱོགས་སུ་བཀོལ་ཏེ། དེ་སྔོན་ཡང་དཀའ་ངལ་ཁྱད་བསད་ཀྱིས་རང་ནུས་དང་བསྟུན་པའི་བྱ་བ་ཕྲན་ཚེགས་མང་པོ་བསྒྲུབས་མྱོང་ལ། སླད་མའི་ཆར་ཡང་མུ་མཐུད་རྒྱུན་སྐྱོང་ཅི་ཐུབ་ཀྱི་དམིགས་འདུན་ཡོད་ཅེས་པ་འཕྲོས་དོན་ནོ། །

འདིར་ཚར་ཆེན་ཆོས་ཀྱི་རྒྱལ་པོའི་ཐུགས་སྲས་ཟླ་བ་ལྟ་བུ། ཐམས་ཅད་མཁྱེན་པ་མང་ཐོས་ཀླུ་སྒྲུབ་རྒྱ་མཚོའི་གསུང་རབ་རིན་པོ་ཆེ་དག་ནི་གོང་གི་གནས་ཚུལ་དེ་དག་ལས་མ་འདས་པས། ང་ཚོས་ལོ་ཤས་རིང་ལ་འཚོལ་སྡུད་བྱས་པས་པོད་བཅུ་གཅིག་བསྡུ་ཐུབ་ཡོད་ལ། དེ་ཡང་རང་གི་རྣམ་པར་ཐར་པ་ཡུལ་སྣ་ཚོགས་ཀྱི་བདུད་རྩི་མྱོང་བའི་གཏམ་དུ་བྱས་པ་ཟོལ་ཟོག་རྫུན་གྱིས་མ་བསླད་པ་སྒེག་མོའི་མེ་ལོང་དང་། འཕགས་ཡུལ་གྱི་པཎ་གྲུབ་ཀུན་གྱི་གཙུག་རྒྱན་དཔལ་འཕགས་པ་ཀླུ་སྒྲུབ་ལ་རྟེན་འབྲེལ་གྱི་སྒོ་ནས་རྟོགས་པ་བརྗོད་པ་ལྟ་བའི་འདོད་འཇོ་དད་པའི་སྙེ་མ་སོགས་རྣམ་ཐར་དང་རྟོགས་བརྗོད་སྐོར། དཔལ་གཤིན་རྗེ་གཤེད་དམར་པོ་ལྷ་ལྔའི་བདག་ཉིད་ཅན་གྱི་སྒྲུབ་ཐབས་བདུད་རྩིའི་བུམ་པ་སོགས་སྒྲུབ་ཐབས་སྐོར། འདུལ་བའི་གནས་ལ་དོགས་པ་དཔྱོད་པའི་ལེགས་བཤད་ཉི་མའི་འོད་ཟེར་ལས་མཁས་པའི་གཏམ་བྱ་གསང་བ་སྒོ་འབྱེད་སོགས་འདུལ་བའི་སྐོར། ཕྱོགས་ཆོས་འཁོར་ལོའི་རྣམ་བཤད་ལེགས་བཤད་ཉི་མའི་འོད་ཟེར་གཞན་དང་ཐུན་མོང་མ་ཡིན་པའི་ཁྱད་ཆོས་སོགས་ཚད་མའི་སྐོར། ཚད་མ་རིགས་པའི་གཏེར་གྱི་དཀའ་འགྲེལ་གནད་ཀྱི་སྙིང་པོ་གསལ་བྱེད་ལས་རབ་བྱེད་དང་པོའི་ལེགས་བཤད་ཉི་མའི་འོད་ཟེར་སོགས་རིགས་གཏེར་སྐོར། ཆོས་མངོན་པ་མཛོད་ཀྱི་སྤང་བྱ་སྤོང་ཚུལ་གྱི་དཀའ་འགྲེལ་ལེགས་བཤད་ཉི་མའི་འོད་ཟེར་ལས་མཁས་པའི་གཏམ་བྱ་གསང་བ་སྒོ་འབྱེད་སོགས་མངོན་པའི་སྐོར། སྡོམ་པ་གསུམ་གྱི་རབ་ཏུ་དབྱེ་བའི་དཀའ་འགྲེལ་གནད་ཀྱི་སྙིང་པོ་གསལ་བྱེད་སོགས་སྡོམ་གསུམ་སྐོར། གསུང་ངག་སློབ་བཤད་སྔགས་ལམ་གྱི་ཁྲིད་རིམ་ཉི་གཞོན་གསར་པའི་ཐིག་ཕྲེང་སོགས་གསུང་ངག་ལམ་འབྲས་ཀྱི་སྐོར། སྙན་ངག་མེ་ལོང་གི་དོན་རྒྱན་གྱི་དཔེ་བརྗོད་སྔོན་མེད་མཁས་པ་དགའ་བའི་གཏམ་སྐལ་བཟང་དཔྱོད་ལྡན་རྣ་བའི་ཨུཏྤལ་གྱི་རྒྱན་སོགས་ཐུན་མོང་རིག་གནས་ཀྱི་སྐོར་ཏེ་སྡེ་ཚན་སོ་སོར་བཅད་པའི་ཚུལ་གྱིས་བསྒྲིགས་ཡོད་ལ།

འདི་དག་ལས་གཞུང་འགྲེལ་སྐོར་མཁན་ཆེན་ཨ་པད་རིན་པོ་ཆེས་བསྒྲིགས་པའི་པོད་བཞི་དང་། གཞན་ལམ་འབྲས་ནང་བཞུགས་པའི་ཀླུ་ཁྲིད་སྐོར། ཐུན་མོང་རིག་གནས་ལས་བསྟན་རྩིས་གསལ་བའི་ཉིན་བྱེད། སྡོམ་གསུམ་ལས་ཕྱག་ཆེན་སྐབས་ཀྱི་རྩོད་སྤོང་ཙམ་མིན་པ་སྡོམ་གསུམ་སྐོར་ཆོས་ཚན་ཉི་ཤུ་ཡས་མས་ཀྱིས་མཚོན་པའི་མདོ་སྔགས་རིག་གནས་ཀྱི་ཆོས་ཚན་སྣ་ཚོགས་པ་བརྒྱ་ལ་ཉེ་བ་ཙམ་ཕྱོགས་གཅིག་ཏུ་བསྡུས་ཏེ། ང་ཚོའི་དཔེ་ཚོགས་ཆེན་མོ་གངས་ཅན་རིག་བཅུད་ཀྱི་ནང་དུ་ཚར་པ་ནཱ་ལེནྡྲའི་དཔེ་ཚོགས་ཞེས་པའི་ཚར་པའི་རིང་ལུགས་ཀྱི་བླ་རབས་རིམ་བྱོན་དང་། ནཱ་ལེནྡྲའི་བླ་རབས་རིམ་བྱོན་གྱི་གསུང་འབུམ་མཐར་ཆགས་སུ་བསྒྲིག་རྒྱུའི་གྲོས་ཆོད་བྱུང་བ་ལྟར། དཔལ་རྒྱུན་གྱི་དབང་པོའི་ཆོས་གྲྭའི་མཁན་རིན་པོ་ཆེ་བཟང་པོ་རྒྱལ་མཚན་དང་། དབུ་ཁྲིད་པ་མཁྱེན་སྤྱན་ལྡན་པ་སྐུ་ཞབས་ལེགས་བཤད་སྦྱིན་པ་སོགས་དབུ་འཛིན་རྣམ་པའི་ཐུགས་བཞེད་དང་བསྟུན། རྣམ་དཀར་གྱི་དགེ་ཚོགས་ལྷན་དུ་བསགས་པའི་སྐལ་བ་ཅན་གྱི་གྲོགས་ཀརྨ་བདེ་ལེགས་དང་། ཐུབ་བསྟན་སྨོན་ལམ། རྒན་བློ་གྲོས་ཕུན་ཚོགས། ས་སྐྱ་དགེ་ལེགས་སོགས་དང་། ལྷག་ཏུ་རྫོང་གསར་ཁམས་བྱེའི་སློབ་གླིང་གི་མཁན་རིན་པོ་ཆེ་རྣམ་པ་གཙོ་བོར་སྨོས་པའི་མ་དཔེ་མཁོ་སྤྲོད་གནང་མཁན་གྱི་འབྲེལ་ཡོད་མི་སྣ་རྣམ་པ་དང་། ལས་ཁུངས་འདི་ཀའི་རྒན་པད་རྡོ་དང་། ཟླ་བ་ལྷ་མོ། ཤེས་རབ་དྲི་མེད། བྱམས་པ་བསྟན་འཛིན་གཙོས་པའི་ལས་གྲོགས་རྣམ་པས་དཀའ་ངལ་ཁྱད་བསད་ཀྱིས་ལེགས་འགྲུབ་བྱུང་བ་ཡིན་སྟབས། ཁོང་རྣམ་པར་སྙིང་ནས་ཐུགས་རྗེ་ཆེ་ཞུ་བ་དང་འབྲེལ། འདི་ནས་བསྒྲིགས་སྟངས་ནོར་བ་དང་། ལྷག་ཆད་ནོར་གསུམ་ཅི་མཆིས་པ་ནོར་བཅོས་ཡོ་བསྲིང་ཡོད་པར་ཞུ།

སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་ནས། ༢༠༡༦ལོའི་ཟླ༨པའི་ཚེས༢༩ཉིན་བྲིས།