༄༅། །རྨད་དུ་བྱུང་བའི་སློབ་དཔོན་ཆེན་པོ་ཟླ་བའི་ཞབས་ཀྱི་རྟོགས་པ་བརྗོད་པ་དབྱངས་ཀྱི་ཡན་ལག་བརྒྱ་ལྡན་ཞེས་བྱ་བ་བཞུགས་སོ། །

༄༅། །ཨོཾ་སྭ་སྟི་སིདྡྷཾ། །དངོས་ཀུན་ཁྱབ་ཅིང་རྟག་པའི་སྐུ་ནི་མཁའ་ཁྱབ་མཚན་དཔེས་སྤྲས། །ཟླ་བ་ཉིད་ཀྱང་ཞི་བསིལ་ཆོས་ཀྱི་བདུད་རྩིའི་འོད་སྣང་སྤྲོ། །མཚུངས་པ་མེད་པ་རྣམ་གྲོལ་ལམ་གྱི་ས་མཁན་མཆོག་གཅིག་པུ། །གྲུབ་པ་བྱེ་བའི་གཙུག་རྒྱན་གང་དེར་བདག་ནི་སྙིང་ནས་དད། ༡ །དེ་བས་གདུང་ཤུགས་མི་ཕྱེད་པའི། །རླན་གྱིས་བྲན་པའི་ལག་པད་ནི། །ཁྱོད་ཞབས་ཟླ་བའི་མེ་ལོང་དུ། །ཁེངས་པ་བསྙིལ་ནས་ཟུམ་པར་བགྱི། ༢ །དོན་མཐུན་གྱིས་ནི་རིན་ཆེན་དང༌། །རྨང་པས་བུ་ལ་ཇི་ལྟར་འདོད། །དེ་ལྟར་ཁྱོད་ཀྱི་ཡོན་ཏན་གྱི། །དཔལ་ལ་འདོད་པས་མ་ངོམས་པར། ༣ །རྒྱལ་བ་དགྱེས་པའི་རིན་ཆེན་སེམས། །ཤེས་རབ་ཟབ་མོའི་རྗེས་སོང་བ། །དྲི་ཟའི་ལག་པས་བསྣུན་པ་ཡི། །འཕངས་འགྲོའི་དབྱངས་སྙན་བརྡུང་བར་བྱ། ༤ །འཁོར་བར་རིགས་ཀྱི་ནུས་པ་༼༡༧༥༽ནི། །ཏིལ་ལ་ཁྱབ་པའི་མར་བཞིན་དུ། །རྒྱུ་འབྲས་རྣམ་དབྱེར་མེད་པར་ཡང༌། །བྲལ་བའི་རྐྱེན་ལ་ལྟོས་གྱུར་པས། ༥ །མེ་ཤེལ་ནུས་པས་མེ་འབྱིན་ལ། །རླན་གྱིས་སཱ་ལུའི་ལྗོང་པ་འབྱིན། །དད་པས་དཀར་པོའི་ཕྱོགས་ཀྱི་ཆོས། །ལྷག་མ་མེད་པར་རྫོགས་པར་དྲན། ༦ །དེ་ཕྱིར་རྣམ་པར་ཐར་པའི་གཏམ། །དབྱར་གྱི་དཔལ་མོས་གསོས་པ་ཡི། །ཉམས་འགྱུར་ལང་ཚོའི་སྒེག་འཆང་བ། །སྙན་ཚིག་འདབ་བརྒྱ་ཁོང་ནས་རྒོད། ༧ །གང་གི་རྨད་བྱུང་གྲགས་པ་ནི། །འཇིག་རྟེན་ཀུན་ཏུ་ཁྱབ་པའི་དུང༌། །དཔལ་གྱི་བདག་པོས་བུས་པ་ལས། །ངོ་མཚར་གཏམ་འདི་རྗེས་སུ་ཐོས། ༨ །བསྙེན་དང་ཉེ་བར་བསྙེན་པ་ཡིས། །ཤིན་ཏུ་ཉེ་བའི་མཚན་མ་མཐོང༌། །པདྨ་ལྟ་བུར་འཛུམ་པའི་ཞལ། །གྲུ་འཛིན་དབང་དང་གཏམ་སྨྲ་བ། ༩ །འཕགས་པའི་༼༡༧༦༽ཡུལ་དུ་སྔོན་བྱུང་བའི། །བློ་ལྡན་ཆོས་ལ་བཟོད་ཐོབ་པས། །ཆད་པར་ལྟ་བུ་སུན་ཕྱུང་ནས། །བློ་ངན་རྒྱུན་དེ་ལྡོག་པའི་སླད། ༡༠ །གང་ལ་སྐྱེ་བ་ཡོད་མ་མཆིས། །དེ་ལ་འགག་པ་ག་ལ་ཡོད། །དཔལ་གྱི་མགུར་ནས་བདེན་གསུངས་པའི། །མངོན་སུམ་ཚུལ་ལ་ད་ལྟོས་ཤིག ༡༡ །བློ་ཐག་ཆོད་པའི་མཁས་པ་དེས། །ཡིད་ཆེས་ཚིག་ནི་དེ་འདྲ་བསྟན། །ལུས་ལ་བདེན་པའི་རྟགས་བཀོད་ནས། །འཆི་འཕོ་མངོན་པར་སྐྱེ་བ་བརྩམས། ༡༢ །ནམ་ཞིག་ས་ཡི་ཐིག་ལེ་རུ། །རྒྱུ་འབྲས་མྱུ་གུ་འཁྲུངས་པ་ན། །བཟློག་པར་དཀའ་བའི་ལྟ་ངན་ཡང༌། །སྙེམས་པའི་རོ་དང་ལྷན་ཅིག་ཞི། ༡༣ །དགེ་བ་ཅན་གྱི་སྙིང་པོའི་ཡུལ། །དབུས་འགྱུར་འཆང་ལ་མངོན་ཕྱོགས་པའི། །འཆར་ཀའི་ཉི་མས་མཚན་པ་ན། །མཆོག་གི་བདག་ཅེས་བྱ་བ་ཡོད། ༡༤ །འབྱོར་དར་བའི་གྲོང་ཁྱེར་ལ། །རྐང་སྟེགས་བཀོད་པའི་མིའམ་ཅི། །དྲེགས་པ་སྨད་པའི་ལན་བུ་ཡིས། །མཆོད་འོས་ཉིད་དུ་བསྒྲུབས་པ་དེར། ༡༥ །རྣམ་དཀར་པིར་གྱིས་ལེགས་བྲིས་པས། །མཚར་སྡུག་རེ་ཁཱ་རྫོགས་པ་མོ། །པདྨ་སྦྲུམ་པའི་ཀེ་ས་རཿ །གཞོན་ནུའི་མཆོག་ཅིག་རྒོད་པར་གྱུར། ༡༦ །ལས་ཀྱིས་བྱས་པའི་འབྲས་བུ་དང༌། །ཤིན་ཏུ་གོམས་པའི་གནས་ཅན་རིག །འབད་པས་བསྒྲུབས་པ་མཛོད་ཀྱི་ནོར། །གང་ཡིན་བདག་པོའི་མདུན་ན་གནས། ༡༧ །རྒྱལ་རིགས་མཁས་ལས་སྐྱེས་པའི་བུ། །རྒྱལ་སྲས་རྣམས་ཀྱིའང་སྲས་གྱུར་པ། །བརྟུལ་ཞུགས་དང་ནི་སྙིང་སྟོབས་༼༡༧༧༽དང༌། །ཆོས་ཀྱི་འབྱོར་པས་འབྱོར་པ་དེ། ༡༨ །བརྡ་སྤྲོད་རྟོག་གེ་འཚོ་ཐབས་སོགས། །གཞན་དག་ངལ་བརྒྱས་ལྷུར་ལེན་པ། །སྐྱེ་བར་བཏབ་པའི་ས་བོན་ནི། །འབད་པ་མེད་པར་སྨིན་པ་ལས། ༡༩ །གང་གི་སྣང་བརྙན་རྫོགས་པ་དང༌། །ཡི་གེའི་འདུ་བྱེད་གསལ་བ་དང༌། །རྣམ་དཔྱོད་དཔལ་གྱིས་སྒེག་པ་སྟེ། །གསུམ་པོ་འདི་ནི་མཉམ་དུ་བྱང༌། ༢༠ །རེ་ཞིག་གྲུབ་པའི་མཐར་ཞུགས་པ། །ཐ་སྙད་སྨྲ་བའི་དབང་ཕྱུག་ནི། །ས་སྟེང་སྨྲ་བ་ལས་རྒྱལ་བས། །བསྟན་ལ་རྨ་ག་གཏོད་པར་བརྩམས། ༢༡ །ཟློག་པའི་སྦྱོར་ལྡན་པི་ཤེ་ས། །བརྒལ་བརྟག་བློ་གྲོས་འཛིངས་པ་ཡིས། །ངལ་བའི་ཁུར་ཅན་དེ་མཐོང་ནས། །གཞོན་ནུ་སྨྲ་བའི་ཉི་མས་སྨྲས། ༢༢ །འདི་ཡི་རྒྱུ་ཅི་འདི་ནི་ཅི། །སྡེབ་སྦྱོར་མཁན་དེ་རངས་བརྩད་ནས། །རྣམ་པར་འཐག་ཅེས་སེང་གེའི་སྒྲ། །མ་བཟོད་རིན་ཆེན་སྙིང་པོའང་འདར། ༢༣ །དེ་ནས་ས་བླའི་ལྷ་དག་གིས། །མེ་ཏོག་བླ་བྲེ་བྲེས་པ་དང༌། །སྐྱེ་བོས་ཡོངས་བསྐོར་ས་ཡི་བདག །གཟུར་གནས་གནས་པའི་མདུན་ས་དེར། ༢༤ །དུས་ཀྱི་དང་པོར་བྱུང་གྱུར་པ། །པདྨ་ལྟ་བུའི་གཞོན་ནུ་དེ། །སེང་གེས་བཏེགས་པའི་ཆོས་ཀྱི་ཁྲིར། །ཞུམ་པ་མེད་པར་འཛེགས་པ་ན། ༢༥ །བདག་ལ་ཆགས་པས་ཡིད་བཏེགས་ཤིང༌། །འཇིག་རྟེན་མཚམས་ལས་བརྒལ་གྱུར་པའི། །ངོ་མཚར་བློ་ལ་མ་ཤོང་བས། །བརླངས་པོའི་ཚིག་གིས་འབར་ཞིང་སྤྱོས། ༢༦ །ཀྱེ་མ་སྐྱོན་ཡོན་མི་འབྱེད་སྨྲ་བ་དང༌། །རང་༼༡༧༨༽ཚུལ་མ་རྟོགས་གཞན་གྱི་གཤགས་འགྱེད་དང༌། །གཡོ་སྒྱུ་ཅན་གྱི་མཛའ་བོ་གྲོས་བཏབ་པ། །སྐད་ཅིག་གཉིས་པར་རང་མཚང་མངོན་དུ་ངོམས། ༢༧ །སྙིང་རྗེའི་འཛུམ་རླབས་གཡོ་བའི་བཞིན་གྱི་ཟླ། །འཇིགས་མེད་རྒྱུ་ལས་བྱུང་བའི་འབྲས་བུ་ཅན། །ངོ་ཚའི་གདོང་གི་པདྨ་ཟུམ་བྱེད་པ། །ཞལ་གྱི་གྲ་ནས་ལྡོག་པར་དཀའ་བའི་ཚིག ༢༨ །ལྕགས་ཀྱུ་གླང་ཆེན་ཙམ་མིན་རྡོ་རྗེ་རི་བོའི་གཏོས་མ་ལགས། །མར་མེ་སྨག་དང་མཉམ་མིན་མེ་འདགས་ནགས་ཀྱི་ཚད་མ་ལགས། །ནུས་པའི་རྣམ་དཔྱོད་མཆོག་གི་རགས་པའི་ལུས་ལ་སུ་ཡིད་རྟོན། །མཐར་བྱེད་བྱེད་པོའི་ཚུལ་ལ་དངོས་པོའི་སྟོབས་ཀྱི་སྒྲུབ་བྱེད་དཀོད། ༢༩ །ཚད་མར་གྱུར་པའི་རིག་པ་ཡི། །བྱིན་ཟའི་དཔལ་ལ་རེག་ལྡན་པ། །ལྟ་ངན་ལ་ཞེན་སྦྲང་བུ་དེ། །བརྟན་པ་ཤིན་ཏུ་བྲལ་བ་ཡིས། ༣༠ །འདི་ནི་རབ་སྟོབས་སྐྱེད་བྱེད་དེ། །ཞི་བ་དེ་ནི་འདིའམ་ཅི། །གལ་ཏེ་ལྷ་ཡིས་དེ་འཚལ་ན། །བདག་ཀྱང་དེ་ལྟ་ཉིད་དུ་ཟུངས། ༣༡ །ཕན་པ་ཆོས་སུ་སྨྲ་བ་ལ། །ཡིད་ཆེས་ཐོབ་དེས་དེ་སྨྲས་པས། །འཇིག་རྟེན་གསུམ་ལས་རྒྱལ་བའི་རྔ། །ལྷུན་པོའི་ཁོངས་སུ་བརྡུང་བར་གྱུར། ༣༢ །མི་ཡི་ལུས་ཀྱི་རིན་ཆེན་གྲུ། །བསམ་པའི་ཁྱད་པར་ལྷ་ཡིས་ཀྱང༌། །མ་རྙེད་རྣམ་དཀར་ལས་ཀྱི་འབྲས། །སུ་ཞིག་འབྲས་བུ་མེད་པར་བྱེད། ༣༣ །གྲོང་དང་གྲོང་བརྡལ་འབྱོར་པའི་འདུ་ལོང་ཅན། །པདྨའི་རྫིང་བུར་རོ་ལྡན་ཆུས་གང་བ། །སྐྱེད་ཚལ་མེ་ཏོག་དྲི་དང་ལྷན་ཅིག་ཏུ། །མཛེས་མའི་དབུགས་༼༡༧༩༽ཀྱི་དཔལ་ལ་སྣོམ་པ་ཡང༌། ༣༤ །མལ་སྟན་རྙིང་པ་བཞིན་དུ་སྡུ་གུ་ཡི། །ཉེ་དུའི་དབུས་ན་འཇིགས་བཅས་བོར་བྱས་ཏེ། །བདག་གཅིག་དཀར་ནག་ལས་ཀྱི་ཤུགས་དག་གིས། །དབང་མེད་འཇིག་རྟེན་ཕ་རོལ་འཕེན་པར་འགྱུར། ༣༥ །མི་འདོད་བཞིན་ཏུ་མཐོ་རིས་དཔལ་ཉམས་ཏེ། །མདུན་ནས་གཤིན་རྗེའི་ཕོ་ཉ་འཇིགས་འཇིགས་ལྟས། །རྒྱུ་འབྲས་ཁྲིམས་རར་བཀུག་སྟེ་རྣོ་བའི་མཚོན། །བརྩེ་མེད་སྲོག་གི་གཤེད་དུ་གཟེངས་ལ་ལྟོས། ༣༦ །ནམ་ཞིག་ས་འདི་དུག་ཅན་མར་གྱུར་ལ། །དེ་ན་བྱིངས་པའི་སྲོག་ལ་ཆགས་པ་ཡོད། །སུ་དག་ཐང་ག་དགའ་བ་ཇི་ལྟར་མྱོང༌། །གདོས་པ་འཛིན་པ་བྱམས་པའི་དཔལ་ལས་རྟོགས། ༣༧ །འབྱུང་བའི་ཟུག་རྔུས་མི་མཚོན་ཉོན་མོངས་ཀྱི། །དགྲ་བོ་ཆུ་བཞིས་ཡོངས་གཏམས་འཁོར་བའི་མཚོར། །ལན་བརྒྱར་སྲུབ་པ་ལྷན་སྐྱེས་སེམས་ཀྱི་ནད། །སྨན་མཆོག་དམ་པའི་ཆོས་ལས་གང་ཞིག་ཡོད། ༣༨ །འོད་ལ་ཆགས་པས་བདག་གི་ལུས་བོར་ཞིང༌། །འགའ་ཞིག་བརྩོན་པས་རྒྱ་མཚོའི་མཐར་དོང་སྟེ། །དབྱིག་གིས་འཇིག་རྟེན་ཕན་པ་སྒྲུབ་པ་ཡང༌། །བྱ་བའི་གནས་ལ་བློ་ཡི་ཁྱད་པར་ཡིན། ༣༩ །བྱང་ཆུབ་སེམས་ཀྱི་བདག་པོས་བཟུང་བ་ཡི། །སྔོན་ཆད་བསྒྲུབས་པ་རྣམ་དཀར་མཛོད་ཀྱི་ནོར། །བསླང་བའི་ཆོ་གས་དག་ནས་དཔལ་དང་རྩིའི། །གྲུ་ཆར་འཇོ་བའི་བློ་གྲོས་ཅན་དེས་རིག ༤༠ །ལུང་གི་ཁ་ཡིས་རྟོགས་པའི་རོ་མྱོང་བས། །མ་འདྲིས་པར་ཡང་ལུང་དུ་སྟོན་པའི་༼༡༨༠༽ལྕེ། །གསུང་རབ་གངྒཱ་འཐུང་བའི་དྲང་སྲོང་ཡང༌། །གཞི་རྟེན་ཉིད་ཕྱིར་བསླབ་པའི་འཁར་བར་འཆེལ། ༤༡ །འབད་ནས་ས་ལུའི་ལྗོང་པ་སར་བཅུགས་པ། །ཞིང་པའི་ཁེ་ནི་ལག་ཏུ་སོན་པ་བཞིན། །མི་སྣང་སེམས་ལ་བཏབ་པ་ཆོས་ཀྱི་འབྲུ། །དགེ་བའི་འཕེལ་ཁ་དུས་ཀྱིས་མཛད་མ་ཡིན། ༤༢ །རིག་པའི་གནམ་ལྕགས་མུར་འདུག་སྙིང་ལ་གཟེར་བ་དྲི་མེད་བློ་གྲོས་བརྟན་པའི་དཔལ། །འདུལ་མངོན་མདོ་སྡེའི་ཆུ་ཀླུང་འབུམ་ཕྲག་འགྱེད་པའི་གདེངས་ཀ་ཅན་དེས་བཟུང་བ་ལས། །ཤིན་ཏུ་ཡངས་པའི་བློ་ཡི་ས་གཞིར་རྣམ་དཔྱོད་སྨན་ལྗོངས་རྒྱས་པས་གསོ་བ་ཡི། །ནུས་པའི་རང་བཞིན་འཁོར་བའི་མཐའ་ལ་ཕན་པས་འཁོར་བ་བཞིན་དུ་རྫོགས་མ་གྱུར། ༤༣ །སཱ་ལའི་ནགས་སུ་བསྟི་བ་ཡི། །ཏིང་འཛིན་མདའ་ཡིས་བསྣུན་པའི་དགྲ། །ཉོན་མོངས་རི་དྭགས་འཚེ་བ་ཡིས། །ཡིད་ལ་མྱ་ངན་མེད་པའི་དཔལ། ༤༤ །དེ་ཡིས་བྱིན་པའི་རིག་སྔགས་ཀྱི། །ནོར་བུའི་ཞགས་པས་བཏབ་པ་ཡི། །ཡིད་འཕྲོག་ལྷ་མོ་ཏཱ་རེ་ཡང༌། །མཛའ་འམ་སྲིང་མོའི་བརྟུལ་ཞུགས་བཟུང༌། ༤༥ །སྙིང་རྗེས་ཀུན་ཏུ་གཟིགས་པ་ཡང༌། །གྲུ་འཛིན་རི་ནས་འཕོས་པ་བཞིན། །གང་ལ་འབྲལ་བ་མེད་གཟིགས་པས། །སྤྱན་རས་ཕྱོགས་སུ་ལྷུང་བ་བཞིན། ༤༦ །སྐྱེ་བས་ཐོབ་པའི་བློ་གྲོས་ལ། །སོ་སྐྱེ་སྒྲིན་ཡང་བསམ་ནུས་མིན། །སྐྱེ་བར་ལྷ་ཡིས་བྱིན་པའི་མཆོག །གྲུབ་པ་ཆུང་ངུས་མཚོན་ནུས་མིན། ༤༧ །རིག་པའི་རིན་ཆེན་མཛོད་ཕྱེ་བས། །༼༡༨༡༽ངག་གི་དཔལ་གྱིས་མ་འབྱོར་བའི། །མི་ཤེས་བློ་ཡི་ལག་སྦྲེང་བ། །ཤཱཀྱའི་ཞང་ན་ཅང་སྲིད་དམ། ༤༨ །ས་སྐྱོང་དགྱེས་པའི་ཉི་འོད་ཀྱིས། །བསྲུང་བའི་ཡུལ་འཁོར་པདྨའི་ཁ། །གསར་དུ་བྱེ་བ་ལྟ་བུ་ན། །རིག་ལམ་བུང་བའི་དབྱངས་འཐེན་ཏེ། ༤༩ །སཱ་ལ་ལྟ་བུའི་རྒྱལ་རིགས་ཀྱི། །མི་མོ་ལྷ་ཡི་ན་ཆུང་མ། །ས་ལ་འཕོས་འདྲའི་མཚར་སྡུག་གི །སྒེག་པའི་སྦྲང་ཆང་འཐུང་བ་ན། ༥༠ །འབངས་མོས་བསྐུལ་བའི་ཚིག་ཐོས་པས། །དོན་གྱི་རླུང་ནི་ཐ་དད་ཀྱང༌། །མིང་གི་རོ་ཙམ་མཐུན་གྱུར་པ། །ལྷ་དང་གྲོགས་ལ་ཁྱད་པར་ཡོད། ༥༡ །ལྕགས་རིགས་འདོད་པ་མི་འཇོ་ཡང༌། །རིན་ཆེན་ཞེས་པའི་མིང་མི་འདོར། །དེ་མིང་མཆོག་ཏུ་མི་འཛིན་ན། །ནོར་བུའང་རྡོ་བའི་རང་བཞིན་ཉིད། ༥༢ །རིགས་ཀྱི་རང་བཞིན་མཚུངས་གྱུར་ལ། །དེ་ཡི་དགའ་བ་དག་ཀྱང་མཐུན། །སྐྱེད་བྱེད་སྲིང་དང་མཛའ་ན་མོ། །བྱིས་པ་ཡིས་ཀྱང་ཐ་དད་བསྟེན། ༥༣ །དམ་པ་རྣམས་ནི་ཤི་བ་ལས། །འཇིགས་པ་ཁྲེལ་དང་ངོ་ཚ་ཆེ། །ལྟར་སྣང་ཙམ་གྱི་བསོད་ནམས་ལ། །ཡིད་མི་རྟོན་པ་སྨོས་ཅི་དགོས། ༥༤ །པདྨའི་མལ་སྟན་འཇམ་པོ་ལ། །གཞོན་ཤ་ཆགས་པའི་རྒྱལ་སྲས་མོར། །ལྷན་ཅིག་དགའ་མགུར་སྤྱོད་པ་ཡང༌། །སྦྲུལ་གདུག་བཞིན་དུ་སྤངས་བྱས་ཏེ། ༥༥ །ཁྱིམ་གྱི་འདུ་ལོངས་བྲལ་བ་ཡི། །ཞི་བའི་ཚལ་ནི་ཉམས་དགའ་བར། །བགྲོད་ལ་མངོན་པར་ཕྱོགས་པའི་བློ། །མཐོང་བས་ཁྲོས་པའི་ས་༼༡༨༢༽བདག་གིས། ༥༦ །རྩུབ་མོས་ཆད་པས་བསྡིགས་པ་ཡང༌། །ལྷ་ཡི་མཐུ་རྩལ་ངོམས་པ་བཞིན། །གངྒཱའི་རྒྱུན་ལ་བསྐྱུར་བ་ཡང༌། །མངོན་འདོད་འཕྲལ་ལ་སྒྲུབ་པ་བཞིན། ༥༧ །གཏིང་མེད་འཁྲུགས་པ་རྒྱ་མཚོའི་ངོགས། །ཤིན་ཏུ་འཇམ་པའི་ས་གཞི་ནི། །ལག་མཐིལ་ལྟར་མཉམ་ཙནྡྲའི་གླིང༌། །དགེ་བའི་འབྱུང་གནས་དཔའ་མོས་བྱིན། ༥༨ །གང་དུ་སོང་ཡང་ཕུན་ཚོགས་དང༌། །མི་འབྲལ་དགེ་བ་སེམས་ཀྱི་གཏེར། །འདོད་ལས་ཐར་པའི་འབྲས་འབྱིན་པ། །ཀླུ་རྒྱལ་གདེངས་ཀས་མཚོན་མ་ཡིན། ༥༩ །མ་བོས་བར་ཡང་སྐྱེ་བོ་འདུས། །མ་བྲིས་རྫོགས་ལྡན་རི་མོ་བཀྲ། །བསྐུལ་བ་མེད་པར་བསོད་ནམས་ལ། །བརྩོན་ལྡན་ཆོས་བཟང་གཉིས་པ་བྱུང༌། ༦༠ །འབབས་སྟེགས་ནོར་བུའི་རྡོ་བ་ལ། །དག་པའི་གཟུགས་བརྙན་ཟུང་ཤར་བ། །བྱེད་པོས་མ་བྱས་སྒྱུ་མའི་འཕྲུལ། །བེམས་པོའི་ཆོས་ལས་འདས་སམ་སྙམ། ༦༡ །དེར་ཡང་ཆོས་ཀྱི་དགབ་པ་ཡིས། །ཡང་སྲིད་ཀུན་ཏུ་དགབ་པའི་ཟུང༌། །བསྟན་པའི་རིམ་པས་གང་གསོ་བ། །འཕགས་མཆོག་ལུང་གི་སྒྲ་སྙན་འཁྲོལ། ༦༢ །མིག་ལྡན་མིག་གི་བྱ་བ་ལ། །སྣང་བས་ཀྱང་ནི་དཔལ་སྟེར་བྱེད། །འཇིག་རྟེན་ན་ནི་རྒྱུ་དང་འབྲས། །འཕྲད་པ་རྐྱེན་ལ་རག་ལས་ཉིད། ༦༣ །པདྨའི་ཕྲེང་བས་ཡོངས་བཀབ་པའི། །དུག་མཚོར་གོམས་པ་བགོད་པ་བཞིན། །འདོད་སོགས་གཡེང་བས་སེམས་བསླུས་པ། །འཁོར་བ་དུག་གི་རྒྱ་མཚོར་བྱིངས། ༦༤ །ཡུན་རིང་བདེ་༼༡༨༣༽དགའ་མྱོང་བའི་ལྷ། །སེམས་དམྱལ་མཐའ་མེད་མྱོང་ལ་ལྟོས། །རྣམ་པར་འགྱུར་ཞིང་ཞིག་པའི་ཆོས། །བདེ་འདི་གྲངས་སུ་མི་བརྩིའོ། ༦༥ །འབྲས་ཆན་དུག་གིས་སྦགས་པའི་ཟས། །ཟོས་པའི་མཐའ་ནི་འཆི་བ་ཉིད། །སྲེད་པའི་ཞགས་པས་བཅིངས་པ་ཡི། །བདེ་བའི་མཐའ་ཡང་ངན་འགྲོར་འཆི། ༦༦ །སྡུག་བསྔལ་བྲལ་བའི་བདེ་ཆེན་པོ། །སྤྲོས་པས་མ་སྤྲོས་ཞི་གཅིག་པུ། །གང་གི་སྙིང་ལ་དེ་ཡོད་པ། །དེ་ཡང་རྟོག་པའི་གཟེབ་ལས་གྲོལ། ༦༧ །ཤེས་པས་སྲིད་དང་སྙིང་རྗེས་ཞི། །མཐའ་གཉིས་མ་ཆགས་དགའ་བའི་ཚལ། །ཤིན་ཏུ་སྦྱངས་པའི་བློ་ལྡན་དང༌། །ཐུབ་པ་སྐྱེས་མཆོག་རྣམས་ཀྱིས་བསྟེན། ༦༨ །ཆོས་རྣམས་ངང་གིས་དགེ་བས་ན། །བསླབ་པས་བསྡམས་པ་རང་མཚན་ཉིད། །གཞན་དུ་ཐར་པའི་ཁང་བཟང་དུ། །འཇུག་ལ་སྐས་ཀྱི་གདང་བུར་གསུངས། ༦༩ །སེམས་ཀྱི་ཀུན་ཏུ་སྡོམ་པ་ལ། །བསླབ་པའི་ཆུ་བོ་རོ་གཅིག་ཀྱང༌། །སྤྲོས་པའི་དབྱེ་བསྡུའི་རྒྱུན་སོ་སོ། །རྒྱལ་སྲས་གཞན་དོན་སྤྱོད་པའི་སྒོ། ༧༠ །བྱང་ཆུབ་སེམས་ཀྱིས་བཟུང་བའི་ཁྲིམས། །ལྔ་པོ་གཏན་དུ་བླངས་མཚོན་པ། །མུན་པའི་གོ་འཕང་བསྙིལ་བའི་གོས། །ཟླ་ཞུན་དྭངས་མས་བྱུག་པ་འདྲ། ༧༡ །མི་བརྟན་ཐུར་དུ་གཞོལ་བ་འབྱོར་པའི་ཆུས། །བྱིས་པ་འཁོར་བ་གཏིང་མཐའ་མེད་དྲངས་པས། ཕ་⁽1763⁾གོ་མཱི་མའི་ནང་རོལ་རིན་ཆེན་མཆོག་གཅིག་བསྒྲུབ་པའི་བློ། །གཞན་ཕན་གྲུ་བོར་ཡང་ནས་ཡང་དུ་༼༡༨༤༽ཞུགས། ༧༢ །སྔོན་གོམས་བྱམས་པས་དྲངས་པའི་སྙིང་རྗེའི་མིག །སྐྱབས་བྲལ་ངལ་བའི་ལྟ་བ་མི་བཟོད་པས། །བཟོད་དཀའི་འཇིགས་པས་བསྟེན་པའི་དགོན་པ་ཡང༌། །སྙིང་སྟོབས་མཆོག་ལ་ལྷ་ཡི་དགའ་ཚལ་ཉིད། ༧༣ །དེ་ཚེ་སྦྱིན་པའི་འབྲས་ལྡན་སིང་ག་ལ། །གླང་པོ་མུ་ཏིག་པད་ཅན་མཛེས་མ་ཡིས། །ནགས་ཚལ་ཆུ་དང་ཁྱིམ་གྱི་དཔལ་བྱེད་པ། །གྲགས་པའི་དྲི་བསུང་ཡིད་ཀྱི་ཤིང་རྟས་བསྐྱོད། ༧༤ །ཀུན་རྟོག་གདོན་གྱིས་བསླད་པའི་གྲིབ་མ་ནི། །མི་འབྲལ་སོ་སྐྱེ་རྣམས་ལ་ཟུག་རྔུ་སྐྱེད། །དེར་ཡང་གདེངས་ཅན་འཕྱོས་པའི་ཁ་ཡི་རླངས། །ལས་ཀྱི་ཤིང་སྐམ་དམྱལ་བའི་མེ་རུ་འབར། ༧༥ །སྦྲུལ་ཁས་བསྡིགས་པའི་མཐུས་ཀྱང་མི་ཁྲོལ་ཞིང༌། །སྨན་མཆོག་ལན་ལག་བརྒྱད་པས་མི་འཚོ་བ། །རླན་བྲལ་བྱེ་མའི་ཐང་དུ་འགྲེ་བའི་ཉ། །གདུང་སེལ་ཟླ་བ་བདུད་རྩིའི་ཆུ་རྒྱུན་བབ། ༧༦ །རབ་རིབ་ཁོང་ན་ཉལ་བ་བྲང་འགྲོའི་གླང༌། །དེ་དང་ཕྱི་མའི་མུ་མཐའ་གཡོ་བའི་རླབས། །བྱམས་པས་མཐར་བྱེད་བྱམས་ཆེན་སེང་གེའི་སྒྲ། །རིན་ཆེན་གཟུགས་བརྙན་ཟོལ་དུ་བཞག་པར་མཐོང༌། ༧༧ །ཙནྡན་བསིལ་ཁང་གསེར་གྱི་བག་མ་ཅན། །མུ་ཏིག་འཕྱང་འཕྲུལ་ཤེལ་གྱི་ས་གཞི་བསྟར། །པདྨ་ཅན་གྱི་གླུ་དང་རོལ་མོའི་སྒྲས། །འཕགས་པའི་འདུན་ས་མཛེས་པ་དེ་རྨད་བྱུང༌། ༧༨ །རབ་སྟེར་སྐྱེ་བོའི་ཡིད་ནི་ཀུན་དགའ་ཡིས། །འབྱོར་པའི་གྲིབ་བསིལ་ངལ་གསོའི་སྣུམ་བག་༼༡༨༥༽དང༌། །ཐེག་མཆོག་སིནྡྷུའི་གྲོང་འཛིན་ལྷག་མ་ཅན། །རིག་པའི་ལྦུ་ཕྲེང་མུ་ཏིག་དོགས་པ་ཡང༌། ༧༩ །གྲུབ་པས་བསྙེམས་པའི་གཟི་བྱིན་མ་བཟོད་པ། །ནོར་བདག་ཁེངས་པའི་ལན་བུ་བསྙིལ་བའི་གཏེར། །བདག་པོ་ལྷགས་པའི་བྲན་གྱི་མངའ་ཐང་བཞིན། །འཁྲུལ་པ་བརྟོལ་བས་འཁྲུལ་པ་དབང་དུ་མཛད། ༨༠ །རིན་ཆེན་ལྡན་པ་རིན་ཆེན་འབྱུང་གནས་ནི། །ཚོགས་མཆོག་གཏེར་དང་མཚུངས་པའི་ཆོས་གཞན་མེད། །སྐད་ཅིག་གཡོ་བ་སྤྲིན་གྱི་རྣམ་འགྱུར་ཅན། །ལེགས་པར་རིག་ནས་དྲངས་པོར་ཞུགས་པའི་ཕུལ། ༨༡ །དད་པས་བསྟེན་པ་ཞི་བའི་ཆུ་བསིལ་ཅན། །དཀའ་ཐུབ་གནས་ཀྱི་སྐྱེད་ཚལ་གསར་པ་བརྒྱ། །འཚོ་བས་མི་བྲེལ་མི་མིན་སྦྱིན་པའི་གནས། །ཐོས་པ་བཞིན་དུ་ཕྱོགས་ཀྱི་རྣ་རྒྱན་བྱས། ༨༢ །རྣམ་འདྲེན་སྟོང་གི་པདྨོ་ཡིས། །འཕགས་པའི་བུང་བ་སྡུད་པའི་ཡུལ། །གང་དེར་ཆོས་ཀྱི་ཁུར་བཞེས་པས། །སླར་ཡང་བྱ་བ་བྱེད་ལ་ཆས། ༨༣ །རླུང་འཇམ་དལ་བུས་བསྐྱོད་པའི་དྲིས། །བྲལ་བའི་གདུང་སེལ་མ་ལ་ཡང༌། །ཡོན་ཏན་ཁྱད་པར་འགྲན་པ་བཞིན། །ལྷན་ཅིག་གྲགས་པའི་བསུང་ཞིམས་འཐུལ། ༨༤ །གང་ཚེ་བ་ར་རུ་ཙ་ཡི། །གྲུབ་པས་མཛའ་བའི་ལྷག་མ་ཅན། །བརྡ་སྤྲོད་ཆུ་གཏེར་ལ་ཞུགས་ན། །ཆུ་བདག་ཉིད་ཀྱང་བེམས་སོར་མཚུངས། ༨༥ །ཕྲ་བ་སོ་སོར་རྟོགས་པའི་མེ། །རབ་རིབ་གནས་དང་མི་འཛའ་བས། །མུན་ཅན་རིན་ཆེན་སྒོམ་འབྱེད་ཀྱང༌། །༼༡༨༦༽འཆིང་བུ་ཐོབ་པ་དངོས་པོའི་ཆོས། ༨༦ །དོན་ཟབ་ལྷུག་པར་མི་བཀྲལ་བའི། །བཤད་པ་ཚིག་གི་ན་ཡོམ་ཉིད། །ཚེ་དང་བརྩོན་པའི་སྦྱོར་དམན་པ། །མི་ཚེ་ཐོས་པ་ཙམ་གྱིས་འདའ། ༨༧ །ཚིག་སྦྱོར་ཉུང་ལ་བརྗོད་པ་གསལ། །དཀའ་བའི་ལུས་ནི་ཡོངས་རྫོགས་པ། །སློང་བ་ཚིམས་བྱེད་རིན་ཆེན་⁽1763⁾བྷཱ་ཥ་གཏེར། །བརྡ་སྤྲོད་སྒོ་ནི་ངས་དབྱེའོ། ༨༨ །མི་འཇིགས་དམ་བཅས་བཟུང་བའི་གཞུང༌། །ཡན་ལག་དུ་མའི་རོལ་སྒེག་ཅན། །གྲུབ་མཐའ་སྨྲ་ལ་འདྲེན་བྱེད་ཀྱི། །བྱ་བ་དང་སང་དུས་ཀྱང་ངོ། ༨༩ །སྡོབ་ལེགས་ཚིག་སྦྱོར་ཀུན་ཏུ་བཟང༌། །པདྨའི་ཕྲེང་བ་བསྟར་བ་དེས། །དོན་བཟང་མུ་ཏིག་དོ་ཤལ་ཡང༌། །འབངས་མོའི་རྒྱན་བཞིན་གྱུར་མཐོང་ནས། ༩༠ །བྱིས་པ་ཚིག་ལ་རྟོན་པས་ན། །དོན་གྱི་རོ་ནི་སུ་ཞིག་མྱོང༌། །བདག་པོ་མེད་པའི་ཨཱནྡྲ་རྙིལ། །ཁྲོན་པའི་ཆབ་ཀྱི་ཉེར་སྤྱད་འོས། ༩༡ །དེ་ཕྱིར་དེ་ཡི་སྦྱོར་ལྡན་པས། །མཐོང་བ་ཙམ་གྱིས་དབྱེ་བྱེད་ཀྱི། །ལྡེ་མིག་བྲལ་བའི་དཔྱོད་པ་སར། །ཕན་བརྩོན་ཏཱ་རེའི་ལུང་གིས་བསྐུལ། ༩༢ །ང་རྒྱལ་དུག་གི་སྐྱངས་ནུལ་ཅན། །སྡེབ་སྦྱོར་འོ་མས་དུག་འཕེལ་བྱེད། །གཞན་ཕན་གྲིབ་མའི་གདུགས་ནི་མཐར། །ཁྱོད་ཀྱི་བྱམས་པས་བཟུང་འདི་འགྲོ། ༩༣ །དེ་ཚིག་སྤྲོ་བས་ཕྱུངས་ཀྱང་ཆུ། །བུ་རམ་བཀྲུས་པའི་མངར་བ་བཞིན། །ཟེགས་མས་འཐུང་བའི་བླུན་པོ་ཡང༌། །སྤོབས་པའི་ཁོང་ནས་རིག་པ་སྐྱུག ༩༤ །ཉི་འོད་སྦྲང་རྩི་༼༡༨༧༽གནས་ལྔའི་བཅུད། །ཆུ་སྐྱེས་བུང་བ་བློ་ཡི་གསོས། །ཤེས་ནས་འབད་པས་མི་བསྟེན་པ། །དེ་བློ་ཕྱུགས་སམ་རྡོ་བ་དངོས། ༩༥ །དེ་ཚེ་རིག་གྲོལ་འདབ་མ་ཅན། །འཕགས་ཚོགས་ངང་པ་འདུ་བའི་དོག །ཆོས་ཆུ་འབབས་པའི་མ་དྲོས་པ། །འདམ་བུའི་དབང་པོའི་དགའ་ཚལ་ནི། ༩༦ །མཛེས་བྱེད་ཟླ་བ་གྲགས་པའི་འོད་རིས་ཀྱིས། །བློ་ཡི་མུན་བྲལ་འདོད་དགུ་འཇོ་བའི་བ། །མི་ཉུང་ནུབ་ཀྱི་གླིང་ནས་འོད་མཚུངས་པ། །ཁྱུ་མཆོག་མཁས་པས་མདུན་གྱིས་བལྟས་པ་ན། ༩༧ །སྨྲ་བར་མི་བཟོད་ཚངས་པའི་བུ་མོའི་མགྲིན། །མ་བསྐུལ་མི་འབྱིན་རྒྱུད་མངས་བེམ་པོའི་དངོས། །ངང་པའི་སྒྲ་ལྡན་མཛུབ་མོས་བསྡུན་པའི་ཟོལ། །ཆགས་བྲལ་བརྟན་པ་ཕྲལ་ལ་བརྩོན་པ་བཞིན། ༩༨ །གཏན་ཚིགས་འོད་ཀྱི་ཕྲེང་བར་གྲུབ་མཐའ་པའི། །འགྲན་ཟླ་གཉིས་པ་མི་གནས་རྣམ་སད་ཀྱི། །ཐུབ་པས་ཡོངས་བཟུང་ལྟ་ན་སྡུག་པ་དེར། །ཤིན་ཏུ་འཇིགས་མེད་སེང་གེའི་ཟོལ་གྱིས་ཞུགས། ༩༩ །དེ་ཚེ་ཟླ་བ་ལ་ཡང་ཉི་མས་བཞིན། །ཡོངས་གྲུབ་གྲུབ་པའི་གཟི་བྱིན་བཟོད་དཀའ་བས། །འདི་ཅི་རི་དྭགས་འཇོམས་པའི་གདོང་ལྔ་པ། །ཁེངས་པ་བརྟོལ་བའི་དབྱར་རྔ་དེ་མིན་ནམ། ༡༠༠ །ཚོགས་ཀྱི་དབུས་ན་སྔོན་ཆད་མ་མྱོང་བ། །ནེམ་ནུར་འཁྱོགས་ལ་བཏེགས་པའི་སློབ་དཔོན་དེས། །མིང་དང་རྒྱུ་ཅི་རིག་པའི་ནོར་ཡང་ཅི། །འདྲི་ལ་དགའ་སྐྱེད་པདྨ་ལྟ་བུའི་ངག ༡༠༡ །རྒྱགས་པའི་རྒྱུ་སྤངས་མངོན་རློམས་༼༡༨༨༽འབྲས་མི་འབྱིན། །ཚིག་གསུམ་ཙམ་གྱིས་དམ་པའི་རང་བཞིན་མཚོན། །འཐུང་བས་མི་ངོམས་བདུད་རྩིའི་བུམ་པ་ཡང༌། །ཐིགས་པས་ཟིལ་དངར་ཤེས་དེ་ལྷན་སྐྱེས་ཡིན། ༡༠༢ །ཚིག་དོན་བརྡ་སྤྲོད་མིག་བུས་བཟུང་བའི་རིག་པའི་ལུས་ཀྱང་ཡོངས་རྫོགས་ཉིད། །འཇིག་རྟེན་མཛེས་བྱེད་བསྟོད་པའི་པདྨོར་ཆོས་དོན་ཡོངས་སྨོས་སྦྲང་རྩི་རྒྱས། །གླུར་བླངས་རྒྱུད་ཀྱི་རྒྱ་མཚོར་མི་འབབས་སྔགས་རྒྱུད་ཆུ་ཀླུང་མེད་རྟོགས་པས། །བཀུར་སྟིར་འོས་པའི་བརྡས་མཚོན་དེ་ནི་ཞབས་ཀྱི་པདྨོ་སླད་རོལ་བཀོད། ༡༠༣ །དེ་ཚེ་རྐང་པ་བརྒྱད་མཚུངས་པས། །དྲངས་པའི་རིན་ཆེན་ཤིང་རྟ་ལ། །སྒྲིབ་པའི་སྤྱོད་ཡུལ་མ་གྱུར་པས། །གཟུགས་བརྙན་ཟོལ་གྱིས་བཞུགས་པའི་ལྷ། ༡༠༤ །ཡེ་ཤེས་མེ་ལོང་ངོས་ལྟ་བའི། །འཇིག་རྟེན་སྣང་བྱེད་ཟླ་བ་ཟུང༌། །རྔ་ཡབ་ནོར་བུའི་ཡུ་བ་ཅན། །སྤྲིན་དཀར་དུམ་བུའི་བསིལ་གཡབ་གཡོབ། ༡༠༥ །འཆར་ཀའི་དམར་འོད་ཕོག་པའི་སྡེ། །ཞི་ཞིང་དུལ་བའི་རོལ་མོའི་སྒྲ། །རིན་ཆེན་གདུགས་མཛེས་ལ་སོགས་སྤྲིན། །ས་གཞི་གཡོ་དང་ལྷན་ཅིག་པར། ༡༠༦ །ལྷ་རྣམས་ལྷ་ཡི་རོལ་མོ་དང༌། །མེ་ཏོག་ཙནྡན་ཕྱེ་མའི་ཆར། །དུས་ཀྱི་རྗེས་འབྲང་བདུག་པའི་ངད། །མི་ལི་གླུ་གར་འགྲན་པའི་དབུས། ༡༠༧ །བྱང་ཆུབ་སེམས་དང་དཔའ་ཆེན་པོར། །དད་པའི་ཤུགས་རྒྱས་མཆི་མའི་ཆུས། །གདོང་གི་པདྨོ་བཀྲུས་པ་དེས། །མེ་ཏོག་ལྟ་བུའི་སྙན་ཚིག་འཐོར། ༡༠༨ །བེམས་ཆོས་ལས་འདས་ཡེ་༼༡༨༩༽ཤེས་སྐུ། །མངོན་སུམ་ཉིད་དུ་འཛུམ་པའི་ཞལ། །ཡོན་པོར་ཀྱོགས་ཏེ་མོས་གུས་དང༌། །སྙན་ངག་སྦྲང་རྩིའི་རོ་མཆོག་གཞིབ། ༡༠༩ །སྐྱེ་ལ་ལྐོག་ཏུ་གྱུར་པ་ཡང༌། །དམ་པ་རྣམས་ལ་མངོན་སུམ་བཞིན། །མུན་དང་ཉི་མ་འཛའ་མིན་པས། །བྱིས་ངོར་སྐྱེངས་པ་ལྟར་དུ་ལོག ༡༡༠ །དོན་མཐུན་རྣམས་ལ་རིན་ཆེན་གླིང༌། །ཡུལ་འཁོར་འཛིན་ལ་སྤྲིན་གྱི་བཅུད། །མང་ཐོས་རྣམས་ཀྱང་ཚུལ་གནས་ཀྱི། །དགའ་ཚལ་མཛེས་པ་དེར་དགའོ། ༡༡༡ །དངོས་སྨྲའི་ཚང་ཚིང་ཀུན་ཟ་བ། །ངོ་བོ་ཉིད་མེད་མེ་ལྕེ་དང༌། །རྣམ་དབྱེར་མེད་པའི་ཡོན་ཏན་གསུམ། །སྣང་བའི་ཚུལ་བཟུང་རྣམ་རིག་ཉི། ༡༡༢ །རྣལ་འབྱོར་ཅན་ངོར་རོ་གཅིག་ཀྱང༌། །རང་བཞིན་དཔྱད་པར་མི་བཟོད་པས། །བྱིས་བློར་འགལ་བ་ཆོས་ཉིད་ཕྱིར། །མཁས་པས་བརྒལ་བརྟག་ལམ་དུ་ཞུགས། ༡༡༣ །དམ་བཅའ་བྲལ་བའི་གསོབ་དང་ནི། །ཐལ་འགྱུར་རྫོང་ལ་མི་ཞེན་པས། །བགྲང་བྱ་བདུན་དུ་ལུང་རིགས་མཚོན། །ཇི་ཙམ་འཕངས་ཀྱང་བརྗིི་མ་ནུས། ༡༢༤ །དག་བྱེད་ཛཧྣུའི་བུ་མོ་ལ། །བགྲོད་པའི་མཉེན་པ་སྙེམས་མ་བྱེད། །དུག་ཅན་བརྒལ་བ་ཆུའི་ཤིང་རྟ། །བ་དན་མཐུན་པའི་རླུང་ལྡན་ཡོད། ༡༡༥ །འཕགས་པ་ཀླུ་དང་ཐོགས་མེད་གཞུང༌། །རྒྱ་མཚོར་གནས་བཅས་གདེངས་ཀ་ཅན། །གཏིང་དཔག་དཀོང་ལ་སྤྱོད་མཚུངས་ཀྱང༌། །རིགས་ཁམས་ནོར་བུས་སྤྲས་དེ་ཕྱུག ༡༡༦ །རྡོ་ཡི་སྙིང་པོ་བཞུས་མིན་ཅི། །མཁྲེགས་༼༡༩༠༽པའི་ངར་ཆུ་མ་བླུད་པར། །ཉི་ཚེ་སྨྲ་བའི་རྟོག་གེ་བ། །འཇོམས་པའི་ཐོ་བར་གྱུར་འདི་ཅི། ༡༡༧ །གཏན་ཚིགས་ཁོང་ནས་རྒྱས་པའི་སྒྲས། །བེམས་སྟོང་བསྟན་ལས་སྨ་ཕབ་པས། །སྐྱེངས་པ་ཐོབ་པ་ནམ་མཁས་ཉི། །བྲལ་བའི་སྟོང་པ་སྟོན་བཞིན་རྒྱུ། ༡༡༨ །སྤོབས་པའི་རླབས་ནི་རབ་འཆོལ་བས། །མྱ་ངམ་ཐང་དུ་འཕྱན་པ་ཡང༌། །རྨི་ལམ་ཡུལ་གྱི་རྒྱལ་སྲིད་བཞིན། །གཞུང་ལུགས་ཟེགས་མ་མྱོང་བའི་གླུ། ༡༡༩ །ཀྱེ་མ་ཀླུ་ཞབས་རྗེས་འབྲང་ཚིག །སྟོང་ལྟའི་སྨན་ལ་གཞན་གྱི་དུག །མ་ཕམ་ངེས་དོན་བདུད་རྩིའི་རོ། །རིགས་ཅན་ཀུན་གྱི་དབུགས་འབྱིན་ནོ། ༡༢༠ །འཕགས་པའི་ས་ལ་འཕགས་པ་ཡིས། །ཆོས་ཀྱི་བགོ་བཤའ་བསྩལ་བས་ན། །རིན་ཆེན་ལས་བྱས་པད་དཀར་འཆང༌། །མངོན་སུམ་རིག་པ་བསླབ་མཐོང་ནས། ༡༢༡ །གང་ལ་བུ་ནི་གཉིས་ཡོད་པའི། །མ་མ་ཉེ་རིང་བྱེད་ན་ཀོ། །བསམ་པའི་ཁྱད་ལས་སུ་ཞིག་ལན། །ཕྱོགས་སུ་ལྷུང་ངམ་འཇིག་རྟེན་མགོན། ༡༢༢ །བ་ལང་མིག་གི་ལྟད་མོ་ལས། །སྨྲེང་ཚིག་སྐབས་ཐོབ་ཟླ་བ་གྲགས། །གཟིགས་པས་མཛུབ་མོ་བསྒྲེང་བའི་ལྷ། །ངོ་ཚས་དུད་དམ་བེམས་པོར་གྱུར། ༡༢༣ །དེ་ཚེ་སྦྱིན་འབྲས་སྨིན་བཟོད་པ། །འབྱོར་པས་ཕོངས་པའི་རི་དྭགས་མིག །རྩེ་དགའི་མགྲོན་དུ་བོས་པའི་རྒྱན། །མ་རྙེད་བགྲེས་མོ་ལག་རྐྱོང་བྱུང༌། ༡༢༤ །ཁྱོད་ཀྱི་གྲགས་པའི་བ་དན་ནི། །སྲིད་པའི་རྩེ་ལས་ཤིན་ཏུ་འགོང༌། །སྙན་གྲགས་ལྕགས་ཀྱུས་དྲངས་པའི་ཡིད། །གོམས་༼༡༩༡༽སྟབས་འཁྱོར་དང་ལྷན་ཅིག་འོང༌། ༡༢༥ །འདོད་པའི་ཁོལ་པོ་བཟེ་རེ་ཅན། །འབྲས་བུ་མ་སྨིན་འཁྲི་ཤིང་ནི། །འདར་ལྡན་གཞན་གྱི་གདོང་པ་ལ། །ལྟ་བ་ཐོབ་པ་དེ་ཡིན་ནོ། ༡༢༦། མི་འདོད་འབྱོར་པས་འབྱོར་གྱུར་ལ། །འདོད་པས་ལག་བྲེལ་ཆོས་ཀྱི་མཛོད། །སློང་བའི་ཚིག་གི་ཁུར་ཐོབ་པས། །སྙིང་རྗེའི་ལྦུ་ཕྲེང་དཀྲུགས་པ་བཞིན། ༡༢༧ །བརྟུལ་ཞུགས་ཕྱག་རྒྱའི་རྒྱས་བཏབ་པས། །སྦྱངས་པའི་ནོར་གྱིས་ཕྱུག་པ་ཡང༌། །ཟང་ཟིང་སྤྱད་པས་བཀྲེན་པ་ཉིད། །ཆོག་ཤེས་ཕ་རོལ་ཕྱིན་པས་སོ། ༡༢༨ །སྤྱི་བོ་སྐྱེས་ཀྱི་རྒྱལ་ཐབས་ཀྱང༌། །ཆུ་བུར་སྨྲིག་རྒྱུ་སྤྲིན་དང་གློག །མི་བརྟན་གཡོ་དང་འདོད་ཅན་ལ། །སྤུ་གྲིས་གཏམས་པའི་ཚལ་དུ་གཟིགས། ༡༢༩ །དེས་ན་ཆོས་ཀྱི་དགབ་པ་དང༌། །རྒྱལ་བའི་ཡུམ་གྱུར་རིན་ཆེན་གྱི། །གླེགས་བམ་ཕྱག་འོས་ཕྱག་བྱས་པ། །བསེ་རུའི་ཡོངས་བཟུང་གཉིས་པ་མེད། ༡༣༠ །དེ་ན་འཇིག་རྟེན་ཕོངས་སྐྱོབ་མ། །སློང་ལ་དམ་པར་འགྱུར་མཐོང་ནས། །བྱེད་པོས་ཆེད་དུ་བྲིས་འདྲ་བར། །དངོས་སྣང་སྒྱུ་མར་རྟོགས་དེས་མཆིད། ༡༣༡ །ནོར་སྦྱིན་འཇིག་རྟེན་ཕན་མཛད་ཀྱི། །རེ་བའི་ཡོལ་གོ་ཐོགས་པ་འཆིས། །བྲལ་བས་ཉེན་ལ་ཙནྡན་ཆུས། །དེ་རིང་སྐོམ་པའི་གདུང་སེལ་མཛོད། ༡༣༢ །དམུས་ལོང་རྣམས་ཀྱི་དམིགས་པུ་སྟེ། །སློང་ལ་གཏེར་དང་ལྗོན་ཤིང་ཉིད། །འཇིགས་པར་ཕ་རོལ་གནོན་པ་ཞེས། །སྐལ་པ་ཅན་ལ་མངོན་དུ་གྱུར། ༡༣༣ །ཅོད་པན་ཕུད་༼༡༩༢༽ཀྱུ་ཀརྣི་ཀ།ཱ །དོ་ཤལ་གདུབ་ཀོར་འོག་པགས་ཀྱང༌། །རྡོ་རྗེ་དབང་སྔོན་ཆུ་ཤེལ་གཞན། །རིན་ཐང་མེད་པའི་རིན་ཆེན་ནི། ༡༣༤ །མུ་ཏིག་དྲྭ་ཕྱེད་གཡེར་ཁ་ཅན། །པཉྩ་ལི་ཀཱའི་བླ་གོས་སོགས། །གཏམ་དུ་གྲགས་པའི་ལུས་ངན་མཛོད། །དབུལ་བའི་ཐ་མར་གྱུར་ལ་ཕྱེས། ༡༣༥ །འདི་ཡི་སྦྱིན་པའི་གྲིབ་བསིལ་གྱིས། །ངལ་ཅན་བཏུང་བའི་འབབས་སྟེགས་བྱས། །དེ་ཡི་གྲགས་པའི་དྲི་བསུང་གིས། །ཕྱོགས་ཀྱི་མཐར་ཡང་སྙོམས་པར་བགོས། ༡༣༦ །ངོ་མཚར་བྱུང་བ་རི་⁽1763⁾ཟླ་བ་དྭགས་བཞིན། །ངོམས་པ་མིན་ནམ་ཕྲ་ཕབ་སྐུ། །ཡེ་ཤེས་སྒྱུ་མའི་གར་མཛད་པ། །བྲིས་པའི་རི་མོའི་རྒྱན་ཀྱང་སྤངས། ༡༣༧། ལས་དྲུག་སྤྱོད་པ་ཚངས་པའི་བུ། །མ་ཡིན་ཕྲེང་བརྒྱུད་མཁན་མིན་པར། །རྟོག་གེའི་ཚིག་ཕྲེང་མལླི་ཀཱ། །སྨྲ་བ་ཀུན་གྱི་མགུལ་ན་བཅིངས། ༡༣༨ །ཤེས་བྱས་འཇུག་པ་མཐོ་རིས་འཛིན། །འཆོས་སྐྱོབ་འོད་ཅན་བཀང་ནས་ཅི། །ཚིགས་བཅད་གཅིག་གི་དངོས་ཤུགས་ཀྱི། །གཏིང་མཐའ་དཔོགས་པ་སུ་ཞིག་མཆིས། ༡༣༩ །བརྡ་སྤྲོད་ཚད་མ་བཟོ་གནས་རྒྱན་དང་སྙན་དངགས་ལུགས་ཀྱི་ཚུལ། །སྡེབ་སྦྱོར་ཟློས་གར་དེ་བཞིན་ཐོར་བུ་ཁྱད་པར་བླ་མ་ཡི། །རིམ་པ་ལས་འོང་མདོ་དང་སྔགས་ཀྱི་དགོངས་པ་བཀྲལ་དང་སྒྲུབ་པའི་ཐབས། །དམན་དང་བར་མ་མཆོག་ལ་མེ་ཏོག་ཙནྡན་རིན་ཆེན་རིགས། ༡༤༠ །བྱང་ཆུབ་སེམས་ཀྱི་སྙིང་ཆུས་བརླན་པས་སེམས་ཀྱི་བཟང་སྤྱོད་༼༡༩༣༽འདོམས་པའི་དབྱངས། །སྐུ་གསུམ་ཚུལ་དུ་གོམས་པ་བགོད་པ་གྲོང་ཁྱེར་ཆེན་པོའི་ལམ་སྲང་སྟེ། །ཐེག་མཆོག་སྨྲ་བའི་ཁ་རྒྱན་དེ་དང་གཞན་ཡང་སོ་སོ་རིག་པ་ནི། །དཔྱིད་ཀྱིས་བརྟོལ་བའི་ཆོས་ཀྱི་དགའ་ཚལ་ཡིད་ཀྱི་འདོད་པ་མི་འཇོ་མེད། ༡༤༡ །རྒྱལ་བ་ཉི་མ་བརྒལ་ནས་འདིར། །རིག་དང་སྒྱུ་རྩལ་སྡེ་སྣོད་ཀྱི། །སྣང་བའི་ཟླ་བ་འཇིག་རྟེན་གསུམ། །གྲགས་པའི་དོ་ཟླ་དེ་ནི་འདི། ༡༤༢ །སྐྱེ་ནས་སྐྱེ་བར་འཐམས་པའི་བློ། །ཤེས་བྱའི་རིན་ཆེན་མུ་མེད་པས། །དབུལ་བའི་སྣོད་ནི་འདི་སྙེད་པ། །གཅིག་ཆར་བསྟབ་པའི་སྙིང་སྟོབས་དང༌། ༡༤༣ །ཚིག་འབྲུ་རེར་ཡང་ལན་བརྒྱ་སྙེད། །དོགས་པའི་མདུད་པ་མི་ཁྲོལ་བར། །ཕལ་ཆེར་གཡེང་བས་རང་བསླུས་ཏེ། །མུན་པའི་ཁྲོན་པར་འཆོང་པ་འགལ། ༡༤༤ །འཆི་བ་འཇིགས་བཅས་གཤེད་མའི་དཔུང༌། །སྐྱེ་བ་དགའ་དང་ལྷན་ཅིག་འོང༌། །བདེ་སྡུག་དབྲག་ན་ཞེན་པའི་ལུས། །འདུས་བྱས་མཐའ་ནི་རིང་པོར་མེད། ༡༤༥ །གཡོན་ཅན་བློ་གྲོས་སྦས་པའི་མེ། །རང་དོན་ལས་གཞན་འཁྱོགས་པོ་ཉིད། །འདོད་དང་སྡང་བའི་རྐྱེན་འཕྲད་ན། །འབར་བས་རང་དང་གཞན་རྒྱུད་བསྲེག ༡༤༦ །ཕན་སེམས་འོ་མས་བྲན་པའི་རྒྱུན། །བླུན་པོའི་ཚིག་གི་ཆུས་བསླད་པས། །རྙེད་དང་གྲགས་ཕྱིར་ཞུགས་པ་རྣམས། །ཐུར་དུ་ཁྱེར་བ་དངོས་པོའི་ཆོས། ༡༤༧ །རྟོག་གེས་ཐམས་ཅད་མཁྱེན་ཐོབ་ཅེས། །དུས་ཀྱི་དགོངས་༼༡༩༤༽པ་གཞན་དུ་ཡིན། །ཆུ་རྒྱུན་དཀྲུགས་པ་ལྦུ་བའི་མར། །བཀྲེན་པ་སུ་ཞིག་སྲོག་འཚོ་བྱེད། ༡༤༨ །དེས་ན་འཇིག་རྟེན་ཕན་བརྩོན་མ། །ཐུགས་རྗེའི་དུས་རླབས་མི་ཡོལ་བས། །དྲི་ཟའི་དབྱངས་དང་བསྲེས་འདྲ་བ། །ཡིད་འཕྲོག་ལུང་གི་གླིང་བུ་བསྒྱུར། ༡༤༩ །ཟླ་བ་སྒྲོན་མེ་ས་བཅུ་པ། །སྡོང་པོས་བརྒྱན་དང་ལང་ཀར་འཇུག །རྒྱལ་བའི་ཡུམ་གྱུར་ཀློགས་ཤིག་ཀྱེ། །སྡེབ་སྦྱོར་ངན་གཡོའི་སྦྱོར་བས་ཅི། ༡༥༠ །བདུད་རྩི་མྱོང་བའི་ལྷ་མིན་དགྲ། །སྲིད་མཐའ་བརྟུལ་ལ་དཔའ་བ་དེས། །དེ་ཐོས་རྨད་བྱུང་མདོ་ལྔ་པོ། །གོ་ཆ་བཞིན་དུ་གཡར་དམ་བླངས། ༡༥༡ །བྲམ་ཟེ་རྣམས་ལ་འོད་དཀར་ཅན། །རྨ་བྱ་རྣམས་ལ་དབྱར་གྱི་རྔ། །ཐོས་པ་དོན་ཡོད་ཆོས་ཀྱི་དཔྱིད། །སྐལ་བཟང་རྣམས་ལ་དེ་ཚེ་བྱུང༌། ༡༥༢ །བྱང་ཆུབ་ཤིང་རྟ་སོང་བ་དང༌། །འོངས་དང་འགྲོ་བ་སྨོན་ལམ་གྱི། །འདྲེན་པས་ཤུལ་མཚོན་ལམ་པོ་ཆེར། །སློབ་མའི་ཚོགས་བཅས་ཁ་ལོ་སྒྱུར། ༡༥༣ །མེས་བྱིན་ཐུབ་པ་གརྒ་སོགས། །བརྟད་པའི་བློ་ཡིས་མ་དཔོགས་པ། །བཏགས་པའི་འདུ་བྱེད་ཏིལ་གྱི་རྫང༌། །རོ་མཉམ་འདམ་བུའི་ཚལ་དུ་གཟིགས། ༡༥༤ །ཆོས་ཉིད་མ་བྱུང་བ་ཡི་བྱུང་བ་དང༌། །འགགས་པའི་ཐ་མ་ཅན་མིན་མཐར་འགགས་པ། །ད་ལྟ་དབུས་གནས་རྩོལ་བས་རྙེད་མིན་ན། །མཁའ་ལ་བྱ་རྗེས་ཚོལ་དང་ཁྱད་པར་ཅི། ༡༥༥ །སྐྱེ་རྒ་ན་དང་འཆི་བའི་ཆུ་བོ་ཡིས། །ཅུང་ཟད་བསྟིར་མེད་ངན་འགྲོའི་མཆེད་བྲག་ཏུ། །༼༡༩༥༽ལན་བརྒྱར་འབབས་ཀྱང་ད་དུང་སྡུག་བསྔལ་རྒྱུ། །མ་ཤེས་སྡུག་བསྔལ་ཚོལ་བའི་བྱིས་པ་ངལ། ༡༥༦ །བཏགས་པས་སྟོང་པ་སྒྱུ་མའི་རྒྱལ་སྲིད་ནི། །མིང་གཟུགས་རུས་སྦལ་སྦུ་ལས་བྱས་པའི་གོས། །མོ་གཤམ་བུས་བགོས་ནམ་མཁའི་མེ་ཏོག་འཚང༌། །མ་རིག་སྒོ་ངའི་སྦུབས་དེ་རྟོགས་པས་བརྟོལ། ༡༥༧ །སྐད་ཅིག་འབྲལ་མེད་འོད་གསལ་དེ་བཞིན་ཉིད། །ཤེས་ནས་ཐོབ་བྱའི་ཚུལ་གྱིས་བགྲོད་མེད་པར། །སྤང་གཉེན་འཇུག་སྒོ་དུ་མས་དཀྲིས་ཏེ་མཐར། །བྱང་ཆུབ་འགལ་འདུ་འདི་ཡང་སུ་ཡི་སྤྲུལ། ༡༥༨ །དེ་ནས་འདྲེན་པས་ཡོངས་བཟུང་སྦྲང་རྩི་ཅན། །གྲུབ་པའི་རྣ་རྒྱན་ནོར་གྱི་དཔལ་གླིང་དུ། །མཐོང་བས་གསལ་བ་པདྨའི་རྩ་ལག་དེ། །མ་བོས་པར་ཡང་སྙིང་རྗེའི་སྟོབས་ཀྱིས་ཆས། ༡༥༩ །འདི་ཅི་ས་ལ་ལྷུང་བའི་མཁའ། །བཻ་ཌཱུརྻ་ཕྱིས་མེ་ལོང་ངམ། །མུ་ཏིག་རླབས་ཕྲེང་བརྐྱངས་པ་ལས། །གངྒཱ་འཛིན་དུ་ངེས་ནས་དེར། ༡༦༠ །གྲུ་ལ་ཞོན་པའི་ཚོང་པ་བཅས། །ངང་མོ་བཞིན་དུ་འཇུག་པ་ན། ཁ་ཡི་མདུང་གིས་ཕུག་པའི་ཀླུ། །མ་བཟོད་འཁོན་བླན་དུས་རིག་པས། ༡༦༡ །མི་སྙན་ཚིག་གིས་དྲངས་པའི་རླབས། །དུས་མཐའི་རླུང་བཅས་གཡོ་བ་ཡང༌། །འགྲོ་ལ་བུ་ལྟར་བརྩེ་བའི་མ། །བུ་གཅིག་སྨྱོ་ལ་མི་ཁྲོ་བར། ༡༦༢ །རྟག་ཏུ་འཛའ་བའི་དཔའ་མོ་ལྔ། །རྡོ་རྗེ་མཆུས་བརྟེན་མེ་ལྟར་དུ། །འབར་དང་རབ་ཏུ་འབར་བ་ཡིས། །གླགས་ལྟ་བྱ་རོག་བཞིན་དུ་བསྐྲད། །༼༡༩༦༽༡༦༣ །སྔར་མའི་གཡུལ་དང་རྩལ་ཆུང་འཕོང༌། །མི་མཁས་རིག་པ་བྱེ་མའི་མཁར། །མ་རྟོགས་མྱོང་བ་འཆད་པ་ལྔ། །རང་མཚང་སྟོན་པའི་མེ་ལོང་ཉིད། ༡༦༤ །གྲུབ་པའི་གཟི་བརྗིད་ཆེར་འབར་བས། །འགྲན་ཟླ་སྐད་ཅིག་བཅིངས་བའི་ཟིལ། །མ་བཟོད་རི་མཚོ་ཁོར་ཡུག་བཅས། །སེམས་ལྡན་བཞིན་དུ་རེ་ཞིག་འདར། ༡༦༥ །རྙེད་པའི་མཆོག་ཕྱིར་ཕན་པ་ཡི། །སེམས་ལྡན་དེ་དང་དོན་མཐུན་རྣམས། །འབྲས་བུ་འབྱིན་ལ་མངོན་ཕྱོགས་པའི། །སྤྲོ་དང་ཡུལ་གྱི་དགེ་མཚན་འགྲན། ༡༦༦ །ཆུ་གཏེར་དབུས་ན་རིན་ཆེན་གྱི། །མཆོད་སྡོང་ལྷུན་པོ་གཉིས་པ་ནི། །སྣ་ཚོགས་ཚོན་བརྒྱ་འཛིན་པའི་ནོར། །སོ་ཕག་ཐང་གིས་ཁ་བསྒྱུར་བ། ༡༦༧ །དེ་ན་ཤེལ་ལ་མེ་ཏོག་དང༌། །མུ་ཏིག་དྲྭ་བའི་མདངས་འཕོས་པས། །ཆུ་མཚོ་གཞན་པ་པདྨ་ཅན། །གཏིང་མཐའ་བརྟགས་པའི་ནེམ་ནུར་བྱེད། ༡༦༨ །དེ་བཞིན་བཀོད་པའི་ཁྱད་པར་ནི། །དག་པའི་མཚན་ཉིད་མི་མཚོན་ཏེ། །སྒྱུ་འཕྲུལ་དྲྭ་བ་རྡུལ་སྤངས་པ། །རྣམ་པ་ཐམས་ཅད་གཟུགས་སུ་སྣང༌། ༡༦༩ །ཞབས་སེན་ནོར་བུའི་ཁ་རིས་ཀྱིས། །རྡོ་རྗེ་འཛིན་དང་ཚངས་སོགས་གཙུག །མཛེས་བྱས་དཔལ་ལྡན་རྒྱུ་སྐར་གྱི། །འཁོར་ལོའི་མགོན་པོ་ལྷ་ཡི་ལྷས། ༡༧༠ །སྲིད་གསུམ་དང་བར་མཛད་པ་དེར། །དཔེ་ལས་འདས་པའི་གདུགས་བརྩེགས་སོགས། །ཡིད་བྱུང་ནམ་མཁའ་མཛོད་ཀྱི་སྒོ། །ཀུན་བཟང་སྤྱོད་ལ་ཞུགས་པས་ཕྱེས། ༡༧༡ །ཆོག་༼༡༩༧༽ཤེས་འཁོར་ལོ་འཕགས་ནོར་ནི། །མི་བདག་ལེགས་བྱས་རྒྱལ་སྲིད་ཉིད། །མ་འབད་པར་ཡང་ཕྲིན་ལས་ནི། །རླབས་ཆེན་དགེ་བར་གྱུར་དེ་མཚར། ༡༧༢ །དད་དང་སྡང་ལ་ཉེ་རིང་གི །རྟོག་པ་མི་མངའ་བེམས་པོ་ཡི། །ཟོལ་དུ་བརྫུས་འདྲ་འཇིག་རྟེན་མགོན། །འཇིག་རྟེན་དབང་སྲས་དགེ་མ་ཟུང༌། ༡༧༣ །རིན་ཆེན་ལས་བྱས་རིན་ཆེན་གྱི། །སྣང་བརྙན་ལས་སྣ་ཚོགས་པའི་འཕྲུལ། །བཅུ་དྲུག་ལྷག་པའི་བརྒྱ་ཕྲག་གཉིས། །གྲུ་འཛིན་གཞན་དུ་འཕོས་འདྲ་བསྒྲུབས། ༡༧༤ །དེ་དག་ནོར་བུའི་གཞལ་མེད་ཁང༌། །དག་པའི་ལོགས་སུ་འཕོས་གྱུར་པ། །ཕྱོགས་བཅུ་ནས་ལྷག་འདྲེན་པ་སྟོང༌། །རྣམ་འགྱུར་གཅིག་ཏུ་སྟོན་པར་འཕྲུལ། ༡༧༥ །མཁའ་ལ་མཆོད་ཕྱིར་འོང་བའི་ལྷ། །ཕྱོགས་ཀུན་མེ་ཏོག་དོགས་པས་ཏེ། །ས་གཞིར་གཟུགས་ཀྱི་སྐུ་མཛེས་པས། །མཚོ་ལ་གཟའ་སྐར་ལས་ཀྱང་བཀྲ། ༡༧༦ །གསེར་གྱི་པདྨོ་སྤོས་མཆོག་སོགས། །འོད་ཟེར་རབ་བཀོད་མཆོད་སྤྲིན་སྤྲོས། །དེ་བཞིན་དམ་པའི་ཆོས་འཛིན་ཞིང༌། །བྱང་ཆུབ་རྫོགས་པར་སྤྱོད་པས་སོ། ༡༧༧ །འཕགས་དང་རོ་གཅིག་དག་པའི་ཞིང༌། །ཐེག་ཆེན་རྟག་ཏུ་ལོངས་སྤྱོད་པ། །གང་དེ་རྩོད་པའི་མེ་འོབས་སུ། །སྙིང་སྟོབས་གོ་ཆ་བགོས་ནས་བྱུང༌། ༡༧༨ །སྨིན་ནས་གྲོལ་བའི་དཔལ་བྱིན་ཅིང༌། །ཐར་པའི་ས་བོན་མ་བཏབ་པའི། །ལུས་ཅན་འཛིན་མའི་ཁྱོན་འདི་ན། །སྲིད་པ་ཡིན་ནམ་འཕྱང་མོ་ཉུག ༡༧༩ །ཇི་ལྟར་ཞབས་ཀྱི་རེ་ཁཱ་༼༡༩༨༽ཡིས། །ས་ལ་མི་འདེབས་འཁོར་ལོས་སྒྱུར། །དེ་བཞིན་ཉིང་མཚམས་སྦྱོར་སྤངས་པའི། །འཕགས་པ་ཞིང་ནས་ཞིང་དུ་འགྲོ། ༡༨༠ །རྣམ་འཕྲུལ་དབྱིངས་སུ་ཐིམ་རྩོམ་པ། །བྲལ་བས་ཉེན་པའི་ཡིད་ཅན་ཡིད། །ཀྱེ་མ་རྩོད་ལྡན་བསྟན་པའི་གཞུག །སྐལ་ལྡན་གདུལ་བྱས་དམན་ཞེས་བྲིད། ༡༨༡ །ས་ལས་རྒྱལ་བ་ཕོ་བྲང་དང༌། །རྒྱ་མཚོའི་དོན་གྲུབ་གྲོང་ཁྱེར་དུ། །འཇུག་པའི་སྤྲོ་བས་བརྟས་པ་དེ། །འཕགས་པའི་ཁབ་ན་དལ་གྱིས་སོང༌། ༡༨༢ །འདོད་ལ་ཆགས་པས་མི་འཆིང་ཞིང༌། །འཇིགས་མེད་འབྱོར་ལ་མི་སྲེད་པར། །མུན་པ་བཏང་བའི་ཟླ་བ་ཡང༌། །ཞིང་གི་དཔལ་གྱིས་ངོམས་པ་འདྲ། ༡༨༣ །དེ་ཡང་བྱང་ཆུབ་སེམས་དཔའ་ཡི། །རྫུ་འཕྲུལ་འོད་མཐའ་ཡས་པའི་ཞིང༌། །བ་སྤུའི་བུ་གའི་རྗེས་སོང་བ། །ཡིད་འཐད་རི་བོ་གྲུ་འཛིན་ཡོད། ༡༨༤ །དྲི་མེད་འོད་ཕྲེང་གཡོ་བ་ཡི། །ནེམ་ཞིང་འཕར་བའི་ས་གཞི་ནི། །རྫིང་དང་ཐེམ་སྐས་དུ་མ་དང༌། །ལྷུན་པོ་བལྟ་ན་སྡུག་པས་མཛེས། ༡༨༥ །ངོགས་རྣམས་ཡན་ལག་བརྒྱད་ལྡན་ཆུ། །རྣམ་པ་དུ་མའི་ཆེས་སྒྲ་ཅན། །ཙནྡན་ལྗོན་པའི་བསིལ་གྲིབ་དུ། །སྤོས་ཀྱི་གླང་པོའི་ཁྱུ་དག་རྒྱུ། ༡༨༦ །གཞན་དག་ཤིལ་དང་དངུལ་ལ་སོགས། །ཤིང་མཆོག་ཁ་དོག་ཐ་དད་པ། །འདོད་རྒུར་སྒྱུར་བའི་བྱ་རྣམས་ཀྱང༌། །སྣ་ཚོགས་ཆོས་ཀྱི་སྒྲ་སྙན་འབྱིན། ༡༨༧ །འོད་ཟེར་འབར་བའི་འདབ་སྟོང་བ། །བུང་བ་མྱོས་པའི་གླིང་བུ་ཅན། །ཚུལ་ཁྲིམས་ངད་པས་ཁྱབ་པ་ཡིས། །ལྷ་༼༡༩༩༽མིའི་དྲི་བསུང་ཟིལ་གྱིས་མནན། ༡༨༨ །དེ་ན་སྐར་ཁུང་རྟ་བབས་དང༌། །ནོར་བུའི་ཀ་བ་སྟོང་ཕྲག་ཅན། །ཆུ་ཤེལ་གཞལ་ཡས་གྲུ་བཞི་པ། །ཚད་ནི་བསམ་པའི་རྗེས་སུ་འགྲོ། ༡༨༩ །གསེར་གྱི་སྐུད་པར་བརྒྱུས་པ་ཡི། །མུ་ཏིག་དཀར་དམར་དྲྭ་ཕྱེད་དཔྱངས། །རྔ་ཡབ་ཟླ་བའི་མེ་ལོང་དང༌། །གཡེར་ཁའི་ཕྲེང་བ་སྒྲ་སྙན་འཇོ། ༡༩༠ །སྤོས་མཆོག་དུ་མའི་ངད་ལྡང་ཞིང༌། །ཡན་ལག་ལྔ་ལྡན་རྔ་སྒྲ་དང༌། །གླུ་གར་སིལ་སྙན་པི་ཝཾ་གི །བསྟོད་དབྱངས་ཉམས་བརྒྱས་སྒེག་པ་སྒྲོགས། ༡༩༡ །བྱེད་པོས་བྲིས་འདྲའི་རིན་ཆེན་གྱི། །འཇའ་སྤྲིན་ལྷ་རྫས་ཆར་འབེབས་པས། །ཉི་འོད་སྟོང་འབར་ནོར་བུའི་ཏོག །གློག་འགྱུའི་སྣང་བར་སྒྲིབ་ལ་བརྩོན། ༡༩༢ །ཨུད་པལ་པུཎྜ་རཱི་ཀ་སོགས། །རིན་ཆེན་མེ་ཏོག་འཁྲིགས་པ་ན། །གོས་བཟང་དུ་མའི་རྒྱན་བཀོད་པ། །རྒྱལ་མཚན་མཛེས་པའི་ཡིད་བཞིན་ནོར། ༡༩༣ །གྲུབ་པ་ལྷ་དང་རིག་འཛིན་དང༌། །བདུད་དང་ཚངས་དབང་ཅོད་པན་ལ། །ཞབས་སྟེགས་བཀོད་པའི་པད་དཀར་འཆང༌། །སྙིང་རྗེའི་རོལ་པས་རྩེ་བ་དེས། ༡༩༤ །འགྲོ་བའི་བསམ་པ་ཇི་ལྟ་བར། །རྟོག་པ་མེད་པར་དབུགས་དབྱུང་བའི། །ཐེག་མཆོག་ཀ་ལ་པིང་ཀའི་གླུས། །ངལ་བས་སྟེགས་དེ་དབུགས་འབྱིན་མཛད། ༡༩༥ །དེར་ནི་ནོར་བུས་བགྲུངས་པའི་མཚོར། །ངང་པའི་རྒྱལ་པོ་དགའ་བ་ལྟར། །རྣམ་པ་མེད་པའི་སྒྱུ་ཐབས་ཀྱང༌། །རྣམ་བཅས་གཉིས་སྣང་ཟོལ་གྱི་བརྩེ། ༡༩༦ །བསམ་གཏན་དུལ་བའི་བཞོན་པ་༼༢༠༠༽འདིས་ཞོན་ཏེ། །འཁོར་བར་དབེན་པ་ཐར་པ་ཞི་བའི་གྲོང༌། །མྱ་ངན་མེད་པའི་མེ་ཏོག་དགའ་ཚལ་དེར། །སྐྱེ་ལ་བག་ཡོད་བསྐུལ་བའི་སླད་དུ་རྒྱུ། ༡༩༧ །ལག་པས་སྣོད་བཞིན་ཆུ་གཏེར་ཆེན་པོ་ལ། །བཟུང་བ་གོམས་པའི་དེད་དཔོན་གཞན་པ་དེས། །གཞན་དོན་རིན་ཆེན་སྒྲུབ་ཕྱིར་ཡང་ནས་ཡང༌། །འཁོར་བའི་རྒྱ་མཚོར་སྤྲོ་བའི་ཚུལ་གྱིས་ཞུགས། ༡༩༨ །དེ་ཚེ་རྒྱལ་རིགས་རིན་ཆེན་གྲགས་པའི་འོད། །བསླབ་པའི་དྲི་མས་མོག་པོར་གྱུར་པ་དེ། །སྤྲིང་ཡིག་གསར་པས་བྱི་དོར་མཛད་པ་ཡང༌། །བག་མེད་གྱུར་ལ་རྔ་སྒྲའི་དཔལ་ཡོན་བཟུང༌། ༡༩༩ །དུས་སུ་ལྷགས་པས་པདྨའི་ཁ་བྱེ་ཞིང༌། །དུས་ཀྱིས་ཁུ་བྱུག་བུ་མོས་མགྲིན་གླུ་ལེན། །བསྐལ་མང་བྱེ་བར་བསྒྲུབས་པའི་ཕྲིན་ལས་ཀྱང༌། །དུས་ལས་མི་ཡོལ་དུས་ཀྱི་རླབས་དང་མཚུངས། ༢༠༠ །ས་སྟེང་དགེ་བའི་ཆུ་རླུང་ཇི་སྙེད་པ། །འགྲོ་འོང་རྙོགས་པ་ཀུན་ཞི་བདུད་རྩིའི་གཏེར། །ལུས་ཅན་ཐར་པའི་སྲོག་འཚོ་མཁས་རྣམས་ཀྱིས། །སྙན་ཚིག་ཆུན་པོས་དབྱངས་དེར་ཕྱག་བགྱིའོ། ༢༠༡ །ཐོག་⁽1763⁾སངས་རྒྱས་མཐའ་དབུས་བྲལ་ལྷུན་གྲུབ་ཞི། །དཔེ་མེད་རང་གིས་རྣམ་མཁྱེན་བརྙེས། །ལམ་སྟོན་ནུས་པས་རང་གཞན་གྱི། །དོན་མཛད་ཁྱོད་ལ་ཕྱག་འཚལ་ལོ། ༢༠༢ །དག་⁽1763⁾ཆོས་གསལ་གཉན་པོའི་ལམ་མཐར་ཕྱིན། །བརྟག་པར་མི་ནུས་ངེས་ཚིག་དང༌། །གཉིས་མེད་གཉིས་སུ་རྟོག་པ་ལས། །རྣམ་གྲོལ་ཁྱོད་ལ་ཕྱག་འཚལ་ལོ། ༢༠༣ །དྲི་⁽1763⁾ཚོགས་མེད་རང་བཞིན་འོད་གསལ་ཉིད། །༼༢༠༡༽སེམས་ཅན་ཀུན་ལ་རྗེས་ཞུགས་པ། །མཐོང་བའི་ཡེ་ཤེས་ཆགས་ཐོགས་ཀྱི། །སྒྲིབ་བྲལ་ཁྱོད་ལ་ཕྱག་འཚལ་ལོ། ༢༠༤ །རིགས་⁽1763⁾ཁམས་དང་རང་བཞིན་ཆོས་སྐུའི་ཁམས། །གནས་སྐབས་གསུམ་དུ་གཙང་བདག་བདེ། །རྟག་པར་བསྟན་ནས་སྐྱོན་ལྔ་པོ། །སྤོང་མཛད་ཁྱོད་ལ་ཕྱག་འཚལ་ལོ། ༢༠༥ །དག་⁽1763⁾བྱང་ཆུབ་ཐོབ་བྲལ་དང་དོན་གཉིས་རྟེན། །ཟབ་ཅིང་རྒྱ་ཆེ་བདག་ཉིད་ཆེ། །ཤེས་གསུམ་ལས་འདས་བསམ་ཡས་ཡུལ། །དབང་བརྙེས་ཁྱོད་ལ་ཕྱག་འཚལ་ལོ། ༢༠༦ །འཇིག་རྟེན་འཇིག་རྟེན་ལས་འདས་པས། །དབྱེར་མེད་བྲལ་དང་སྨིན་པ་ཡི། །རྒྱུ་འབྲས་རྟོགས་ནས་སྟོན་པ་ལ། །མི་བསྙེངས་ཁྱོད་ལ་ཕྱག་འཚལ་ལོ། ༢༠༧ །ཐུགས་⁽1763⁾ཕྲིན་ལས་གསུང་སྐུ་ཡི་གསང་བ་སོགས། །ཁྱབ་བདག་རྟག་ཏུ་ལྷུན་⁽1763⁾ཡོན་ཏན་གྲུབ་པ། །ཆོས་དཀར་སྨན་ལྗོངས་བསྐྱེད་པའི་ས། །རྟོག་མེད་ཁྱོད་ལ་ཕྱག་འཚལ་ལོ། ༢༠༨ །གང་དུ་འཕགས་པའི་ཤེས་པ་ནི། །རྡོ་རྗེའི་ཡེ་ཤེས་སྟོབས་བསྐྱེད་པས། །ཡེ་ཤེས་མདུད་པ་ཆེན་པོ་བསལ། །འདུ་ཤེས་འཆིང་བ་ཡོངས་སུ་བཅད། ༢༠༩ །དེ་ཡིས་འགྲོ་ལ་དུས་གསུམ་དུ། །བྱང་ཆུབ་དམ་པ་བདུད་རྩིའི་རླུང༌། །ཐུན་མོང་སྤྱད་པར་ཕབ་པ་ཡི། །མི་མཆོག་བླ་མེད་དེ་ལ་འདུད། ༢༡༠ །སྙན་དངགས་ཚུན་པོ་གསར་པ་དབྱངས་ཅན་རྣ་རྒྱན་བསྔགས་འོས་ཚལ་ལས་བླང༌། །དེ་ཡི་སྤྱོད་བཟང་ཆུ་རྒྱུན་འཇིག་རྟེན་འདའ་བར་འབབ་པའི་འཇུག་ངོགས་ན། །ལྗོན་པ་བཞིན་དུ་ཡོན་ཏན་བྱེ་བ་རྫོགས་བྱེད་འཁྲི་ཤིང་ཅན། །ཟླ་༼༢༠༢༽བས་བཟུང་བའི་གྲུ་འཛིན་ཚལ་གྱི་པདྨ་དཀར་པོ་ཉིད་གྱུར་ཅིག ༢༡༡ །པདྨའི་སྤྱན་རས་ཡངས་པས་པདྨོ་ཅན་གྱི་ས་གཞི་ལ། །སྤྲོ་དང་ལྷན་ཅིག་ཆོས་སྙན་སྣང་བས་ལུང་བསྟན་སར་བཟུང་སྟེ། །ཆོས་དབྱིངས་ཀུན་ཏུ་གྲགས་པའི་རྔ་སྒྲ་སྨོན་ལམ་མཐར་སོན་པ། །སེམས་ཀྱི་དེ་ཉིད་འགྲོ་ཁམས་རྒྱ་མཚོས་རྟག་ཏུ་མཐོང་བར་ཤོག ༢༡༢ །རྣམ་ཐར་སྒྲོན་མེའི་སྣང་བ་ལ། །དད་དང་དཔྱོད་དང་ཡི་རངས་པས། །སྒྲིབ་པའི་རྡུལ་ནི་རབ་སྤངས་ཏེ། །འཁོར་བ་ཡུན་རིང་སྣང་བར་འགྱུར། ༢༡༣ །འཕགས་པའི་རྣམ་ཐར་པདྨ་གཞོན་ནུའི་ནགས་ཀླུང་འཐུག་པ་བར་མེད་པ་ཞིག་ན། །ཕྲེང་བརྒྱུད་མཁན་པོ་ཡང་བསྟར་བ་ལ་མངོན་དུ་ཕྱོགས་པའི་མཐུན་དཔེ་རིག་སྟེ། །བྱང་ཆུབ་སེམས་དཔའི་སྤྱོད་པ་ལ་ཤིན་ཏུ་འདུན་པས་འགྲོ་ཞིང་ནགས་ཀྱི་རི་དྭགས་དང་ཕན་ཚུན་དུ་ཚུལ་མཚུངས་པ་བློ་གྲོས་མཐའ་ཡས་གྱིས་མེ་ཏོག་རྒྱས་པའི་དུས་འཕགས་པའི་བྱིན་གྱིས་བརླབས་པ་ན། །མེ་ཏོག་ཆུང་ངུ་ཞིག་དད་པས་བླངས་ཏེ་ཐོས་པ་ཅན་གྱི་རྣ་རྒྱན་དུ་བསྟར་བའོ། །སརྦ་དཱཀ་ལྱཱ་ཎཾ་བྷ་བནྟུ། །ཤུ་བྷཾ། ཤུ་བྷཾ། ཤུ་བྷཾ། ཤློ་ཀ་ང་བརྒྱད་ཡན་ཆད་སྔ་མོ་བརྩམས་ནས་འཕྲོས་སྙོམ་ལས་སུ་ཡུན་རིང་ལུས་པར། སླད་ནས་ཡེ་ཝཾ་ཐར་རྩེ་མཆོག་སྤྲུལ་མཁྱེན་རྟོགས་དབང་ཕྱུག་བཀས་བསྐུལ་རྗེས་སུ་དྲན་ཏེ་འཕྲོ་མཐུད་པའོ། །སརྦ་མངྒ་ལཾ།། །།