༄༅། །དཔལ་ཧེ་རུ་ཀ་ལ་བསྟོད་ཕྱག་འཚལ་བ་བདེ་ཆེན་རོལ་བ་ཞེས་བྱ་བ་ཞུགས་སོ། །

༄༅། །བླ་མ་དང་དཔལ་ཧེ་རུ་ཀ་ལ་ཕྱག་འཚལ་ལོ། །སྤྲོས་པའི་མཚན་མ་ཀུན་ལས་གྲོལ། །དངོས་པོ་ཀུན་ཁྱབ་བདེ་བ་ཆེ། །སེམས་ཀྱི་རྡོ་རྗེར་ཟུང་འཇུག་ཤྲཱི་པ། །དཔལ་ལྡན་བདེ་བ་མཆོག་ལ་འདུད། །བདག་མེད་རོལ་ཧེ་པ་ཆེན་པོའི་དབྱིངས། །སྙིང་རྗེའི་རྗེས་སུ་ཆགས་རུ་པའི་མདངས། །དམ་པའི་བདག་ཀ་ཏུ་རོ་གཅིག་པ། ཧེ་རུ་ཀ་ལ་གུས་པས་འདུད། །གཞོམ་མེད་དཔྱིད་ཀྱི་དཔའ་བོ་ནི། །རྣལ་འབྱོར་མ་དཔལ་གཏུམ་མོར་འཁྱུད། །ཞུ་བདེས་འཁོར་ལོ་གསུམ་ཁྱབ་པ། །དཔའ་བོའི་དབང་ཕྱུག་ལ་ཕྱག་འཚལ། །དཀར་དམར་སྣང་བའི་དྲྭ་བ་ནི། ཁ་སྦྱོར་ནམ་མཁའི་རྡོ་རྗེར་བསྡོམས། །ལྷན་ཅིག་སྐྱེས་དངོས་མཁའ་འགྲོ་མའི། །དྲྭ་བ་སྡོམ་ལ་ཕྱག་འཚལ་ལོ། །ཀུན་བརྟག་གཞན་དབང་འཁོར་ལོ་ནི། །ཡོངས་གྲུབ་ཕྱག་རྒྱ་ཆེན་པོར་བསྡོམས། །སྲིད་ཞི་མཁའ་ལྟར་མཉམ་པར་གཟིགས། །འཁོར་ལོ་སྡོམ་པ་ལ་ཕྱག་འཚལ། །བདེ་གཤེགས་སྙིང་པོ་དག་པའི་གཞི། །དཀར་པོ་གཅིག་ཐུབ་ལམ་གྱི་མཆོག །ལྷན་ཅིག་སྐྱེས་པ་འབྲས་བུའི་སྐུ། །གཅིག་གི་བདག་ཉིད་ལ་ཕྱག་འཚལ། །གཤིས་ལུགས་ཀུན་རྫོབ་དོན་དམ་དྲི། །བསྐྱེད་དང་རྫོགས་པའི་སྦྱོར་བས་སྦྱངས། །ཐབས་ཤེས་ཨེ་ཝཾ་ཟུང་འཇུག་སྐུ། །གཉིས་ཀྱི་བདག་ཉིད་ལ་ཕྱག་འཚལ། །རྩ་རླུང་ཐིག་ལེ་རྡོ་རྗེའི་ཁམས། །རྣལ་འབྱོར་གསུམ་གྱི་བྱེད་པས་བཅིངས། །འཁོར་ལོ་གསུམ་གྱི་འདྲེན་པ་སྟེ། །གསུམ་གྱི་བདག་ཉིད་ལ་ཕྱག་འཚལ། །གནས་སྐབས་༼༡༥༥༽བཞི་ཡི་ཆར་ཡང་ནི། །རྡོ་རྗེ་བཞི་ཡི་ལྷུམས་སུ་ཞུགས། །སྐུ་བཞིར་མངོན་པར་བྱང་ཆུབ་པ། །བཞི་ཡི་བདག་ཉིད་ལ་ཕྱག་འཚལ། ཁམས་དང་ཕུང་པོར་རྣམ་རྟོག་པ། །ཡེ་ཤེས་ལྔ་ཡི་ཏིང་འཛིན་གྱིས། །རྟག་པ་ལ་སོགས་ཕྱག་རྒྱར་གྲུབ། །ལྔ་ཡི་བདག་ཉིད་ལ་ཕྱག་འཚལ། །འབྱུང་བཞི་མཁའ་དང་ཡེ་ཤེས་ཁམས། །ཟབ་ལམ་རྣལ་འབྱོར་དྲུག་གིས་བཅིངས། །རིགས་དྲུག་ཁྱབ་བདག་བཅོམ་ལྡན་འདས། །དྲུག་གི་བདག་ཉིད་ལ་ཕྱག་འཚལ། །སྦྱང་བྱ་ཚོགས་དྲུག་ཀུན་གྱི་གཞི། །སྦྱོང་བྱེད་བྱང་ཆུབ་ཡན་ལག་སོགས། །སྦྱངས་འབྲས་ལྷ་སྐུ་བདེ་བ་ཆེ། ཁ་སྦྱོར་བདུན་ལྡན་ལ་ཕྱག་འཚལ། །ཚོགས་བརྒྱད་འཁོར་བའི་བག་ཆགས་ཀུན། །འཕགས་ལམ་བརྒྱད་ལ་སོགས་པས་བཅོམ། །ཡོན་ཏན་བརྒྱད་ལྡན་རྡོ་རྗེ་འཆང༌། །མི་བསྐྱོད་རིགས་སུ་བཞེངས་ཕྱག་འཚལ། །ལུགས་འབྱུང་རྟེན་ཅིང་འབྲེལ་འབྱུང་བ། །བདེན་དོན་རྣམ་པས་ལུགས་སུ་ལྡོག །འཕོ་ཆེན་བཅུ་གཉིས་དག་པའི་སྐུ། །ཐབས་ཤེས་རིགས་དྲུག་ལ་ཕྱག་འཚལ། །བདེན་དངོས་དེ་ཉིད་བཅུ་དྲུག་དྲི། །སྐད་ཅིག་རྣམ་པའི་རིམ་ལས་དག །དགའ་བ་བཅུ་དྲུག་མཐར་སྐྱེས་པ། །འགྱུར་བ་མེད་ལ་ཕྱག་འཚལ་ལོ། །ཕུང་ཁམས་སྐྱེ་མཆེད་ཚོགས་ལ་སོགས། །བྱང་ཆུབ་ཕྱོགས་ཆོས་རང་བཞིན་ནི། །སོ་བདུན་ལྷ་ཡི་དཀྱིལ་འཁོར་བ། །དངོས་གྲུབ་བདག་ཉིད་ལ་ཕྱག་འཚལ། །ལཱུ་ཡི་དྲིལ་བུ་ཀཧྞ་པ། །ཏེ་ལོ་ཛྙཱ་ན་སིདྡྷི་སོགས། །གྲུབ་པ་དཔའ་བོ་རྣལ་༼༡༥༦༽འབྱོར་མ། །བདེ་བ་མཆོག་ཏུ་རོལ་ཕྱག་འཚལ། །རྡོ་རྗེ་ནང་གི་མཆོད་སྤྲིན་ནི། །ཟག་མེད་བདེ་ཆེན་བདུད་རྩིར་སྦར། །ལྷན་སྐྱེས་ལང་ཚོ་རྒྱས་བྱེད་པ། །བདག་པོར་ལོངས་སྤྱོད་ཐིམ་པར་བཞེས། །འདོད་ཁྲོའི་རྩ་བ་རྨོངས་པའི་སེམས། །དྲི་བྲལ་རང་གསལ་མི་བསྐྱོད་པར། །བསལ་བཞག་བྲལ་བས་གློ་བུར་གྱི། །ཉེས་པ་རང་བཞིན་ཚངས་པར་མཛོད། །འཁོར་འདས་སྣང་སྟོང་ཟུང་འཇུག་དངོས། །བསོད་ནམས་ཡེ་ཤེས་འཕོ་མེད་ཀྱི། །ཚོགས་གསུམ་ལྷུན་གྱིས་གྲུབ་པ་ཉིད། །རྟོགས་པས་གྲོལ་ལ་རྗེས་ཡི་རང༌། །མི་ཤིགས་ནཱ་དའི་རང་སྒྲ་སྟེ། །ལོངས་སྤྱོད་ཡོངས་སུ་རྫོགས་ལས་སྐྱེས། །རྩོལ་མེད་རྡོ་རྗེ་ཆོས་ཀྱི་དབྱངས། །དུས་གསུམ་བར་མ་ཆད་བསྒྲག་གསོལ། །སྤྲོས་པས་གཙང་ཞིང་རྒྱུན་གྱིས་རྟག །ཁ་སྦྱོར་བདེ་ཆེན་དམ་པའི་བདག །མི་འགྱུར་བརྟན་གཡོ་ཀུན་གྱི་སྲོག །སྲིད་མཐའ་ཐུག་པར་དེར་སྣང་གསོལ། །འཁོར་ལོ་སྡོམ་པའི་དཀྱིལ་འཁོར་དུ། །དངོས་ཀུན་བཏུད་དེ་སྐྱབས་སུ་མཆི། །ཐུགས་རྗེའི་ཆབ་ཀྱིས་བརླན་པ་དང༌། །རྣལ་འབྱོར་མ་རྣམས་རྗེས་བརྩེར་མཛོད། །དེ་རིང་མགོན་པོ་དཔང་བཞག་ནས། །བདག་གིས་རྡོ་རྗེའི་སེམས་མཆོག་བསྐྱེད། །རྡོ་རྗེའི་ལམ་ལ་བདག་ཞུགས་ཏེ། །འགྲོ་ཀུན་ཆོས་ཀྱི་དབྱིངས་སུ་བསྒྲལ། །སྐྱེ་འདི་ཉིད་ནས་བྱང་ཆུབ་བར། །རྡོ་རྗེ་ཐེག་པའི་རིགས་སུ་ངེས། །དཔལ་ལྡན་བླ་མ་གཙུག་ཏོར་གྱི། །ནོར་བུའི་རྒྱན་དང་མི་འབྲལ་ཤོག །གསང་བའི་བརྟུལ་ཞུགས་སྒྲ་བཞིན་སྤྱོད། །དམན་དང་ལོག་པའི་ཕྱོགས་༼༡༥༧༽ལས་རྒྱལ། །འཇིགས་མེད་ཧེ་རུ་ཀ་དཔལ་གྱི། །བདེ་བས་དངོས་ཀུན་སྡོམ་པར་ཤོག །རྟག་ཏུ་བོལླ་ཀཀྐོ་ལ། །མི་འབྲལ་བདེ་བས་ལུས་ཕུག་ནས། །འཕོ་མེད་སྲོག་གི་ཐིག་ལེ་ནི། །ལྷན་ཅིག་སྐྱེས་དགར་རྟག་བརྟན་ཤོག །དངོས་ཀུན་ནམ་མཁའ་ལྟ་བུར་རིག །ཟབ་མོའི་ཆོས་ཀུན་སྙིང་རྗེས་འདོམས། །གནས་གསུམ་ཕོ་ཉའི་འདུ་བ་དང༌། །ཚོགས་ཀྱི་འཁོར་ལོར་རབ་སྤྱོད་ཤོག །འདའ་དཀའ་རྡོ་རྗེའི་དམ་ཚིག་ལས། །རྨི་ལམ་དུ་ཡང་ཉམས་མེད་པར། །ཕྱོགས་བཅུ་དུས་གསུམ་གསང་བའི་མཛོད། །ཇི་སྙེད་འཛིན་པའི་བདག་པོར་ཤོག །དགེ་འདིས་བདེ་མཆོག་རྡོ་རྗེ་སེམས། །ཚེ་འདིར་བདག་གིས་མྱུར་གྲུབ་སྟེ། །མཁའ་མཉམ་འགྲོ་ཀུན་ཧེ་རུ་ཀའི། །གོ་འཕང་མཆོག་ལ་འགོད་པར་ཤོག །ལྗོངས་ཁ་བ་ཅན་གྱི་དབུས་འགྱུར་འཆང༌། དྲང་སྲོང་སྲིན་པོ་རི་རང་བྱུང་ཧེ་རུ་ཀའི་ལྷ་ཁང་དུ། དཔལ་འཁོར་ལོ་སྡོམ་པའི་རྣལ་འབྱོར་ལ་གནས་ཏེ་ག་ཎ་ཙཀྲར་ལོངས་སྤྱོད་པའི་སྐལ་པ་བཟང་པོའི་རྗེས་སུ་འབྲེལ་བར། །ཀརྨ་ངག་དབང་ཡོན་ཏན་རྒྱ་མཚོ་བློ་གྲོས་མཐའ་ཡས་པའི་སྡེས་གང་དྲན་ཡུད་ཙམ་ལ་ཤུར་མར་བྲིས་པ་ཡ་ཐཱ་སིདྡྷི་རསྟུ། །དགེ་ལེགས་འཕེལ།། ༈

འཕགས་མ་གདུགས་དཀར་ཅན་ལ་བསྟོད་པ་བྱིན་རླབས་ཀྱི་སྣང་བ་ཞེས་བྱ་བ་བཞུགས་སོ།། དུས་གསུམ་སངས་རྒྱས་ཐམས་ཅད་ཀྱི། །གཙུག་ཏོར་ལས་འཁྲུངས་གདུགས་དཀར་འཛིན། །རིག་སྔགས་རྒྱལ་མོ་སྟོབས་པོ་ཆེ། །གཞན་གྱིས་མི་ཐུབ་བཅོམ་ལྡན་འདས། །འཁོར་༼༡༥༨༽དང་བཅས་པས་བདག་ཅག་ལ། །ཡེ་ཤེས་སྤྱན་གྱིས་གཟིགས་སུ་གསོལ། །ཆོས་བཟང་ལྷ་ཡི་འདུན་ས་ན། །བཞུགས་པའི་བཅོམ་ལྡན་ཤཱཀྱ་ཐུབ། །གདུང་བདུན་ལ་སོགས་རྫོགས་སངས་རྒྱས། །ཆོས་དང་བྱང་སེམས་ཉན་རང་གི །དགེ་འདུན་ཚོགས་ལ་གུས་ཕྱག་འཚལ། །རིག་སྔགས་འཆང་དང་དྲང་སྲོང་དང༌། །ཚངས་དབང་ལེགས་ལྡན་གསུམ་ལ་སོགས། །ཀུན་ལ་དད་པས་བདག་འདུད་ན། །གཙུག་ཏོར་རྒྱལ་མོ་འགྲུབ་གྱུར་ཅིག །རྡོ་རྗེ་གཙུག་ཏོར་ཕྱིར་བཟློག་ཚེ། །ཕྱག་སྟོང་དང་ནི་དབུ་སྟོང་མངའ། །བྱེ་བ་བརྒྱ་སྟོང་སྤྱན་རས་ཅན། །མི་ཕྱེད་འབར་བའི་མཚན་རྟགས་མངའ། །རྡོ་རྗེ་ཡངས་པ་ཆེན་པོ་ཡི། །ས་གསུམ་དཀྱིལ་འཁོར་མ་ལུས་པར། །བདག་དང་སེམས་ཅན་བདེ་ལེགས་མཛོད། །རིག་པ་དང་ནི་ཕྱག་རྒྱ་དང༌། །སྔགས་ཀྱི་ཚོགས་ཀྱིས་བསྲུང་དུ་གསོལ། །སངས་རྒྱས་བྱང་སེམས་ཐམས་ཅད་ཀྱིས། །གུས་པས་ཕྱག་བྱས་རྒྱལ་བའི་ཡུམ། །དཀར་དམར་མཐིང་བའི་ཁ་དོག་འཚེར། །དུག་གསུམ་མུན་ཆེན་བཅོམ་མཛད་མ། །སྒེག་གཤེ་དྲག་ཤུལ་རྒོད་ལ་སོགས། །ཉམས་ལྡན་སྣ་ཚོགས་ཞལ་རས་ལ། །རྡོ་རྗེའི་མཚན་རྟགས་སྤྱན་གསུམ་གསུམ། །དུ་མའི་སྤྱན་རྣམས་བགྲད་པ་དང༌། །ཟུར་མིག་གློག་འགྱུ་དྲག་ཏུ་གཟིགས། །རྡོ་རྗེའི་གདུགས་དང་ཕུར་བུ་མདའ། །རལ་གྲི་ལ་སོགས་ཕྱག་མཚན་འབར། །འཇིགས་ཚོགས་ལྔ་བརྒྱ་ཟ་བ་པོ། །ལྔ་བརྒྱ་གཡས་གཡོན་ཞབས་ཀྱིས་མནན། །བ་སྤུ་རྡོ་རྗེའི་མེ་མཚོན་འཁྲུགས། །བྱེ་བ་ཕྲག་༼༡༥༩༽བདུན་སངས་རྒྱས་ཀྱི། །ཅོད་པན་རྣམ་པར་འཆང་བ་མོ། །ཞི་ཁྲོ་འཆོལ་བའི་ཆ་ལུགས་ཅན། །ཁྲོ་མོའི་དཀྱིལ་འཁོར་འཁོར་ལོ་ན། །རྣམ་པར་རྒྱལ་མའི་དཔའ་ཆས་རྫོགས། །བདེར་གཤེགས་ཀུན་གྱི་གཙུག་ཏོར་གྱི། །འཁོར་ལོས་སྒྱུར་མ་འཁོར་བཅས་ལ། །སྒོ་གསུམ་གུས་པས་སྐྱབས་གསོལ་ཞིང༌། །གཟུངས་དང་མོས་པའི་མཐུ་དག་ལས། །བྱུང་བའི་མཆོད་སྤྲིན་རྒྱ་མཚོས་མཆོད། །འགལ་འཁྲུལ་ཉེས་བྱས་ཅི་མཆིས་བཤགས། །དགེ་ཚོགས་ཀུན་ལ་རྗེས་ཡི་རང༌། །ཆོས་ཀྱི་འཁོར་ལོ་བསྐོར་བ་དང༌། །མྱ་ངན་མི་འདའ་བཞུགས་པར་གསོལ། །དགེ་བ་བྱང་ཆུབ་མཆོག་ཏུ་བསྔོ། །རིག་པ་དང་ནི་ཕྱག་རྒྱ་ཡིས། །མཉེས་ཤིང་བདག་ལ་ཉེ་བར་མཛོད། །ཚེ་རབས་ཀུན་ཏུ་རྗེས་བཟུང་ནས། །ཕྱག་རྒྱའི་ཚོགས་དང་དབྱེར་མེད་མཛོད། །བདག་གི་གུས་པས་བཅོམ་ལྡན་འདས། །རིགས་སྔགས་རྒྱལ་མོར་གསོལ་འདེབས་ཀྱི། །ཡེ་ཤེས་ཐུགས་རྗེས་རྗེས་སུ་ཟུང༌། །རྒྱལ་དང་རྐུན་པོ་མེ་དང་ཆུ། །དུག་མཚོན་ལ་སོགས་འཇིགས་པའི་ཚོགས། །ཐམས་ཅད་བཟློག་པར་མཛད་དུ་གསོལ། །ལྷ་ཀླུ་གནོད་སྦྱིན་སྲིན་པོ་སོགས། །སྟོང་ཕྲག་བརྒྱད་ཅུ་རྩ་བཞི་ཡི། །གདོན་དང་གཟའ་ཀུན་འཇིགས་པར་མཛོད། །རྒྱུ་སྐར་ཐམས་ཅད་དགའ་བར་གྱིས། །མདངས་དང་མངལ་སོགས་ཟ་བ་པོའི། །གདོན་ལས་རྟག་ཏུ་བསྲུང་དུ་གསོལ། །དེ་དག་ཀུན་དང་ཆེན་པོ་གཞན། །འདོད་ཆགས་བྲལ་དང་མ་བྲལ་བས། །བྱས་པའི་༼༡༦༠༽རིག་སྔགས་ཀུན་བཅད་ཅིང༌། །ཕུར་བུས་གདབ་པར་མཛད་དུ་གསོལ། །འབྱུང་པོའི་གདོན་ཀུན་ཚར་ཐག་ཆོད། །དུས་མིན་འཆི་བ་བཟློག་པར་མཛོད། །སེམས་ཅན་གསོད་དང་འཆིང་ལས་དགྲོལ། །མ་རུངས་དགྲ་དང་སྡང་བ་དང༌། །ལྟས་ངན་བར་ཆད་ཐམས་ཅད་ཟློག །ཉིན་གཅིག་པ་སོགས་རིམས་རྣམས་དང༌། །ཉེས་གསུམ་འདུས་པའི་ནད་རྣམས་སོལ། །དཔག་ཚད་བཅུ་གཉིས་ནང་ཚུན་སྲུངས། །མཚམས་དང་གཟི་བརྗིད་བཅིངས་པར་མཛོད། །གཟུགས་ཅན་དང་ནི་གཟུགས་མེད་ཀྱི། །ཐུན་ཟོར་གཏད་ཁྲོམ་མནན་བསྲེག་སོགས། །བྱད་ཕུར་རྦོད་གཏོང་བཟློག་ནས་ཀྱང༌། །རང་གཤེད་རང་ལ་དབབ་པར་མཛོད། །དྲག་ཤུལ་སྡིག་དང་འཁྲུགས་པ་དང༌། །སྡང་བའི་སེམས་ལྡན་མ་ལུས་པ། །བྱམས་པའི་སེམས་དང་ལྡན་པར་མཛོད། །ལོ་བརྒྱ་འཚོ་ཞིང་སྟོན་བརྒྱ་མཐོང༌། །བགེགས་དང་ལོག་འདྲེན་ཀུན་དགར་མཛོད། །རྡོ་རྗེའི་རིགས་དང་ཕོ་ཉ་མོ། །གྲུབ་པའི་ལྷ་མོ་ཐམས་ཅད་ཀྱིས། །སྲུང་ཞིང་ཡིད་དུ་འོང་བར་མཛོད། །མི་ཁོམས་པ་ཡི་སྐྱེ་གནས་ལས། །ནམ་ཡང་བཟློག་པར་མཛད་དུ་གསོལ། །གྲངས་མེད་རྫོགས་པའི་སངས་རྒྱས་ཀྱི། །བསོད་ནམས་ཕུང་པོ་དང་ལྡན་ཞིང༌། །སངས་རྒྱས་བྱང་ཆུབ་སེམས་ཀུན་གྱི། །ཐུགས་སུ་བྱོན་ཞིང་དགྱེས་པར་མཛོད། །བདག་དང་སེམས་ཅན་མ་ལུས་པ། །མི་གཙང་བ་རྣམས་གཙང་བ་དང༌། །མ་སྨྱུང་བ་ཡང་སྨྱུང་སོགས་ཀྱི། །ཡོན་ཏན་མ་ལུས་དང་ལྡན་ཞིང༌། །མཚམས་མེད་ལྔ་སོགས་ལས་སྒྲིབ་༼༡༦༡༽ཀུན། །མྱུར་ཏུ་ཟད་ཅིང་བྱང་ནས་ཀྱང༌། །ངན་འགྲོའི་འཇིགས་པ་ལས་བསྒྲལ་ཏེ། །བདེ་བ་ཅན་གྱི་ཞིང་ཁམས་སུ། །ལམ་སྟོན་ལམ་སྣ་འདྲེན་མཛད་ཅིང༌། །སྐྱེ་གཞན་བར་དུ་མ་ཆོད་པར། །ཕྱིར་མི་ལྡོག་པའི་མཆོག་སྦྱིན་མཛོད། །དེར་ཡང་འཕགས་མ་གོས་དཀར་མོས། །རྗེས་བཟུང་རིགས་ཀྱི་བདག་པོ་མཛད། །རིག་སྔགས་འབྲས་བུ་གྲུབ་པར་མཛོད། །རྡོ་རྗེ་ལྟ་བུའི་ཏིང་འཛིན་གྱིས། །འཁོར་འདས་ཆོས་ཀུན་སྒྱུ་མར་རྟོགས། །རྒྱུ་འབྲས་གཉིས་སུ་མ་ཕྱེད་པའི། །རྡོ་རྗེ་འཛིན་པར་བདག་བསྒྲུབ་མཛོད། །རིགས་གཉིས་ཚོགས་ལས་བྱུང་བ་ཡི། །ཟབ་ཅིང་གསལ་བ་རྟག་ཁྱབ་ཆེ། །རྒྱ་ཆེ་རྒྱུན་མི་འཆད་པའི་སྐུ། །རྡོར་སེམས་གོ་འཕང་ཐོབ་པར་མཛོད། །བུམ་བཟང་དཔག་བསམ་ཤིང་བཞིན་དུ། །མཁའ་ཁྱབ་སྲིད་པའི་མཐའ་བརྟུལ་བ། །དེ་སྲིད་ཕྲིན་ལས་མི་ཟད་པས། །འགྲོ་བ་མ་ལུས་འདྲེན་པར་ཤོག །ཅེས་པ་འདིའང་ཉིང་འཁྲུལ་དུ་བཅོམ་ལྡན་འདས་མ་གཙོ་འཁོར་གྱིས་བྱིན་གྱིས་བརླབས་པའི་མཚན་མ་ཅུང་ཟད་མཐོང་བས་གསོལ་བ་བཏབ་པ་པོ་ནི་གུ་ཎའོ། །དགེ་ལེགས་འཕེལ།། །།